

CRNA GORA

ZAVOD ZA ŠKOLSTVO

**PROGRAM ZA PREDŠKOLSKO VASPITANJE I OBRAZOVANJE**

Podgorica

2022.

**SADRŽAJ**

[UVOD 3](#_Toc118546350)

[TEORIJSKO-NAUČNE PRETPOSTAVKE PROGRAMA 6](#_Toc118546351)

[DIJETE I IGRA 8](#_Toc118546352)

[*VRTIĆ PO MJERI DJETETA* 9](#_Toc118546353)

[CILJEVI PROGRAMA 10](#_Toc118546354)

[PRINCIPI KOJIMA SE RUKOVODI PROGRAM 11](#_Toc118546355)

[KLJUČNE KOMPETENCIJE ZA CJELOŽIVOTNO UČENJE 12](#_Toc118546356)

[ŠTA JE OSNOVNA NAMJERA PROGRAMA? 14](#_Toc118546357)

[PODRUČJA UČENJA 16](#_Toc118546358)

[1. PODRUČJE: JEZIK I KOMUNIKACIJA 16](#_Toc118546359)

[2. PODRUČJE: „RASTEM, KREĆEM SE...“ 20](#_Toc118546360)

[3. PODRUČJE: LIČNI I DRUŠTVENI ODNOSI 24](#_Toc118546361)

[4. PODRUČJE: MATEMATIKA I PRIRODA/EKOLOŠKA RAZNOLIKOST SVIJETA 29](#_Toc118546362)

[5. PODRUČJE: UMJETNOST I KREATIVNO IZRAŽAVANJE 35](#_Toc118546363)

[NJEGA DJETETA 42](#_Toc118546364)

[PLANIRANJE VASPITNO-OBRAZOVNOG RADA 43](#_Toc118546365)

[DOKUMENTOVANJE PEDAGOŠKOG PROCESA U PREDŠKOLSKOJ USTANOVI 47](#_Toc118546366)

[SREDINA ZA UČENJE 50](#_Toc118546367)

[PORODICA I ZAJEDNICA 53](#_Toc118546368)

[ULOGA VASPITAČA 55](#_Toc118546369)

[PROGRAM ZA ENGLESKI JEZIK 58](#_Toc118546370)

# UVOD

Konceptualna osnova programa predškolskog vaspitanja i obrazovanja sadrži temeljna teorijska polazišta i načela, proizašla iz vodećih teorija učenja, savremenih naučnih saznanja o djetetu i djetinjstvu (humanističko-razvojni model, socio-konstruktivizam, postrukturalizam), teorija kurikuluma, pozitivnih iskustava i primjera dobre prakse, kao i predloga praktičara i same djece iz crnogorskog predškolskog konteksta, te komparativnih primjera kvalitetnih programa iz okruženja i svijeta.

Predškolsko vaspitanje i obrazovanje je polazišni segment u vaspitno-obrazovnom kontinuumu, njegov je integrativni dio i baštini ključne principe, svojstvene opredjeljujućoj obrazovnoj paradigmi cjelovitog sistema, uz poštovanje specifičnih, jedinstvenih odrednica uzrasta, ambijenta u kojem djeca žive.

Program je namijenjen svima koji su neposredno uključeni u vaspitno-obrazovni proces u predškolskim ustanovama, prvenstveno vaspitačima, kao ključnim nosiocima pedagoške djelatnosti u jaslicama i vrtiću, medicinskim sestrama, stručnim saradnicima, obrazovnom menadžmentu, roditeljima, studentima i zajednici.

Program treba da posluži svim navedenim učesnicima u procesu kreiranja vaspitno-obrazovnog ambijenta koji na najcjelishodniji način odgovara dječjim potrebama, na svim nivoima, podržava dječji razvoj, učenje, život sa vršnjacima i odraslima. Praktičarima je program referentni okvir za oblikovanje prakse usmjerene na dijete i proces, upodobljene prema specifičnom i jedinstvenom kontekstu u kojem rade, dijele svoje refleksije i ideje sa svim akterima u vaspitno-obrazovnom radu i kroz sakonstruisanje iskustva revidiraju svoje pedagoške postupke. **Dobrobit djeteta** kao **vodeći programski cilj** se afirmiše u responzivnom ambijentu, koji odgovara potrebama svakog djeteta.

Predškolski programski okvirni koncept (predlozi aktivnosti uz holistički preplet područja učenja), koji je pred nama, predstavlja osnovu za:

* razvijanje programa vaspitno-obrazovnog rada po određenim područjima učenja i njihovo funkcionalno integrisanje,
* razvijanje programa na nivou predškolske ustanove,
* razvijanje programa na nivou vaspitne grupe,
* razvijanje različitih posebnih i specijalizovanih programa u predškolskim ustanovama,
* planiranje potrebnih resursa za vaspitno-obrazovni rad i organizovanje responzivne sredine za učenje,
* planiranje učešća svih aktera u vaspitno-obrazovnom procesu (djeca, vaspitači, saradnici, roditelji, predstavnici šire zajednice..),
* kreiranje kriterijuma za samo/evaluaciju vaspitno-obrazovnog procesa.

**POLAZIŠTA PROGRAMA**

Polazišta *Programa za predškolsko vaspitanje i obrazovanje* su aktuelni referentni dokumenti (Zakon o predškolskom vaspitanju i obrazovanju, Strategija ranog i predškolskog vaspitanja i obrazovanja, 2021-2025., Strategija inkluzivnog obrazovanja, 2021-2025), dosadašnja iskustva i uvidi o aktuelnoj predškolskoj praksi, postignuća i izazovi (rezultati istraživanja i pregleda aktuelnih pokazatelja u okviru Strategija, rezultati realizovanog mikroistraživanja, primjenom ankete za vaspitače i studija slučaja za djecu), kao i savremena naučna saznanja o potencijalima ranorazvojnog djetinjstva i cjelishodnom responzivnom ambijentu u ustanovama predškolskog vaspitanja i obrazovanja.

Polazište programa, čiji je krucijalni cilj **dobrobit djeteta** je, pored svih nezaobilaznih pretpostavki, upravo „glas djece“ ili njihovo mišljenje o vrtiću kao poželjnom i udobnom mjestu za boravak, igru i učenje[[1]](#footnote-2). U skladu sa Bronfenbrenerovom teorijom, djeca iskazuju snažnu potrebu za vezom između vrtića i porodice, pa kao *idealan vrtić* vide onaj u kome bi bili i njihova braća, sestre i porodice. Nedvosmisleno iskazuju potrebu za više kretanja i boravka u prirodi, te uopšte uzev, vezu sa prirodom – željeli bi da imaju ljubimce u vrtićima, da sade biljke i brinu o njima. Djeca su posebno naglasila potrebu za vaspitačima koji ih slušaju i prihvataju, i verbalno i neverbalno iskazuju i ljubav i podršku. Domen njihovog donošenja odluka uglavnom je rezervisan za „slobodnu igru“, ali i za učenje, u kome bi željeli da mogu više da učestvuju (neki od njihovih konkretnih predloga za učenje naći će se u tekstu Programa). Naglašavaju distinkciju između učenja koje vezuju za aktivnosti za stolom i igre koje vezuju za druge prostore vrtića, a isto tako jasno ocrtavaju povezanost ove dvije aktivnosti – „želim da učim uz pomoć igranja sa nekim“. Omiljene aktivnosti i mjesta za igranje djece u vrtiću uglavnom se tiču pokreta – riječ je o aktivnostima u sali ili napolju, u dvorištu, i bez ostatka ističu želju da više borave u dvorištu/parku. Pored toga, većina djece je naglasila uživanje u aktivnosti crtanja, a kroz njihove predloge mogućih aktivnosti i tema za učenje, jasno se manifestuje ideja o „stotinu dječijih jezika“ kojima raspolažu i koje imaju potrebu da isprobaju.

Rezimirajući prethodno istaknuto, koncepcija Programa zasniva se na:

* aktuelnim zakonskim, strateškim i dokumentima iz oblasti predškolskog vaspitanja i obrazovanja, inkluzivnog obrazovanja i srodnih kompatibilnih propisa u crnogorskom obrazovnom sistemu, kako posebnih, tako i opštih/krovnih procedura (prethodno pomenutih),
* Konvenciji o pravima djeteta,
* Ključnim kompetencijama za cjeloživotno učenje,
* Crnogorskom okvirnom programu ključnih kompetencija,
* rezultatima savremenih istraživanja u domenu predškolstva kod nas i šire,
* pozitivnim iskustvima iz postojeće prakse naših predškolskih ustanova, uz uvažavanje predloga za poboljšanje aktuelnog Programa (istraživanja aktuelne prakse[[2]](#footnote-3)),
* Preporukama Savjeta EU iz 2019. godine o visokokvalitetnim sistemima ranog i predškolskog vaspitanja i obrazovanja[[3]](#footnote-4), koji se odnose na:

(a) osiguravanje ravnoteže u pružanju socioemocionalnog i kognitivnog razvoja, uz priznavanje važnosti igre i kontakta sa prirodom, te uloge muzike, umjetnosti i fizičke aktivnosti;

(b) promovisanje učešća, inicijative, samostalnosti, rješavanja problema i kreativnosti i podsticanje sklonosti ka učenju s ciljem promišljanja, istraživanja i saradnje;

 (c) podsticanje empatije, međusobnog poštovanja i osviješćenosti kad je riječ o jednakosti i raznolikosti;

(d) pružanje prilika za ranu izloženost govorno-jezičkim uticajima i učenje jezika kroz igru;

(e) razmatranje, u mjeri mogućeg, prilagođenih višejezičnih programa u ranom dobu, uz uvažavanje posebnih potreba dvojezične ili višejezične djece.

* Nalazima i preporukama iz Regionalne Evaluacije kvaliteta predškolskog vaspitanja i obrazovanja, koja je uključivala i Crnu Goru[[4]](#footnote-5). U okviru preporuka istaknuto je [[5]](#footnote-6):
* Treba nužno preduzeti akcije za povećanje obuhvata romske i djece izložene nepodobnim uslovima i siromaštvu, kao i djece sa posebnim potrebama, odgovarajućim organizovanim predškolskim uslovima.
* U okviru inicijalnog obrazovanja vaspitačkog kadra posebno unaprijediti funkcionalnu povezanost između teorije i prakse kroz permanentnu razmjenu ideja sa kolegama i konsultovanje primjera i modela iz drugih evropskih sistema.
* Neophodno je ulaganje u razvoj i usklađivanje kompetencija koje se oblikuju u toku inicijalnog obrazovanja i kontinuiranog profesionalnog razvoja, uz uvažavanje praktičnih potreba svih učesnika u predškolskom kontekstu (uključujući roditelje, istraživače, trenere, predstavnike NVO). Svakako je od značaja pažljivo aktualizovanje i njegovanje iskustava stečenih primjenom različitih međunarodnih programa i aktivnosti („Korak po korak“, Kritičko mišljenje...), te korišćenje različitih priručnika i materijala međunarodnih organizacija poput UNICEF-a;
* Jačanje demokratskog pristupa koji različitim akterima obezbjeđuje proaktivnu ulogu kao aktera promjena u sprovođenju ciljeva formulisanih u Strategiji[[6]](#footnote-7).

Vaspitno-obrazovni programi namijenjeni djeci predškolskog uzrasta uvažavaju:

* Individualne uzrasno-razvojne karakteristike djeteta u predškolskom periodu
* Razlike među djecom u pogledu tempa i nivoa razvoja djeteta, stila učenja, temperamenta, porodičnog, kulturološkog porijekla
* Specifične odlike socijalne i fizičke sredine predškolskih institucija
* Značajnu i vrlo slojevitu ulogu vaspitača kao refleksivnog praktičara u procesu kreiranja jedinstvene vaspitno-obrazovne prakse
* Značajnu i višestruko dorinosnu ulogu stručnih saradnika
* Participativnu ulogu djece, porodice i zajednice u oblikovanju predškolskog konteksta.

## TEORIJSKO-NAUČNE PRETPOSTAVKE PROGRAMA

Savremeni pristup vaspitno-obrazovnoj organizaciji u predškolskom kontekstu zasnovan je na razvojnim teorijama (Piaget i Erikson), u kojima se naučno-argumentovano ukazuje na osobenosti pojedinih faza u napredovanju djeteta u svim aspektima. Razvojne teorije apostrofiraju sposobnosti djeteta za vješto i spretno obavljanje aktivnosti i učešće u igri shodno uzrasnim mogućnostima. Sociokulturne teorije (Vygotsky i Bronfenbrenner), kao vodeći naučno teorijski referentni okvir savremenih programa, akcenat pomjeraju ka interakciji djeteta sa vršnjacima i odraslima u podržavajućem okruženju koje doprinosi cjelovitijem razvoju svake individue. Savremeni predškolski koncepti u svojoj pretpostavljenoj paradigmi nalaze posebno uporište u sociokulturnim teorijama i uvjerenju da djeca najbolje uče kroz igru i interakciju sa vršnjacima i odraslima, gradeći vlastite uvide i saznajne koncepte u optimalno kreiranom ambijentu. Uloga vaspitača je od posebnog značaja u procesu podsticanja djeteta da uči, istražuje, napreduje i izvan granica vlastitog uzrasno-razvojnog nivoa (zona narednog razvoja). „Učenje ne mora samo pratiti razvitak, ne mora samo ići u korak sa njim, može i prethoditi razvitku, podstičući ga i izazivajući u njemu pojavu novih oblika“, naglašava Vigotski[[7]](#footnote-8). Ideju o znanju, određenom društvenim, kulturnim i istorijskim dimenzijama razvijaju istaknuti teoretičari Pijaže, Vigotski, Bruner, Brofenbrener kroz koncepte konstruktivizma i socio-konstruktivizma. Djeca su **aktivni učesnici u konstruisanju saznanja o sebi, drugima i svijetu oko nas.** Ključne ideje koje pronose socio-konstruktivističke teorije, a koje su u osnovi ovog programa su da djeca konstruišu i sa-konstruišu sopstvena značenja o svijetu koji ih okružuje te da učenje nužno podrazumijeva **aktivnu participaciju djeteta** i njegovo autorstvo nad procesom oktivanja i proširivanja saznanja[[8]](#footnote-9). U osnovi ovog Programa je *rizomatsko* shvatanje znanja[[9]](#footnote-10), koje nadilazi bilo kakvu hijerarhijsku strukturu znanja, tipično oličenu u metafori drveta – znanje počinje u nekom “korijenu” i potom se grana na manje izdijeljene jedinice po “granama” – ovdje je, naprotiv, riječ o ideji znanja koje se grana u svim pravcima, bez početka ili kraja, već uvijek “u procesu”, i otvoreno ka novim pravcima razvoja, oličeno u Malagucijevoj metafori “isprepletanih špageta”[[10]](#footnote-11).

Navedeni teorijski pristupi pomažu nam da razumijemo značaj podrške **djetetu kao cjelovitom biću** (**holistički pristup**) i potrebi kreiranja kvalitetnog, responzivnog ambijenta u kojem će se afirmisati puni potencijal svakog učesnika, kroz igrovnu interakciju.

Dijete uči u kontekstu, putem interakcije sa roditeljima, vršnjacima, odraslima u neposrednoj i kontinuiranoj razmjeni i usaglašavanju značenja pri građenju vlastitih saznanja i konceptualnih obrazaca. Iz okrilja kognitivističkih teorija izdvaja se i konceptualni model Džeroma Brunera, koji naglašava značaj učenja putem upotrebe raznovrsnog materijala radi usvajanja pojmova i kategorija u kontekstu boljeg snalaženja u fizičkom i socijalnom okruženju[[11]](#footnote-12). Uvodeći termin 'scaffolding'[[12]](#footnote-13), opisuje način učenja djeteta kao postepeno nadograđivanje kroz efikasno korišćenje informacija/znanja/vještina kojima su djeca već ovladala. U savremenom pristupu djetetu, posebno apostrofiramo prirodnu i nužnu povezanost dinamičnih sistema (mikrosistem, mezo, egzo, makro, hronosistem), kroz bioekološki model razvoja o kome govori U. Bronfenbrener, predstavljajući ih kao ugnježdene strukture sa djetetom u središtu prirodnih i društvenih „krugova“. Nužna povezanost djeteta sa porodicom, vršnjacima, odraslima iz neposrednog i šireg prirodnog i društvenog okruženja, mora biti vidljiva u programskoj i cjelovitoj organizacionoj mreži uzajamnih uticaja u vrtićkom ambijentu.

U kompleksu teorijskih pretpostavki savremenog koncepta predškolskog vaspitanja i obrazovanja značajno mjesto zauzimaju poststrukturalističke teorije (Derrida, Foucault...), u kojima se djeca opisuju kao **proaktivna** i sposobna da utiču na vlastiti život. Pritom, od vaspitača i odraslih se očekuje pedagoški podržavajući, višeperspektivni pristup djetetu, budući da su djeca različita po svojim predispozicijama, interesovanjima, temperamentu, stilu učenja, porodičnim i kulturološkim okvirima. Vaspitači stoga treba da reaguju uvažavajući različite načine učenja i razvojne puteve djece, podstičući ih na autonomno promišljanje, voljno i efikasno djelovanje kroz iskustvo "izbora" u tim akcijama i ohrabrivanje njihove samoinicijative[[13]](#footnote-14). Poststrukturalističke teorije, posebno one kritičke i feminističke orijentacije, apostrofiraju pitanje moći u odnosima odrasli-dijete, te potrebu da kontekst predškolske ustanove bude onaj u kome ćemo svakodnevno biti u procesu prevrednovanja mogućih opresivnih odnosa (odrasli-dijete), koji najčešće impliciraju deficitarnu sliku djeteta. U tom smislu se naročito naglašava refleksivna uloga vaspitača, kao onog koji stalno propituje svoje implicitne teorije o djetetu, njegovom načinu učenja, njegovim vrijednostima i slično, i na bazi toga djeluje u vrtiću kao „forumu civilnog društva“ (u skladu sa bioekološkim modelom Bronfenbrenera[[14]](#footnote-15)).

Kritičke pedagoške teorije[[15]](#footnote-16) funkciju obrazovnih, pa i predškolskih ustanova, vide u transformaciji društva iz pozicije etike brige[[16]](#footnote-17) kojom bi se vaspitanje moralo rukovoditi, ka cilju veće socijalne pravde i ravnopravnosti u društvu. U tom smislu, vrtić kao otvoreni, inkluzivno kreirani ambijent, treba da obezbijedi potporu svoj djeci, uz poštovanje njihovih prava i puno uvažavanje njihovih porodičnih, rodnih, kulturoloških, socijalnih, nacionalnih dimenzija. Otvoreni, prijateljski orjentisani i prirodno podržavajući ambijent vrtića, svojom ukupnom organizacijom odražava senzitivnost i posvećenost punom uključivanju djece iz osetljivih grupa. To podrazumijeva:

* + uvažavanje prava svakog djeteta na aktivno i puno učešće u vaspitno-obrazovnoj zajednici, u svrhu ostvarivanja punopotencijalne lične dobrobiti, u skladu sa svojim mogućnostima, porijeklom i individualnim osobinama;
	+ uključivanje roditelja kao punopravnih i prirodno nezaobilaznih partnera u život predškolske zajednice;
	+ povezanost sa lokalnom zajednicom, kao prirodnim, nužnim i veoma doprinosnim partnerom vrtićke zajednice.

## DIJETE I IGRA

***„Isto je učiti i igrati se.“***

***„Voljela bih da učim uz pomoć igranja sa nekim.“***

Igra predstavlja najprirodniju, najozbiljniju i najpotpuniju dječju aktivnost i način učenja. Ni jedna druga djelatnost ne sadrži tako emocionalno snažno uključivanje u svijet odraslih i njihovih društvenih uloga i uzajamnih relacija kao igrovna aktivnost.

Pijaže je istakao da igra odražava strukturu mišljenja, dok Vigotski i Eljkonin naglašavaju formiranje, usavršavanje mišljenja kroz igru. **Simbolička igra** je od naročitog značaja za cjeloviti razvoj i samoregulaciju u učenju i ponašanju djeteta, jer omogućava djeci da iz "robova svojega okruženja pređu " u "gospodare vlastitog ponašanja"[[17]](#footnote-18). U interakciji sa sredinom dijete usavršava svoje sposobnosti važne za dalje snalaženje u životnim situacijama. Kako dijete dobija mogućnost izbora kroz raznovrsne aktivnosti, pokreće ga **unutrašnja motivacija**, pa ono spontano angažuje sve svoje potencijale. Igra se sastoji od kretnih aktivnosti, predmetnih radnji, lingvističkih sekvenci, emocionalno-socijalnih ekspresija[[18]](#footnote-19). Vještine stečene u igri, djeca koriste na slijedećim razvojnim nivoima pri upražnjavanju složenijih i kognitivno zahtjevnijih aktivnosti. Budući da su igra i razvoj u recipročnom odnosu, to je očito da i programi mogu biti responzivniji kao otvoreni modeli podložni aktivnoj operacionalizaciji ciljeva kroz raznovrsne igrovne aktivnosti. Socijalna razmjena koju dijete ostvaruje u igri doprinosi osnaživanju njegovog/njenog logičkog rezonovanja i usavršavanju misaonih operacija kroz konstantno rekonstruisanje iskustva i korišćenje kombinatorike za oblikovanje novog, sopstvenog modela stvarnosti. Kroz igru se ostvaruje aktivan odnos sa sredinom, vršnjacima, produbljuju se emocije i obogaćuje socijalno iskustvo. U igrovnim aktivnostima djeca osnažuju socio-emocionalne kompetencije, koje impliciraju empatiju, komunikacijske vještine, toleranciju na drugačije mišljenje, uzajamnost, odgovornost prema sebi i drugima, samokontrolu i istrajnost u aktivnostima.

S obzirom na osnovna obilježja igre, koja je, u biti, slobodna, interaktivna, spontana, ekspresivna i divergentna, neophodno je da vaspitači i odrasli u vaspitno-obrazovnom procesu, poznaju aspekte i specifični smisao igre, imaju razumijevanja za dječje potrebe na ranom uzrastu, poznaju i koriste postupke odgovarajuće podrške dječjem napredovanju, usmjeravajući pažnju dominantno, na sam proces, a manje na rezultate[[19]](#footnote-20). U igri dijete razvija sve svoje mogućnosti (perceptivno-motorne, intelektualne, socio-emocionalne, komunikacione i kreativne), koje posledično postaju sve finije, naprednije, otvorenije za nove, složenije akcije, u okviru “zone narednog razvitka”[[20]](#footnote-21). U predškolskim programima usmjerenim na dijete, **igra je vodeća aktivnost** koju iniciraju djeca i pažljivo podržavaju i kreiraju vaspitači i drugi odrasli. No, kako bi djeca ostvarivala svoju prirodno određenu radoznalost i praktikovala u punoj mjeri razvojne vještine kroz igru, neophodno je obezbijediti im dovoljno vremena, odgovarajući prostor i pravo na samostalno traganje i modelovanje aktivnosti igranja[[21]](#footnote-22).

## *VRTIĆ PO MJERI DJETETA*

***„Voljela bih da dlučujem u svemu u vrtiću.“***

***„Voljela bih da nam je dozvoljeno da duže možemo da se igramo.“***

Ideja *društvenog konstrukcionizma* je temeljno polazište u konceptu psihosocijalnog sagledavanja djetinjstva, koje je uslovljeno društveno-kulturnim i istorijsko- vremenskim uticajima.

Humanistički model djetinjstva polazi od djeteta, koje je po svojoj prirodi pozitivno i unutrašnjemotivisano i prirodno mu je data težnja za razvojem, samoaktualizacijom, stvaranjem.

U *Konvenciji o pravima djeteta*, u engleskom originalu nailazimo na termin „evolving capacities” (razvojni potencijali), koji sadrži suštinsku orjentaciju prema **potencijalima** djetinjstva, a ne nemogućnostima[[22]](#footnote-23).

Dijete, obdareno potencijalima, proaktivno gradi svoje saznajne uvide, relacije i značenja u aktuelnom socijalnom kontekstu, pa stoga savremeni teoretičari ističu, usaglašavajući se u visokom stepenu, da su djeca agensi vlastitog učenja i razvoja. Dijete u podržavajućem ambijentu dobija priliku da aktualizuje svoje potrebe i potencijale kroz igru, interakciju sa vršnjacima i odraslima, uz poštovanje njegove unutrašnje radoznalosti i motivacije. Upoznajući sebe i pomjerajući svoje granice kroz vlastiti aktivni angažman, dijete razvija **realniju sliku o sebi**, **drugima i svijetu koji ga okružuje**. Pritom, imajući u vidu činjenicu da dijete reaguje cjelinom svoga bića, te da je svako izdvajanje i podsticanje samo jednog od razvojnih domena neprirodno, jasno je da i sami ambijent u kojem djeca borave mora odisati **kvalitetom funkcionalno integrisanih područja učenja** (holistički pristup). Stoga je dinamični, fleksibilni i individualizovani ambijent vrtića jedini mogući odgovor na prirodno raznovrsne zahtjeve djece da se izraze putem različitih medija: likovnih, muzičkih, digitalnih…, kombinujući ih na kreativan jedinstven način i kroz stvaralačko izražavanja vlastitih ideja. Sadržaji i koncepti koji se u vrtiću razvijaju prilagođeni su dječjim uzrasno-razvojnim mogućnostima, iskustvu i predznanju, porodičnim i kulturološkim specifičnostima bez čvrstih vremenskih okvira i metodički striktno „omeđenih“ sadržaja. Na taj način vaspitno-obrazovne aktivnosti podupiru, podstiču i na jedinstven način objedinjuju djetetove razvojne dimenzije i različita područja učenja. U prirodno integrisanom sistemu vrtića, djeca dobijaju priliku da istražuju, preispituju svoje ideje i pretpostavke, otkrivaju, rješavaju probleme, da **samostalno biraju, odlučuju, samonadgledaju vlastite rezultate i usavršavaju svoje vještine.**

Responzivni ambijent predškolske ustanove osigurava djeci jednake šanse i prava na ostvarivanje potreba, specifičnih afiniteta i potencijala različite djece, sa aspekta mogućnosti, porodičnih i drugih predispozicija.

Posebno je treba istaći važnost podrške djeci iz osjetljivih grupa, kao što su djeca sa smetnjama, djeca romsko-egipćanske populacije, djeca iz hraniteljskih I jednoroditeljskih porodica, djeca iz porodica pogođenih siromaštvom, itd.

# CILJEVI PROGRAMA

Program svoj vodeći cilj ostvaruje kroz pružanje podrške **dobrobiti djeteta**, koja je multidimenzionalni, interaktivni, dinamički proces koji integriše zdravo, cjelovito individualno funkcionisanje u zajednici, afirmišući uspješne socijalne odnose u podržavajućem socijalnom okruženju.[[23]](#footnote-24) **Dobrobit uključuje emocionalnu, fizičku i socijalnu komponentu**[[24]](#footnote-25) i podrazumijeva subjektivno pozitivno stanje kod pojedinačnog djeteta na mikronivou[[25]](#footnote-26), a koje se može manifestovati kroz aspekte vitalnosti, relaksiranosti, otvorenosti i zadovoljstva djeteta[[26]](#footnote-27) (a koje se nadalje mogu operacionalizovati).

Kako bi se ostvario ovaj opšti cilj, potrebno je sprovesti relevantne aktivnosti:

* obezbijediti otvoreniji i fleksibilniji program za predškolsku djecu; (Vaspitači u saradnji sa djecom, roditeljima i zajednicom kreiraju kurikulum. U tom smislu, kurikulum postaje „*prostirka na kojoj svi stoje*“) (Te Wariki[[27]](#footnote-28));
* stvoriti jednake šanse za svako dijete bez obzira na individualna svojstva, porijeklo, osobine, karakteristike, razvojni status;
* obezbijediti bogatiju i raznovrsniju ponudu na svim područjima aktivnosti predškolskog vaspitanja i obrazovanja u vrtićima;
* omogućiti više individualnosti, različitosti i izbora nasuprot grupnoj rutini;
* kreirati uslove za izražavanje i stvaranje svijesti o razlikama u grupi;
* kreirati ambijent koji promoviše uvažavanje i poštovanje privatnosti, individualnih razlika i intimnosti djece;
* unaprijediti kvalitet interakcija među djecom i između djece i odraslih u vrtiću;
* kreirati fleksibilniju organizaciju prostora i vremena u vrtiću;
* podsticati autonomnost i stručnu odgovornost vaspitača/vaspitačica i predškolskih ustanova;
* unaprijediti proces i ulogu evaluacije u planiranju života i rada u vrtiću;
* unaprijediti saradnju sa porodicom, lokalnom zajednicom i svim akterima u okruženju koji doprinose kvalitetu predškolskog ambijenta.

Šta dijete dobija u vrtiću, u kojem se realizuju navedene aktivnosti?

Dijete se osjeća sigurno i zadovoljno;

Dijete je uvaženo, saslušano i prihvaćeno u svojoj zajednici sa vršnjacima i odraslima;

Dijete dobija priliku da uči, istražuje, upoznaje svijet oko sebe i razvija svoje potencijale, kroz igru i interakciju sa vršnjacima i odraslima;

 Dijete aktivno učestvuje u raznovrsnim aktivnostima i doprinosi izboru tema i kreiranju ambijenta za igru, učenje, interakciju.

# PRINCIPI KOJIMA SE RUKOVODI PROGRAM

1. Princip holističkog pristupa djetetu, programu, procesu (kurikulum mora da reflektuje holistički način učenja i razvoja djece; razvojne dimenzije moraju se posmatrati holistički: kognitivna, fizička, emocionalna, duhovna, socijalna i kulturna dimenzija; ako se vaspitač fokusira na jedno područje učenja, mora istovremeno da razmišlja o tome to područje odnosi prema ostalim područjima učenja; svi aspekti konteksta – fizički ambijent, emocionalno stanje, odnosi sa drugima i neposredne potrebe - svi utiču na to šta i kako dijete u datom trenutku uči (Te Wariki);

2. Princip demokratičnosti i pluralizma (različiti programi, interaktivne metode učenja i podučavanja, izbor sadržaja i aktivnosti, fleksibilnija prostorna i vremenska organizacija);

3. Princip otvorenosti programa, autonomnosti i stručne odgovornosti vaspitača/vaspitačica i predškolskih ustanova, uvažavanja međusobnih odnosa (uvažava specifičnosti sredine, djece i roditelja, autonomnost ustanove, autonomiju djece i profesionlaca);

4. Princip jednakih mogućnosti i inkluzivnosti (jednaki uslovi za optimalni razvoj svakog djeteta, uvažavanje individualnih razlika u razvoju, iskustvu, interesovanjima, uključivanje djece sa posebnim potrebama, uvažavanje grupnih razlika u odnosu na socijalno i kulturno porijeklo);

5. Princip mogućnosti izbora (prilagođavanje potrebama i interesovanjima djece i roditelja);

6. Princip participacije (mogućnosti djeteta da pristupi, razumije, koristi kulturna dobra, proširuje participaciju i doprinos vlastitom okruženju);

7. Princip uravnoteženosti (razvojne karakteristike djeteta, različiti aspekti djetetovog fizičkog i psihičkog razvoja);

8. Princip stručne utemeljenosti programa (sa aspekta specifičnih karakteristika razvoja predškolske djece, sa aspekta naučne utemeljnosti učenja, razvoja, obrazovanja, pedagoških postupaka);

9. Princip horizontalne povezanosti i kontinuiteta (povezivanje različitih područja aktivnosti i različitih aspekata djetetovog razvoja);

10. Princip vertikalne povezanosti i kontinuiteta (porodica i vrtić, veza među uzrastima i veza vrtića i osnovne škole);

11. Princip saradnje sa porodicom (program reflektuje vezu sa onim što je dio stvarnih iskustava djeteta izvan vrtića, u porodici i drugim sredinama);

12. Princip saradnje sa lokalnom zajednicom;

13. Princip timskog planiranja (unutar jedne ustanove ili više ustanova; između vrtića i drugih institucija);

14. Princip kritičkog vrednovanja odnosno evaluacije (na nivou planiranja pojedinih područja u vrtiću, sadržaja i metoda rada, na nivou prava i obaveza roditelja i svakodnevnih međusobnih interakcija u vrtiću)[[28]](#footnote-29).

# KLJUČNE KOMPETENCIJE ZA CJELOŽIVOTNO UČENJE

Aktuelni Program za predškolsko vaspitanje i obrazovanje postiče razvoj znanja, vještina i dispozicija koje podupiru **koncept cjeloživotnog učenja[[29]](#footnote-30)**.

Stoga program implicira osam ključnih kompetencija za cjeloživotno učenje, koje afirmiše obrazovna politika Europske unije[[30]](#footnote-31): komunikacija na maternjem jeziku; komunikacija na stranim jezicima; matematička kompetencija i osnovne kompetencije u prirodnim naukama; digitalna kompetencija; učiti kako učiti; socijalna i građanska kompetencija; inicijativnost i preduzetništvo; kulturna svijest i izražavanje.

*1. Komunikacija na maternjem jeziku*

U ranom i predškolskom periodu komunikacija na maternjem jeziku unapređuje se podsticanjem djeteta na pravilno usmeno izražavanje i saopštavanje vlastitih misli, osjećanja, doživljaja i iskustava u različitim situacijama i aktivnostima. U ovoj ranoj fazi dječjeg sazrijevanja moguće je postaviti osnove rane pismenosti pomoću različitih grafičkih i piktografsko-simboličkih reprezentacija. Stoga je za afirmisanje komunikacijske spretnosti od posebnog značaja responzivno i podržavajuće socijalno-interakcijsko okruženje.

*2. Komunikacija na stranim jezicima*

Djeca na ranom uzrastu imaju kapaciteta da usvajaju strani jezik u podsticajnom jezičkom okruženju, kroz igru i različite aktivnosti. Za to je najprimjereniji situacijski pristup učenju, koji djetetu omogućava upoznavanje, razumijevanje i praktično korišćenje stranog jezika kroz različite tekuće životno-praktične aktivnosti i situacije. Razvoj ove kompetencije je u recipročnoj vezi sa međukulturnim razumijevanjem i komunikacijom djece sa vršnjacima i odraslima u ustanovi i van nje.

*3. Matematička kompetencija i osnovne kompetencije u prirodnim oblastima*

Ova kompetencija unapređuje se kod djeteta kroz razvoj i stimulisanje matematičkog mišljenja prilikom rješavanju problema, u različitim životno-praktičnim aktivnostima i situacijama.

Razvoju ove kompetencije doprinosi podsticanje djece na postavljanja pitanja, istraživanje, otkrivanje, upoređivanje, uočavanje zakonitosti u prirodi i društvu, kroz svakodnevne i dječjem iskustvu bliske situacije. Ove kompetencije uključuju i razumijevanje promjena uzrokovanih ljudskom djelatnošću, te odgovornosti pojedinca za njih, kao i razvijanje strategija očuvanja ekološkog svijeta i zdravlja unutar svih životnih sredina. Kreiranje vaspitno-obrazovnog procesa u kojem značajno mjesto zauzimaju matematičko-prirodnjački sadržaji, treba da podstakne djecu na istraživanje, otkrivanje, samoinicijativne i samoorganizujuće aktivnosti u zoni sljedećeg razvoja djece (ZPR-Vigotski).

*4. Digitalna kompetencija*

Kod djece na predškolskom uzrastu je moguće i potrebno razvijati digitalne kompetencije kroz kontinuirano, pažljivo i znalačko praćenje djeteta u kontaktu s informacijsko-komunikacijskim alatkama i mogućnostima njene upotrebe u različitim aktivnostima. Digitalni mediji u predškolskim ustanovama mogu biti važan izvor učenja djeteta, ali i dokumentovanja vaspitno-obrazovnih aktivnosti i pomoć u osposobljavanju djeteta za samoevaluaciju vlastitih aktivnosti i procesa učenja. Korišćenje računara omogućava djeci i odraslima zajedničko planiranje, propitivanje, evaluiranje dječjih pojedinačnih i grupnih radova u vrtiću. Potencijal digitalnih sredstava za individualizovani pristup djetetu je izuzetan, no posebno treba voditi računa o svrsishodnom bezbjednom korišćenju digitalnih uređaja i interneta.

*5. Učiti kako učiti*

Ova važna kompetencija razvija se pažljivim ohrabrivanjem djeteta da osvješćuje proces vlastitog učenja kroz aktivno učešće u planiranju i organizovanju aktivnosti u vrtiću.

Kompetencija *učiti kako učiti* proizilazi iz paradigme holističke usmjerenosti na dijete i proces, interakciju i sakonstruisanje znanja i značenja u stalnoj zajedničkoj razmjeni i akciji. Umjesto poučavanja konkretnih i uniformno zadatih sadržaja od strane vaspitača i njegovog direktivnog vođenja, akcenat se pomjera ka dječjoj aktivnosti i razvijanju vlastitih strategija učenja, koje će im omogućiti efikasnije kretanje kroz lični ukupni razvoj i napredovanje na svim poljima.

Ova kompetencija se najefikasnije razvija u vaspitno-obrazovnom ambijentu koji pospješuje metakognitivne sposobnosti, unutrašnju motivaciju i samoregulisano učenje.

*6. Socijalna i građanska kompetencija*

Veoma važna integrativna komponenta cjelovitog sklopa kompetencija je socijalna i građanska spretnost koja se osnažuje i podstiče kroz izgrađivanje odgovornog ponašanja djece, njihov pozitivan i tolerantan odnos prema drugima i drugačijima, interkulturnu saradnju, uzajamno pomaganje i prihvatanje različitosti u svim segmentima. Uvažavajući druge, djeca grade slojevitije socio-emocionalne odnose plodnije uzajamnosti sa vršnjacima i odraslima, izgrađuju realniju sliku o sebi, samopoštovanje i poštovanje drugih. Na taj način djeca uče da konstruktivno djeluju u kreiranju demokratskih odnosa u vrtiću, zajednici i društvu na načelima inkluzivnosti i pravednosti. To podrazumijeva brigu o podsticajnom socijalnom okruženju u kojem djeca i odrasli aktivno i slobodno razmjenjuju ideje, iznose svoja gledišta, argumentuju ih, kritički promišljaju i odlučuju[[31]](#footnote-32).

*7. Inicijativnost i preduzetništvo*

Inicijativnost i preduzetništvo, kao posebne vještine sve značajnije figurišu u korpusu cjeloživotnih kompetencija, budući da je sposobnost djeteta da vlastite ideje prikaže, ostvari i zastupa kroz različite aktivnosti, individualno i timski, od izuzetnog značaja za život u savremenom kontekstu. Kreatori poznate SDT teorije, Deci & Ryan[[32]](#footnote-33) ističu da zadovoljenje značajnih psiholoških potreba, poput autonomije, kompetentnosti i povezanosti sa drugima, upravo uključuju stvaralaštvo, inovativnost i spremnost djeteta na preuzimanje rizika, iniciranje i organizovanje aktivnosti. Sticanje znanja kroz učešće, razmjenu sa vršnjacima i odraslima, praktikovanje i usavršavanje vještina, pretpostavke su razvoja djetetovog samopouzdanja i samopoštovanja. Stoga je podsticanje samoiniciranih i samoorganizovanih aktivnosti djece u responzivnom ambijentu podrške idejnosti, propitivanju, istraživanju od posebnog značaja za osnaživanje i podsticanje inicijativnosti i preduzetništva djeteta kao aktivnog sakonstruktora kurikuluma.

*8. Kulturna svijest i izražavanje*

Kulturna svijest se razvija podsticanjem dječjeg kreativno-stvaralačkog izražavanja ideja i emocija u okviru muzičkog, likovnog, pozorišnog, plesnog, književno-literarnog umjetničkog područja. Putem osnaživanja ovih polja dječjeg izraza i upoznavanja sa specifičnostima nacionalne i svjetske kulturne baštine, djeca proširuju vidike u odnosu na druge i drugačije, prihvatajući istinski različitosti, bez predrasuda i pogrešnih, stereotipnih predstava i otpora.

Dijete potpunije razumije kulturne i jezičke raznolikosti u svom okruženju, sa više samopouzdanja i realnijom slikom o sebi i drugima. Ove kompetencije razvijaju se u ambijentu, koji ispunjava odgovarajuće pedagoške i estetske standarde i u kojemu se djeca podstiču na različite oblike stvaralačke djelatnosti i slobodnog izražavanja vlastitih doživljaja i iskustava, kroz različita područja i medije.

# **ŠTA JE OSNOVNA NAMJERA PROGRAMA**?

Vodeća namjera Programa je: uvažiti i unaprijediti dječje kapacitete na najcelishodniji način u atmosferi pravičnosti i inkluzivnosti. **Dobrobit (blagostanje) djeteta** je polazište i ishodište Programa. U podsticanju dječjeg cjelovitog razvoja i učenja, potrebno je afirmisati znanja, vještine i stavove[[33]](#footnote-34), kao prirodno sastavne komponente specifičnih dispozicija i radnih teorija/hipoteza o svijetu:

o **Znanja:** djeca uče, preispituju i konstruišu znanja, koja su višedimenzionalna i uključuju kulturne, estetske, istorijske, socijalne, emocionalne, naučne, tehnološke, matematičke i druge sadržaje.

o **Vještine:** djeca mogu da nešto urade, primijene u kontinuiranoj interakciji sa vršnjacima, odraslima i okruženjem uopšte, uz primjenu prethodno pomenutih znanja.

o **Stavovi** koji odražavaju dječja stanovišta i impliciraju njihove vrijednosti ili uvjerenja.

Od vaspitača se očekuje refleksivno autonomno kreiranje vlastite prakse, usklađeno sa autentičnim potrebama djece i aktuelnim kontekstom. U tom smislu, djeci treba omogućiti participativno djelovanje, pa Lansdown (2010) opisuje tri krucijalna načina dječje participacije[[34]](#footnote-35):

• **Konsultativna participacija** u kojoj odrasli traže mišljenja djece kako bi cjelishodnije oblikovali načine građenje znanja, vještina i stavova,i punijeg razumijevanjedječjih potreba i iskustva;

• **Saradnička participacija**, u kojoj se razvija partnerstvo u djelovanju i odlučivanju između djece i odraslih, te mogućnost sakonstruisanja procesa i ishode zajedničkih aktivnosti;

• **Participacija inicirana od same djece**, koja podrazumijeva jasniji i odlučniji angažman djece pri kreiranju prilike za akcije i učenje po svom izboru. Uloga odraslih je nezaobilazna, ali diskretnija u ovom slučaju i podrazumijeva aktivnije “slušanje” djeteta i kontinuirano, savjetodavno pružanje podrške svakom učesniku u ostvarivanju zajedničkih ciljeva. Ovdje posebno treba istaći značaj uključivanja i „slušanja“ djece iz osjetljivijih grupa (sa teškoćama/smetnjama, romska i egipćanska djeca).

.......................................................................................................................................................................

**Program** je u nastavku organizovan prema područjima učenja (5) – Jezik i komunikacija; Rastem, krećem se; Lični i društveni odnosi; Matematika i priroda/ekološka raznolikost svijeta; Umjetnost i kreativno izražavanje. Engleski jezik je posebno programsko područje, koje je oblikovano u skladu sa metodološkim smjernicama Programa, ali ima i posebnosti, budući da ovaj dio programa realizuju nastavnici engleskog jezika.

Područja, koja su međusobno nužno isprepletena, operacionalizovana su u okviru 4 uže cjeline:

a) **uvodne odrednice** o područjima učenja (5);

b) **ciljevi,** koji se razvijaju iz dva kriterijska ugla: uzrasno-razvojnog i saznajno-taksonomskog;

c) **prijedlozi** životno-praktičnih aktivnosti i

d) **pitanja za refleksivnu praksu vaspitača[[35]](#footnote-36)**.

**Ključni segmenti programskog modela:**

RODITELJI I ZAJEDNICA

VASPITAČ

ciljevi

ciljevi

Predložene aktivnosti

Predložene aktivnosti

Predložene aktivnosti

Predložene aktivnosti

Predložene aktivnosti

Predložene aktivnosti aaktivnosti

ciljevi

ciljevi

ciljevi

ciljevi

Nakon **područja učenja**, slijede teme: **planiranje**, **dokumentovanje pedagoškog procesa u predškolskoj ustanovi, sredina za učenje, porodica i zajednica, uloga vaspitača.**

# PODRUČJA UČENJA

***„Važno mi je da sve znam.“***

### 1. PODRUČJE: JEZIK I KOMUNIKACIJA

***„Voljela bih da radimo nešto sa knjigama... voljela bih da učim sa nekim...“***

***„Najviše volim kako moja učiteljica čita priče.“***

**A. Uvodne odrednice o području**

Komunikacija predstavlja proces razmjene informacija, usmjeren ka sebi ili drugom, najčešće putem jezika. Čini je sposobnost da se izraze sopstvene misli, osjećanja, htjenja, potrebe, želje, stavovi i uvjerenja. Odnosi se na ono što saopštavamo, način na koji to činimo, uključujući namjere i ciljeve. Komunikacija ima lingvistički (oblik, sastav, formu), psiholingvistički (sposobnost stvaranja, razumijevanja i upotrebe jezika) i sociolingvistički karakter (dešava se i odvija u nekom odnosu i kontekstu).

Dijete kroz komunikaciju izražava ono što misli, osjeća, ona predstavlja okvir i oslonac njegovoj mašti i kreativnosti. Način na koji dijete komunicira jedan je od pokazatelja njegovog ukupnog razvojnog statusa, uključujući način i nivo učešća, interakcije i socijalizacije. Čini je sposobnost identifikovanja, razumijevanja, izražavanja, stvaranja i tumačenja pojmova, osjećaja, činjenica i mišljenja u verbalnom ili neverbalnom obliku. Takođe i sposobnost primjerene, konstruktivne, efikasne komunikacije i povezivanja sa drugima. Na uzrastu od (oko) tri godine stvara se osnova maternjeg jezika i u narednom periodu se izgrađuje i strukturira. Dijete nesvjesno usvaja jezička pravila, a učestalom upotrebom počinje da ih prisvaja i spontano koristi. Jezičke vještine uključuju sposobnost slušanja, identifikovanja i razumijevanja različitih pogleda, vrijednosti i stavova. Odrasli daju model njegovog daljeg jezičkog razvoja.U ranoj i predškolskoj dobi dijete se osposobljava za pravilno usmeno izražavanje i bilježenje vlastitih misli, osjećaja, doživljaja i iskustava u različitim, za njega svhovitim i smislenim aktivnostima. Bilježenje i slični oblici grafičkih ili nekih drugih reprezentacija predstavljaju podlogu za razvoj rane pismenosti.

Tokom kontinuiranog praćenja i posmatranja djece, moguće je primijetiti značajnije individualne razlike i/ili odstupanja među djecom u pogledu očekivanih razvojnih i ponašajnih obrazaca svojstvenih tom uzrastu (npr. djeca koja imaju usporeni komunikacijski razvoj mogu sporije izražavati svoje potrebe, pokazuju slabija interesovanja i nepotpuno razumijevanje pri ispunjavanju oređenih naloga, kašnjenje u razvoju govora i rječnika, izazovi u igri, učenju, socijalizaciji, interakciji sa okruženjem...).

**B. Ključni ciljevi**

*Dijete progresivno, u skladu sa uzrastom:*

* Uspostavlja i održava neposrednu emocionalno neverbalnu komunikaciju;
* Uspostavlja i razvija efikasnu interakciju i neposrednu komunikaciju;
* Upravlja svojim glasom, oblikuje visinu i opseg glasa prilikom izražajnog saopštavanja;
* Uspostavljava funkcionalnu verbalnu komunikaciju uz poštovanje pravila i uvažavanje drugih i primjenjuje izraze i pravila lijepog ponašanja;
* Kreira jednostavne rečenice;
* Pravilno koristi praktične korisne riječi (daj, molim, hoću), primjenjuje izraze kulturnog ophođenja u različitim situacijama i konvencionalne društvene izraze;
* Upotrebljava lične zamjenice u prvom licu jednine (postepeno upotrebljava sve lične zamjenice), izgovara svoje ime;
* Imenuje jednostavne pojmove-predmete, osobe ili djelove tijela;
* Uočava razlike i sličnosti između predmeta, osoba i pojava u okruženju koristeći nazive predmeta i pojava iz neposrednog okruženja;
* Razumije kada se govori o predmetima i osobama i u njihovom odsustvu;
* Opisuje događaje i pojave iz neposrednog okruženja;
* Razumije i koristi jednostavne naloge (*Stavi na sto!, Uzmi iz tanjira*! itd.);
* Obraća se drugima na odgovarajući način u svakodnevnim situacijama (situacioni govor);
* Aktivno sluša druge dok govore;
* Govorno, na odgovarajući način, učestvuje u rješavanju problemskih situacija;
* Upotrebljava vremenske odrednice na jezički adekvatan način;
* Verbalno adekvatno izražava svoja osjećanja, želje, interesovanja, potrebe;
* Razvija sposobnost jasnog i razumljivog iskazivanja sopstvenih postupaka, iskustava, doživljaja i ideja;
* Izražava se tečno, razgovjetno i razumljivo pri opisivanju sopstvenih želja, potreba, iskustava, doživljaja i ideja kroz upotrebu odgovarajućih riječi (fluentnost u jezičkom izražavanja);
* Izražava se slobodno pred grupom djece, kao i u nastupima pred grupom djece i odraslih;
* Razumije i pamti pjesme i/ili kratke priče predstavljene slikom;
* Objašnjava, razumije i pamti jednostavne stihove skladne rime;
* Pokazuje zanimanje za odabrane materijale za čitanje u skladu s interesovanjima i uzrastom;
* Razumije koji su događaji u priči; uočava i razlikuje glavne likove u priči;
* Kreira priču, ili mijenja poznatu priču uz pitanja i promjenu događaja i likova;
* Predviđa razvoj događaja u priči,
* Učestvuje u dramatizaciji teksta;
* Pokazuje razumijevanje događaja i likova u pozorišnoj ili lutkarskoj predstavi;
* Razvija vještine digitalne pismenosti, odnosno komunikacije u digitalnom okruženju i koristi digitalne sadržaje.

**C. 1. Prijedlozi životno-praktičnih aktivnosti sa djecom do 3 godine**

* Aktivno učestvuje u neverbalneim igrama oponašanja, prepoznavanja, uočavanja i imenovanja;
* Aktivno učestvuje u igrama u kojima se kombinuje verbalna i neverbalna komunikacija: igre gegalice, tašunaljke, cupaljke, uspavanke, brojalice...;
* Sluša i reaguje (verbalno i neverbalno) komunicirajući sa odraslima tokom obavljanja različitih rutina, npr. hranjenja, oblačenja, svlačenja itd.(npr. aktivnost *Šta radi? –* dijete gleda slike koje prikazuju neke radnje i saopštava šta vidi: “ Djevojčica se igra, pere ruke, češlja ”);
* Imenuje predmete koji se svakodnevno koriste (pribor za jelo, igračke itd.);
* Aktivno učestvuje u govornim igrama;
* Imenuje i, uz podsticaj vaspitača/ice, verbalizuje neposredna iskustava (npr.*Otkrij i kaži nešto!***-** pokrijemo stikerima sličice/pojmove, u ovom slučaju domaće životinje, i kada dijete otkrije određeni pojam, što izražajnije pitamo dijete: Što je to? Ko je to? Kako kaže npr. pas? Na svaki pokušaj oponašanja oglašavanja životinje ili njenog imenovanja (u zavisnosti od mogućnosti djeteta) verbalno ga podsticati);
* Izvodi igre, koje podstiču diversifikovane glasovne izraze (gukanje, ponavljanje slogova, pravljenje svih mogućih kombinacija glasova, variranje ritma i visine glasa, imitiranje „razgovora“);
* Opisuje radnje koje se izvode, uz davanje verbalnih naloga djetetu da nešto uradi, postavljanje pitanja (Šta je ovo? Hoćeš li to i to? itd);
* Povezuje govorne izraze sa onim na šta se odnose, na jasan način kako bi diferenciralo imenovano i opisano (npr. *Kocka, kockica***:** pravimo kocku od kartona, čije su stranice u četiri različite boje: plava, zelena, žuta i crvena. Dijete pokazuje gdje se kocka nalazi. Zatim promijenimo mjesto kocki, bacimo je na pod i dijete kaže koje je boje stranica kocke na kojoj se zaustavila kocka, a potom povezuju boje i predmete, voće i sve što dijete vidi npr. crvena-jabuka, jagoda, autić ili neka druga igračka koju dijete ima. Koristimo predmete ili sličice).
* Upotrebljava kratke i jasne rečenice koje se više puta ponavljaju, kombinuje gestove, koristi pantomimske prikaze, onomatopejske glasove, riječi i rečenice;
* Imenuje na sebi ili na slici djelove ljudskog tijela, imenuje sličice predmeta koje mu pokazujemo, u igri „džepa“ ili „kutije“ imenuje po redu sve predmete koje jedan po jedan vadimo iz džepa (kutije);
* Učestvuje u igri uparivanja riječi suprotnih po značenju (djetetu se kaže jedna riječ i traži da navede suprotnu: veliki-mali, gore-dolje, puno-prazno, otvoreno-zatvoreno itd.);
* Izvodi igre davanja i izvršavanje naloga (stavi kocku iza čaše; daj meni sličicu; uzmi kliker i stavi ga u džep);
* Učestvuje u igrama pogađanja (pošto se pokaže slika na kojoj su predstavljeni različiti objekti - Iz čega pijemo? Ko nam daje mlijeko? Čime siječemo nokte? itd.;
* Učestvuje u glasovnim igarama (ponavljanje slogova nekih sklopova glasova, ponavljanje riječi koje čudno zvuče), u vidu skandiranja, pjevušenja i ritmičkog ponavljanja nekih riječi ili slogova;
* Opisuje radnje koje se dešavaju u tematskim slikama, slikovnicama i riječima.

**C. 2. Prijedlozi životno-praktičnih aktivnosti sa djecom od 3 do 6 godina**

* Prelistava porodični album, imenuje i pokazuje članove porodice, razgovara o članovima uže i šire porodice (roditelji/staratelji...), priča o događajima iz života porodice i/ili uređuje porodičnu slikovnicu;
* Razgovora o pravilima koja postoje u vrtiću;
* Učestvuje u procesu donošenja pravila ponašanja u radnom prostoru, odluka o izboru teme iz svakodnevnog života;
* Uvježbava izgovaranje riječi, glasova i glasovnih skupova;
* Prepoznaje glasove koji se ponavljaju više puta u riječi (npr. *Pismo***:** na sličicama su predstavljeni pojedinačno predmeti i bića, pronalazi sličice koje počinju određenim glasom i ređa ispod slova koje predstavlja taj glas);
* Postavlja pitanja o svakodnevnim situacijama u komunikaciji sa odraslima i
sa djecom;
* Spontano priča doživljaje i dešavanja u vrtiću i van njega,
* Vodi razgovor o tome šta ga interesuje, šta želi, opisuje svakodnevne događaja i iskustva;
* Razgovora o tome što je vidjelo, doživjelo i zapazilo prilikom šetnji i posjeta ...;
* Priča, vodi razgovor o događajima, doživljajima, crtanim i dječjim filmovima, bajkama, basnama (npr. *Zec i kornjača* - predstavljanje basne putem strip priče), govori o pozorišnoj predstavi koju je gledalo, razgleda slikovnice, fotografije, časopise, dječje (ilustrovane) knjige, dejčje enciklopedije;
* Izvodi igre slušanja, (došapni, prenošenja poruka...);
* Izvodi igre za bogaćenje rječnika, kroz uvođenje i traženje novih riječi za određene predmete
* Priča priče, bajke, basne, crtane filmove, pozorišne predstave (npr. *Kutija-priča*, pa u odnosu na sliku na kocki, koju bacanjem dobije, dijete ima zadatak da ispriča priču);
* Recituje umjetničke, narodne i dječje stihove i pjesme;
* Učestvuje u scenskom izvođenju priča, bajki, basni, igrokaza;
* Kreira slikovnice, dječije časopise, stripove;
* Učestvuje u dramatizaciji (promjena neke forme teksta u dramski izraz) i scenskom izvođenju djela, tekstova iz dječije književnosti i javno predstavlja pred grupom djece i/ili odraslih;
* Razgovara o utiscima tokom i poslije šetnje, prije dolaska u vrtić itd;
* Prepričava kratku priču koju je više puta čulo;
* Izvodi igre sa nekim rečeničkim konstrukcijama (ponavljanje nekih oblika rečenica, variranje rečenica);
* Izvodi igre ređanja u hronološki niz sličica dnevnih aktivnosti djeteta;
* Dopunjava kreirani slikovni materijal, a zatim stvara priču na svoj način;
* Osmišljava originalne „vlastite“ priče (npr. Igra *Zaleđeno kraljevstvo***:** dijete osmišljava svoju originalnu priču, kako su se igračke zaledile i kako je došao/la da ih spasi… dijete koristi čekić kojim bi oslobodilo igračke ili ih fenom topi, uviđa razlike u stanjima vode i uči o tome, a sve kroz igru);
* Koristi aplikacije, digitalne platforme za potpomaganje komunikacije, učešća, učenja.

**D. Pitanja za refleksivnu praksu vaspitača**

* Na koji način obezbjeđujem prijatnu podsticajnu atmosferu u kojoj djeca rado komuniciraju, družeći se ili izvodeći govorne igre?
* Na koji način posmatram, pratim, upoređujem, tumačim verbalne reakcije djece i podstičem ih, da li postavljam pitanja sa novim, složenijim zahtjevima za govorno-jezičkim odgovorima ?
* Na koji način utvrđujem stepen komunikacijskih sposobnosti djece i planiram grupne i individualne aktivnosti?
* Na koji način pratim dječiju vokalizaciju i podstičem djecu u tome? Da li verbalno pratim (opisujem, objašnjavam...) izvođenje neke aktivnosti?
* Da li vodim dovoljno računa o jezički podsticajnom materijalu, prilagođenom interesovanjima i mogućnostima djece (u okviru literarnog centra ili izvan njega…)?
* Na koji način pratim djetetove neverbalne poruke?
* Na koji način slušam djecu i da li omogućavam da govore o svojim iskustvima?
* Da li postavljam otvorena pitanja, adekvatno, podsticajno, ohrabrujući i uvažavajući djecu?
* Da li pravovremeno i obuhvatno odgovaram na dječija pitanja?
* Da li i na koji način podstičem interakciju, verbalnu i neverbalnu komunikaciju među djecom?
* Na koji način organizujem situacije u kojima dijete može slobodno da govori, bilo pojedinačno ili u interakciji sa jednim ili više djece?
* Da li sam partner u komunikacijskim aktivnostima i koristim li različite verbalne i neverbalne podsticaje da ohrabrim dijete?
* Da li sa djecom govorim jasno, razgovjetno, precizno i gramatički pravilno?
* Na koji način prepoznajem i uvažavam individualne govorno-jezičke mogućnosti svakog djeteta i poštujem kulturno-jezičko porijeklo djeteta i roditelja?
* Na koji način podstičem jezičko-komunikacijski stvaralački i istraživački rad?
* Na koji način koristim sredstva potpomognute komunikacije i izrađujem specijalizovana didaktička govorno-jezička i komunikološka sredstva?

### 2. PODRUČJE: „RASTEM, KREĆEM SE...“

***„Vrtić bi bio džinovska zgrada sa džinovskim igralištem, i hiljadu klupa. U tom vrtiću bi bila i škola i vrtić, dodao bih avanturistički park, igralište, bazen, vodeni park, i igrali bi se po cijeli dan...“***

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

**A.Uvodne odrednice o području**

Dijete ima urođenu potrebu da se kreće, pa su pokret i fizička aktivnost sastavni dio njegovog učenja o sebi, drugima i svijetu koji ga okružuje. Svakodnevne fizičke aktivnosti su od presudnog značaja za dobrobit djeteta. Svijest o svom tijelu, mogućnostima i vlastim granicama, jedan je od važnih aspekata samopouzdanja djeteta na ranom uzrastu.

Postepeno ovladavanje autonomijom i nezavisnošću u aktivnostima brige o svojim potrebama, higijeni, ishrani i oblačenju, a kasnije i u brizi o drugima i okruženju, osnov je zdrave slike o sebi koju dijete razvija. Važno je da organizacija aktivnosti u vrtiću bude takva da uključuje svakodnevne prilike za fizičku aktivnost djece, intergrisanu u situacije igre i učenja, ili pak namjenski pripremljenu kao aktivnost tjelesnih vježbi ili boravka u prirodi. Okruženje treba da bude podsticajno i dovoljno izazovno za tjelesnu angažovanost djeteta odnosno takvo da uključuje prihvatljiv rizik u cilju napredovanja, pod nadzorom odraslog. Takođe, u vrtiću se postavljaju temelji razvoja zdravih navika fizičke aktivnosti i zdrave ishrane, kao i vrijednosti zdravog i održivog stila života, uopšte uzev. Dijete se razvija holistički, kao bio-psiho-socijalno biće, pa u tom smislu aspekt fizičkog razvoja treba posmatrati intergrisano sa ostalim domenima njegovog učenja i razvoja.

U kontekstu kontinuiranog praćenja i posmatranja djece, moguće je primijetiti značajnije individualne razlike i/ili odstupanja među djecom koje vaspitačima mogu biti od značaja u individualizovanju vaspitno-obrazovnog procesa, kreiranju optimalnog vaspitno-obrazovnog rada sa djecom i uspostavljanju konsultativno-timske saradnje sa stručnim saradnicima u ustanovi i/ili van nje (ukoliko dijete u odgovarajućem uzrastu pokazuje izvjesna netipična ponašanja, npr. ne prati pogledom predmete, ne prebacuje predmete iz ruke u ruku, motorički je nespretno, otežano gradi i manipuliše predmetima, praktikuje aktivnost koja se ponavlja, i sl.).

**B. Ključni ciljevi**

*Dijete progresivno, u skladu sa uzrastom:*

* Upoznaje svoje tijelo i svoje fizičke mogućnosti (svjesno je svog tijela);
* Razvija i unapređuje krupne motoričke sposobnosti (kontrolu glave, sjedjenja, puzanja, stojanja, hodanja, trčanja, penjanja uz/niz stepenice, skakanja, ravnoteže, složenije motoričke aktivnosti i vještine...)
* Razvija finu motoriku i senzomotoriku – čulnu osjetljivost, diskriminaciju, uviđanje i grafomotoriku (razvija samopouzdanje);
* Razvija čulnu osjetljivost prepoznavanja mirisa (ljudi, životinja, hrane, ukusa hrane, napitaka itd);
* Razvija slušnu osjetljivost – orijentiše se prema izvoru zvuka, prepoznaje glasove ljudi, životinja, raznih uređaja, mašina, muzičkih instrumenata, zvukova iz prirode itd.
* Razvija perceciju čula vida, orijentiše se prema izvoru svjetlosti, srazmjerno uzrastu razlikuje osnovne boje i prelazne tonove, prati smjenjivanje pokreta, oblika... ;
* Razvija percepciju čula dodira i upoznaje raznovrsnost struktura (toplo-hladno, meko-tvrdo, suvo-mokro itd);
* Razvija i unapređuje psihofizičke sposobnosti brzine, spretnosti, snage, izdržljivosti, preciznosti i sl.;
* Pokazuje povjerenje u druge/druga tijela u prostoru i sigurnost fizičkog svijeta;
* Orijentiše se u prostoru uspješno – u sobi, okruženju vrtića, lokalnoj sredini i sl. (osjećaj pripadnosti i sigurnosti u fizičkom prostoru koji ga okružuje);
* Stiče elementarna znanja o saobraćaju (uključujući različite vrste saobraćaja), prevoznim sredstvima, uviđajući koristi i opasnosti od njih (osnovni saobraćajni znaci i pravila, aktivno učestvuje u životnim saobraćajnim situacijama);
* Usvaja navike u vezi sa higijenom, ishranom i oblačenjem kroz aktivno učešće u rutinama;
* Razvija i demonstrira samostalnost i nezavisnost u izvršavanju aktivnosti vezanih za higijenu, ishranu, oblačenje (učestvuje u svakodnevnim rutinama – objedovanje, odmor, održavanje higijene;
* Prepoznaje i samostalno zadovoljava svoje elementarne fiziološke potrebe i brine o svom tijelu;
* Razumije i slijedi pravila bezbijednog ponašanja/aktivnosti u fizičkom okruženju;
* Stiče znanja u oblasti bezbijednosti svakodnevnog života i usvaja vještine potrebne za njeno ostvarivanje – bezbijednost u saobraćaju, bezbijedna upotreba sredstava iz svakodnevne upotrebe, bezbijedno korišćenje sopstevnog tijela, bezbijedne aktivnosti sa drugima i sl.
* Usvaja životni stil koji njeguje fizičko zdravlje, fizičku aktivnost, boravak u prirodi;
* Usvaja vještine i navike brige o svom neposrednom okruženju – čišćenje, popravljanje, slaganje stvari (igračaka, knjiga, materijala...), briga o cvijeću, ljubimcima i sl.;
* Saznaje šta mu je potrebno za život, jačanje i očuvanje sopstvenog zdravlja;
* Otkriva da na njegovo zdravlje i zdravlje drugih bića utiče okolina – akcenat na javnu higijenu i odnos prema prirodnim bogatstvima kao izvorima zdravlja (čista voda, čist vazduh, čista zemlja, zdrava ishrana... ), odgovoran odnos prema okolini;
* Saznaje kako samo utiče na prirodu i kako drugi ljudi utiču na prirodu, kako se ona može zaštititi i očuvati;
* Upoznaje načine nastanka otpadnog materijala, učestvuje u njegovom sakupljanju, pravilnom sortiranju, odlaganju, razvija odgovoran i ekonomičan odnos prema materijalnim bogatstvima tj. stvara profit od sopstvenog rada;
* Razvija svijest o značaju i važnosti pravilne ishrane za čovjeka (usklađeno učešće u svakodnevnim rutinama hranjenja);
* Usvaja navike zdrave ishrane i stiče specifična znanja o nekim prehrambenim proizvodima;
* Poznaje i postepeno ovladava raznolikim vještinama brige o svom zdravlju i fizičkoj dobrobiti – odmaranje, spavanje, ishrana, fizičke aktivnosti, kreativne i ekspresivne aktivnosti, u cilju smirivanja ili oslobađanja od stresa i sl.;
* Usvaja naviku svakodnevne fizičke aktivnosti i razvija osnovne vještine tjelesnog vježbanja.

**C. 1.** **Prijedlozi životno-praktičnih aktivnosti sa djecom do 3 godine**

* Učestvuje u aktivnostima vezanim za držanje i hvatanje predmeta (krupnih i sitnih predmeta, različitih tekstura, oblika, boja...);
* Učestvuje u aktivnostima u vezi sa kontrolom glave i aktivnostima u ležećem položaju (igre lebdjenja na stomaku, simulacija sjedjenja, vježbe nogu sa povlačenjem prema spolja i gore (pokretljivost zglobova), izvodi vratne vježbe (podizanje glave kada leži potrbuške), pokreće očne jabučice prema osobi, zvuku, i predmetu;
* Učestvuje u aktivnostima uspravljanja i aktivnostima u sjedećem položaju (sjedenje, puzanje, stajanje, uz pomoć dohvatanja predmeta, tašunanje, prelaženje po malim uzvišicama, četvoronožno hodanje do određene igračke po tvrdoj i mekoj podlozi, igre loptom...);
* Učestvuje u aktivnostima razvoja i uspostavljanja ravnoteže kroz prirodne oblike kretanja, puzanja, stajanja na jednoj nozi, penjanja, trčanja;
* Učestvuje u aktivnostima koordinacije;
* Učestvuje u aktivnostima usavršavanja fine motorike – hvatanje predmeta kažiprstom i palcem, pecanje sa štapovima na magnet...;
* Učestvuje u pravljenja zdravih izbora za svoju i tuđu fizičku dobrobit (prehrambenih, higijenskih, tjelesnih i sl.);
* Učestvuje u aktivnostima sa namirnicama za ishranu – voćem, povrćem (isprobavanje namirnica i vježbanje čulne osjetljivosti (kakav je miris, ukus, tekstura i sl.), saznavanja o svojstvima namirnica i sl.;
* Učestvuje u svakodnevnim aktivnostima vezanim za ishranu, higijenu i oblačenje (korišćenje sapuna, trljanje ruku jednu o drugu; pridržavanje šolje za vodu; korišćenje kašike za jelo u igri i prilikom objedovanja i sl.);
* Imitira kućne poslove, pomaže u spremanju/brizi oko sobe.

**C. 2. Prijedlozi životno-praktičnih aktivnosti sa djecom od 3 do 6 godina**

* Spontano se kreće (hoda na prstima, na petama, u čučnju, sa promjenom smjera, hoda po ravnoj liniji nogom ispred noge sa raširenim rukama, bez raširenih ruku, imitira hodanje životinja, imitira kretanja nekih mašina, međusobno oponaša kretanje, kreće se na jednoj nozi, u vreći, kreće se uz prepreke i sl...);
* Trči sa promjenom pravca, uz obavljanje neke radnje dok trči, na primjer šutiranje lopte dok trči, trči sa visoko podignutim koljenima, trči u mjestu, trči sa nošenjem predmeta, trči unazad, na podlozi sa nagibom i sl.;
* Penje se, skače i preskače (skače u mjestu, skakuće na jednoj nozi, skače u dalj, preskače prepreke, penje se na određenu visinu...);
* Vozi dječja prevozna sredstava (tricikl, bicikl, trotinet...);
* Manipuliše predmetima: baca i hvata, npr. lopte, sa dvije ili jednom rukom, gađa cilj loptom i sl., koristi alate (siječe makazama, lijepi i sl.); igra se alatima (zakucava i vadi eksere, namotava konac na kalem, pravi figure od papira i sl.);
* Razlikuje i klasifikuje objekte na osnovu čulnih iskustava (upoređuje zvukove, boje, veličine, oblike, teksture, ukuse i sl.);
* Učestvuje u grafomotoričkim aktivnostima (crtanje, bojenje, precrtavanje...);
* Samostalnije učestvuje u svakodnevnim rutinama hranjenja, oblačenja, zadovoljavanja svojih potreba (otkopčavanje, zakopčavanje dugmića, oblačenje, obuvanje, korišćenje pribora za jelo i sl.);
* Učestvuje u aktivnostima sa namirnicama za ishranu – voćem, povrćem (isprobavanje namirnica i vježbanje čulne osjetljivosti (kakav je miris, ukus, tekstura i sl.); saznaje o svojstvima namirnica i uticaju na fizičko zdravlje čovjeka; samostalno priprema namirnice za jelo – guljenje pomorandže, banane i sl.)
* Učestvuje u aktivnostima brige o prostoru (vraćanje igračaka na svoje mjesto, spremanje nereda, briga o biljkama i sl.);
* Učestvuje u aktivnostima brige o dvorištu/prirodi (briga o biljkama, zalivanje, okopavanje i sl.);
* Učestvuje u fizičkim aktivnostima na otvorenom – vježbe, sa ili bez sprava i rekvizita; šetnja parkom/šumom; izleti; istraživačke aktivnosti na otvorenom i sl. ;
* Učestvuje u aktivnostima u gradu (upoznavanje sa pravilima ponašanja u saobraćaju i sl.);
* Upoznaje osnovna pravila bezbijednog ponašanja, bezbijednog rukovanja nekim svakodnevnim alatima/materijalima, i bezbijednog kretanja u okolini;
* Participira u saradničkim sportskim, tjelesnim igrama;
* Izvodi plesove i narodne igre;
* Učestvuje u dramskim aktivnostima koje uključuju pokret;
* Posjećuje sportske klubove, teretane, rekreativne centre;
* Prati i učestvuje na sportskim manifestacijama

**D.** **Pitanja za refleksivnu praksu vaspitača**

* Da li je fizički prostor u radnoj sobi dizajniran tako da odgovara fizičkim sposobnostima i mogućnostima baš svakog djeteta iz grupe? Ako ne, šta mogu učiniti da ga prilagodim bolje potrebama i mogućnostima određene djece?
* Da li fizička organizacija sobe/vrtića podstiče djecu na fizičku aktivnost i omogućava im istu? Da li ima mnogo fizičkih prepreka za fizičke aktivnosti djece u prostoru? Kako to mogu unaprijediti/promijeniti? Da li je prostor sobe senzorno bogat i podstiče na istraživanje?
* Koliko dobro prepoznajem verbalne signale djece o njihovim fizičkim potrebama i da li ih pravovremeno zadovoljavam? Kako mogu unaprijediti svoje sposobnosti u tom smislu?
* Na koji način podržavam djecu u bezbjednom istraživanju svojih fizičkih mogućnosti i ograničenja? Kako to mogu unaprijediti?
* Na koji način je fizička aktivnost integrisana u svakodnevne fizičke aktivnosti u vrtću? Na koje načine mogu više i svrsishodnije uključiti pokret i fizičku ekspresiju djece u planirane aktivnosti učenja ili u igru (krupnu i finu motoriku i senzomotoriku)?
* Da li je organizacija prostora sobe dovoljno fleksibilna da je mogu prenamijeniti za potrebe aktivnosti unapređenja krupne motorike kod djece?
* Da li je moja soba fizički bezbijedna, mirna, čista i senzorno privlačna za svu djecu? Da li je moja soba fizički „predvidljiva“ za dijete – dijete zna gdje šta stoji, gdje šta može pronaći, kuda se i kako može kretati, svaki kutak sobe mu je poznat i sl.?
* Da li podstičem djecu na učešće u planiranju, dizajniranju i održavanju radne sobe? Na koje načine to radim? Da li to mogu unaprijedi?
* Da li djecu upućujem na istraživanje prostora cijelog vrtića, ne samo svoje sobe? Da li djeca poznaju ostale prostore u vrtiću? Kako mogu upotrijebiti prostor cijelog vrtića za aktivnosti/učenje/interakcije djece?
* Da li usvajanje osnovnih higijenskih navika djece teče individualizovano, fleksibilno i bez stresa za djecu? Da li je učešće u svakodnevnim rutinama – jelu, spavanju, korišćenju toaleta – fleksibilno (u granicama mogućeg), prilagođeno djeci, sigurno i mirno? Obezbjeđujem li dovoljno vremena za usvajanje pomenutih navika u odnosu na individualni tempo i sposobnosti djece? Da li „ubrzavam“ djecu u procesu usvajanja nekih od pomenutih navika?
* Da li prenosim na djecu odgovornosti i obaveze (u skladu sa mogućnostima određenog uzrasta) brige o sebi, o drugoj djeci i svom fizičkom okruženju? Dozvoljavam li djeci da čine sve što mogu sama da čine u pogledu fizičke brige o sebi i prostoru? Da li se uključujem i obavljam neke aktivnosti umjesto djece kad to nije potrebno (vezanje pertli, hranjenje, oblačenje i sl.)? Da li je prostor u sobi organizovan tako da omogućava fizičku nezavisnost djece u obavljanju nekih aktivnosti? Da li to mogu unaprijediti i kako?
* Imam li objektivnu procjenu fizičkih sposobnosti i mogućnosti svakog djeteta? Kako mogu unaprijediti sopstvena saznanja o njihovim raznolikim fizičkim sposobnostima i/ili ograničenjima? Na koje načine bilježim promjene i razvoj fizičkih sposobnosti djece? Da li i kako to kasnije upotrebljavam u planiranju aktivnosti za konkretno dijete?
* Da li planiram optimalan nivo fizičkog opterećenja i izazova u aktivnostima sa konkretnom djecom? Ohrabrujem li djecu na zdravo preduzimanje rizika i usavršavanje svojih mogućnosti u pogledu brzine, spretnosti, okretnosti, snage ili korišćenja sprava za vježbanje/igranje na igralištu?
* Imam li povjerenja u fizičke sposobnosti djece? Zaštićujem li suviše djecu u pogledu njihovih fizičkih aktivnosti/napora i sl.? Kako to mogu da promijenim/unaprijedim?
* Da li se svako dijete u mojoj grupi osjeća *samopouzdano* u pogledu svojih fizičkih mogućnosti? Ako ne, šta mogu učiniti da to promijenim?
* Na koje načine mogu više da koristim otvoreni prostor i organizujem aktivnosti djece u dvorištu ili u prirodi? Od čega to zavisi i da li mogu nešto da učinim kako bih ovo redovnije i češće ostvarivala?
* Postoje li neki resursi lokalne zajednice koje bih mogla koristiti u aktivnostima sa djecom da ih podstaknem na fizičku aktivnost i/ili učenje i vještine brige o okolini, biljkama, životinjama, prirodnim resursima i sl.?
* Podstičem li svu djecu na razvoj osjećaja lične odgovornosti i suživota sa fizičkom sredinom koja ga okružuje? Kako to činim? Kako to mogu unaprijediti? Osposobljavam li djecu za razvoj konkretnih navika i vještina brige o svojoj fizičkoj sredini/prirodnoj sredini koja ga okružuje? Kako podstičem djecu na razvoj svijesti o važnosti zajedničke birge o svom okruženje? Kako im razvijam navike brige o svom okruženju?
* Kako njegujem zdrave stilove života kod djece? Šta za mene podrazumijeva kocept „zdravog stila života“? Da li zanemarujem neke segmente njegovanja zdravog stila života kod djece? Kako to mogu promijeniti?

### 3. **PODRUČJE: LIČNI I DRUŠTVENI ODNOSI**

***„Učiteljica me gleda dok pričam i uvijek mi kaže bravo.“***

***„Kad me sluša, gleda me u oči.“***

**A. Uvodne odrednice o području**

Dijete je socijalno biće, i kao takvo, neprekidno gradi odnose sa drugima – odnose koji oblikuju njega, ali putem kojih i ono oblikuje svijet. Nijedna jedinka nije izolovano biće i mora se i posmatrati u kontekstu sistema odnosa u kojima funkcioniše i živi.

Interakcije su osnov svakog vaspitanja – cjelokupna vaspitno-obrazovna djelatnost temelji se na odnosima – svaki postavljeni cilj se ostvaruje kroz odnose, bilo da je riječ o odnosima sa drugim ljudima, djecom i odraslima, ili odnosima sa okruženjem, materijalnim i prirodnim. Za ostvarivanje dobrobiti i napretka svakog djeteta odnosi moraju prenositi poruku sigurnosti, kroz visoku responzivnost, usklađenost i refleksivnost odraslih u odnosu na potrebe djeteta, i omogućiti djetetu uključenost odnosno participaciju i doprinos u interakcijama. Učenje djece predškolskog uzrasta se konceptualizuje kao sa-konstrukcija, čime se odnosi smještaju i u srž svakog procesa učenja. Putem responzivnih odnosa sa drugima i okruženjem dijete stvara i testira svoje radne teorije, učeći o sebi i svijetu. Zato je podsticajno socijalno okruženje u vrtiću od nemjerljivog značaja za ostvarivanje dobrobiti svakog djeteta, za njegovu uspješnost u socijalnim interakcijama kao i pripadnost i doprinos društvenoj i prirodnoj zajednici čiji je dijete dio.

U kontekstu kontinuiranog praćenja i posmatranja djece, moguće je nekad primijetiti značajnije individualne razlike i/ili odstupanja među djecom, prije svega u pogledu socijalne i emocionalne interakcije, koje vaspitačima mogu biti od značaja u kreiranju optimalnog vaspitno-obrazovnog rada sa djecom (na primjer, ako je dijete na odgovarajućem uzrastu izrazito mirno i nezahtjevno, ili neprekidno plače i teško ga je smiriti, ne koristi jednostavne igračke, ne obraća pažnju na odlazak majke/blisko osobe iz okruženja, nema potrebu za komunikacijom sa drugom djecom, ne pokazuje interesovanje za učešće u igram pretvaranja, simboličkim igram, preferira repetitivne, kontinuirano emituje senzornu uznemirenost, ima poteškoće pažnje i sl.)

**B. Ključni ciljevi**

*Dijete progresivno, u skladu sa uzrastom:*

* + Prepoznaje i imenuje sopstvene potrebe i želje;
	+ Slobodno izražava svoje misli/osjećanja i djeluje u skladu sa njima (verbalno, neverbalno, koristeći se različitim medijima izražavanja);
	+ Doživljava, razumije i iskazuje širok dijapazon emocija;
	+ Izgrađuje vještinu samoregulacije i samokontrole, odnosno upravljanje sopstvenim ponašanjem u kognitivnom, socijalnom, konativnom i afektivnom smislu (kratkoročno odgađanje zadovoljenja svojih potreba);
	+ Razvija adaptibilnost i fleksibilnost u odnosu na promjene, izazove, optimalni pritisak ili stres u okruženju/aktivnostima;
	+ Procjenjuje posljedice svojih aktivnosti i/ili postupaka;
	+ Gradi pozitivan i autentičan lični identitet – pokazuje samoprihvatanje, samopoštovanje i sposobnost za što objektivniju samoprocjenu;
	+ Osposobljava se za odlučivanje i vršenje izbora, argumentovanje istih i planiranje i djelovanje u skladu sa njima (u situacijama učenja, igre, rutinskih aktivnosti i sl.);
	+ Razvija sposobnost za samoprocjenu svojih ponašanja i učinaka;
	+ Otvoreno stupa u i održava podržavajuće recipročne odnose sa drugom djecom i odraslima u vrtiću;
	+ Razvija socio-moralnu autonomiju – sposobnost za samostalno pregovaranje, dogovaranje, vršenje pro-socijalnih izbora, konstruktivno rješavanja konflikata i sl. (pro-socijalno moralno rasuđivanje i djelovanje);
	+ Razvija empatiju, odnosno razumijevanje osjećanja i postupaka drugih ljudi;
	+ Razvija vještine za saradnički rad sa drugom djecom (u i izvan situacija učenja) – međusobno uvažavanje i poštovanje, podjela zadataka, rješavanje sukoba itd.;
	+ Razumije, poštuje, prihvata i brine za druge, sa svim njihovim različitostima (uzrasna, rodna, etnička, jezička, vjerska, različitost u pogledu porodične kulture, socio-ekonomskog statusa, zdravstvenog stanja, fizičkog izgleda, bilo koje vrste smetnji/teškoća u razvoju i sl.;
	+ Pokazuje radoznalost i inicijativnost u istraživanju i učenju o društvenoj i kulturnoj sredini, digitalnom okruženju, pojmovima i pojavama;
	+ Izgrađuje usklađenost svog ponašanja sa normama života u grupi/zajednici;
	+ Razvija sposobnost aktivnog učešća i doprinosa u životu zajednice;
	+ Izgrađuje osjećaj prihvaćenosti i pripadanja svojoj društvenoj zajednici (porodici, zajednici u vrtiću, lokalnoj ili široj zajednici);
	+ Izgrađuje odgovornost za sebe i zajednicu kojoj pripada (prirodnu i društvenu);
	+ Upoznaje i razvija poštovanje prema lokalnoj i nacionalnoj kulturnoj baštini i tradiciji, istovremeno se razvijajući kao „građanin svijeta”;
	+ Razvija svijest o mogućnostima svog doprinosa i angažovanosti/uključenosti u svojoj društvenoj zajednici (porodici, zajednici u vrtiću, lokalnoj ili široj zajednici);
	+ Razumije, poštuje i unapređuje odnos sa prirodnom sredinom – razvija svijest o uzročno-posljedičnim odnosima čovjeka i prirodne sredine, pokazujući brigu za životnu sredinu i doprinoseći njenom očuvanju;

**C. 1. Prijedlozi životno-praktičnih aktivnosti sa djecom do 3 godine**

* Učestvuje u aktivnostima koje doprinose saznavanju o sebi (reaguje i odaziva se na svoje ime, upoznaje imena drugih u vaspitnoj grupi, posmatra i reaguje na svoj lik u ogledalu, igra se sopstvenim tijelom, sluša i posmatra vaspitača/icu dok imenuje dijelove njegovog tijela, opipava ih, pokazuje na zahtjev, imenuje ih, istražuje u vezi pokretnih dijelova tijela, oponaša pokrete dijelova tijela koji su mu nevidlljivi, otiskuje dijelove tijela, pokazuje dijelove tijela na vaspitaču/ici, medicinsko sestri, učestvuje u igrama dodirivanja dijelova lica itd.);
* Učestvuje u aktivnostima kroz koje uči o stvarima koje pripadaju njemu i drugima, pokazuje i imenuje lične igračke i predmete;
* Praktikuje aktivnosti koje podstiču samostalnоst u svakodnevnim situacijama (tokom igre, prilikom hranjenja, održavanja lične higijene…) i prоstоrima jaslica (u radnoj sobi, dvorištu…);
* Učestvuje u igrama i drugim aktivnostima vezanim za emocije (razgovor, demonstriranje manifestovanja emocija, igre prepoznavanja emocija, dramatizacije, igre pretvaranja, igre izražavanja emocija (gestоvima, mimikоm i pokretima tijela), slušanje priča o osnovnim emocinalnim raspoloženjima, igre pantomime itd.;
* Praktikuje aktivnosti koje su usmjerene na odlaganje zadovoljenja potreba i želja;
* Izvodi tašunaljke i brojalice uz pomoć vaspitača/ice i medinske sestre;
* Učestvuje u različitim tipovima igara skrivalica;
* Aktivno učestvuje u imitativnim igrama (uzajamna imitacija - vaspitač/ica i dijete - oponašanje, najjednostavnije imitativne aktivnosti, individualno ili grupno imitiranje gestova i pokreta, imitiranje određenih radnji);
* Učestvuje u različitim varijantama igara naloga (u početku u igrama jednostavnih naloga, zatim u igrama *pokaži i pruži*, igrama bacanja i dodavanja, pokazivanja i demonstriranja vaspitačici itd.);
* Dovršava zadatak koji je vaspitač/ica započela;
* Učestvuje u kratkim grupnim aktivnostima (slušanje priča, pjevanje pjesama…) i grupnim pokretnim igrama;
* Participira u igrama saradnje (prvo sa vaspitačem/icom, a potom sa djecom, u početku sluša i posmatra igru druge djece uz minimalno učešće, a kasnije aktivnije sarađuje, podučava vršnjake), igrama pomoći i rješavanja konflikata (posebno su pogodne dramatizacije);
* Učestvuje u aktivnostima kroz koje saznaje o načinima upoznavanja, pоzdravljanja i međusоbnоg kоmuniciranja;
* Igra uloge djeteta, odraslog – igre uloga, uopšte;
* Igra se i sa djecom suprotnog pola, mlađom ili starijom, djecom sa smetnjama/teškoćama u razvoju, djecom različite vjeroispovijesti, nacionalnosti i sl;
* Razgovora o članovima porodice i događajima kod kuće;
* Sarađuje, pomaže u svakodnevnim aktivnostima spremanja i raspremanja, sluša priče, učestvuje u dramatizacijama na tu temu;
* Učestvuje u aktivnostima na izgrađivanju navika pravilnоg kоrišćenja i čuvanja igračaka;
* Učestvuje u izvođenju tradicionalnih igara;
* Oponaša poslove koje odrasli iz njegovog neposrednog okruženja obavljaju;
* Učestvuje u aktivnostima koje realizuju članovi porodica ili lokalne zajednice (muzičari, glumci…), upoznaje njihove poslove, opremu za rad itd;
* Kroz praktičnu aktivnost upoznaje način korišćenja predmeta svakodnevne upotrebe;
* Participira u igrama i drugim aktivnostima vezanim za osnovne elemente saobraćaja (prevozna sredstva, ponašanje u saobraćaju, semafor, zvukovi itd);
* Upoznaje objekte u neposrednoj blizini jaslica (igraonice, parkove, prodavnice i sl);
* Učestvuje u aktivnostima kroz koje upoznaje biljke i životinje;
* Upoznaje različite prirodne i vještačke materijale i njihove teksture (vizuelno i dodirom);
* Učestvuje u igrama razvrstavanja otpada i njegovog odgovarajućeg odlaganja (u radnoj sobi).

**C. 2. Prijedlozi životno-praktičnih aktivnosti sa djecom od 3-6 godina**

* Prepoznaje i imenuje svoje i tuđe emocije i govori o njima; povezuje osjećanja sa događajima, opisuje i prepričava; predstavlja ih neverbalno (glumom i mimikom predstavlja zadato stanje i osjećanje, crtanje osjećanja i sl.);
* Odigrava/simulira problem situacije i sagledava problem iz drugog ugla;
* Priča priče i odigrava svoje konflikte uz upotrebu lutki i igračaka;
* Upoznaje pravila ponašanja u svakodnevnom životu i u vrtiću i predviđa moguće posledice za njihovo nepoštovanje; učestvuje u formulisanju i donošenju odluka i odgovornosti;
* Učestvuje u razgovoru procjene i samoprocjene ponašanja i učinka u aktivnostima;
* Upoznaje prostor vrtića i osjeća se prijatno u njemu (prati spontano odvijanje redovnih aktivnosti u vrtiću, dvorištu i kroz svakodnevne kontakte sa zaposlenima u vrtiću, upoznaje razne profesije - vaspitač/ica, medicinska sestra, psiholog, pedagog, logoped, asistent, kuvar, spremačica i druge);
* Učestvuje u igrama saradnje, samokontrole i tolerancije;
* Kroz aktivnosti kooperativne komunikacije (pravljenje zajedničke priče, crtanje zajedničkog crteža, logičke igre, igre memorije i sl.) razumije osjećaje međuzavisnosti: ne možemo jedni bez drugih u igrama, sportskim aktivnostima, umjetničkim kreacijama i sl.;
* Učestvuje u kreiranju pravila za nove grupe igara;
* Učestvuje u takmičarskim, timskim, društvenim igrama i kroz igru razumije pravila i društvene konvencije (ko je sljedeći, kako dijelimo sa drugima…);
* Učestvuje u edukativnim igrama za djecu na računaru, posebno uz korišćenje kvalitetnih digitalnih materijala (npr.platforma *Digitalna škola)*;
* Učestvuje u spontanom razgovoru po pitanjima vlastitog postojanja, rođenja, smrti, životnih ciklusa…;
* Priča o domu, porodici i svojim iskustvima u okviru svoje porodice (jezik, kultura, vjera i drugo);
* Učestvuje u razgovorima o predrasudama, stereotipima, kulturi, fizičkom izgledu, igricama za djecu, postupcima pojedinaca i sl.;
* Razgovara, učestvuje u raznovrsnim aktivnostima tokom izleta i posjeta različitim lokacijama u gradu; učestvuje u aktivnostima upoznavanja nekadašnjeg načina života;
* Upoznaje i izvodi igre i pjesme crnogorske i drugih nacionalnosti;
* Učestvuje u razgovoru – predviđanje različitih mogućih raspleta određenog događaja;
* Obrazlaže zašto neke ideje može da sprovede, a neke ne;
* Upoznaje različite profesije i društvene funkcije; opisuje i upoređuje različita zanimanja;
* Učestvuje u igrama uloga sa različitim temama (separacija, pravila, drugarstvo, porodica, zanimanja…);
* Posjećuje različite ustanove, institucije, zanatske radnje, seoska gazdinstva… (biblioteka, pozorište, galerija, muzej, poljoprivredna domaćinstva, prodavnica, škola, bolnica, pošta, vatrogasna stanica, policija, zanatske radnje i dr.);
* Simulira situacije prodaje i kupovine (igre sa pravilima, igre dramatizacije i igre uloga u kojima se novac zarađuje radom, a stvari i usluge se plaćaju…);
* Posjećuje različita mjesta (livada, šuma, rijeka, jezero, more), posmatra, upoređuje i uočava osnovne karakteristike predstavnika živog svijeta u svom okruženju;
* Vodi brigu o biljkama, uređuje vrt, dvorište vrtića, centar žive prirode u radnoj sobi;
* Poredi određene pojave i promjene u razvoju čovjeka, biljaka i životinja, uočava osnovne zakonitosti u njima;
* Eksperimentiše sa uticajem vode, vazduha, svjetlosti i zemlje na rast i razvoj živog svijeta;
* Učestvuje u različitim aktivnostima i manifestacijama (obilježavanje značajnih ekoloških datuma, dana vrtića, svečanosti, izložbe dječijih radova, pozorišne predstave, druženje sa slikarima, muzičarima, glumcima i sl.);
* Kroz razgovor i igru stiče vještine u vezi sa fizičkom njegom i bezbjednošću (postupanje u slučaju nezgode, incidenta, forme nasilja, najčešće dječije bolesti i sl.);
* Učestvuje u igrama o bezbjednosti u saobraćaju (prelazak ulice, prepoznavanje opasnih saobraćajnih situacija, poštovanje saobraćajnih propisa, izbjegavanje saobraćajne nezgode…).

**D. Pitanja za refleksivnu praksu vaspitača**

* Da li svojim prisustvom i blizinom uspostavljam pozitivan i responzivan odnos sa djecom, posebno djecom jaslenog uzrasta? Kako to činim/mogu unaprijedititi?
* Da li svakom djetetu blagovremeno pružam podršku i osjećaj sigurnosti (osmijehom, dodirom, podrškom, bodrenjem i sl.)?
* Da li su materijali i resursi u sobi pristupačni svoj djeci na način da omogućavaju što veću organizacionu autonomiju i nezavisnost djece?
* Da li na dnevnom nivou djeci omogućavam da učestvuju u donošenju odluka koje se tiču života u vrtiću (strukturiranim aktivnosti učenja, rutinama, pravilima ponašanja i sl.)? Kako mogu proširiti polja participacije djece?
* Stvaram li prilike za djecu da prepoznaju svoje i emocije drugih, slobodno ih iskazuju i uče o emocijama?
* Da li obezbjeđujem različite situacije za individualne, paralelne i zajedničke aktivnosti djece (za djecu jaslenog uzrasta u manjim grupama od dvoje do četvoro djece)?
* Da li su sva djeca uključena u realizaciju grupne/zajedničke aktivnosti?
* Da li individualizujem rad i na koji način i kako podstičem interakciju?
* Da li podstičem inicijativu i autonomiju kod djece? Kako to činim/mogu unaprijediti?
* Da li podstičem djecu na slobodno iznošenje svojih ideja/misli (umjesto na obaveznu poslušnost)?
* Da li ih ohrabrujem u argumentovanom zastupanju svojih ideja?
* Da li podržavam i osposobljavam djecu za procjenu i samoprocjenu radova/produkata, kao i postupaka?
* Kako se kreiraju pravila ponašanja u vaspitnoj grupi i ko u tom procesu učestvuje? Koja pravila vaspitne grupe treba ponovo razmotriti?
* Da li podstičem osjećaj važnosti za grupu i osjećaj pripadnosti grupi kod djece, odnosno razvoj grupnog identiteta? Na koji način to radim/mogu poboljšati?
* Da li podstičem djecu na konstruktivnu komunikaciju i rješavanje sukoba? Dozvoljavam li djeci da sami, u okvirima u kojima se osjećaju sigurno, naprave svoje izbore i rješenja neke socijalne situacije (konflikta, rasprave i sl.) ili preuzimam odgovornost i donosim arbitraran „sud“ umjesto njih?
* Koliko poznajem i uvažavam kulturne prakse porodica djece, djetetovo kulturno i porodično okruženje u vaspitno-obrazovnom radu sa djecom? U čemu se to ogleda?
* Da li podstičem djecu na razumijevanje identiteta, u svim aspektima? Podržavam li ih i ukoliko ispituju (u granicama sigurnog) neke segmente identiteta koji nisu tipični za taj uzrast ili rodnu grupu (na primjer, u domenu ispitivanja neke rodno netipične uloge)?
* Da li resursi, materijali i aktivnosti koje koristim u radu sa djecom reprezentuju različite identitete djece (nacionalne, jezičke, rodne, vjerske i sl.), odnosno takvi su da onemogućavaju razvoj predrasuda i stereotipa kod djece?
* Prepoznajem li resurse (prirodne, kulturne, materijalne, digitalne i sl.) lokalne zajednice i služim li se njima u radu? Da li vaspitna grupa učestvuje u životu uže/šire zajednice? Da li su lokalne privredne, kulturne, poslovne, obrazovne, sportske organizacije dovoljno uključene u rad i aktivnosti u grupi?
* Da li stvaram prilike za djecu za razvoj i podsticanje osjećaja zajedništva i pripadanja prirodnoj okolini koja ih okružuje i odgovornosti za nju? Na koji način to radim? Šta mogu da unaprijedim?

### 4. PODRUČJE: MATEMATIKA I PRIRODA/EKOLOŠKA RAZNOLIKOST SVIJETA

***„Volio bih da radimo neke eksperimente.“***

**A. Uvodne odrednice o području**

**Matematika** se prožima kroz sva ljudska iskustva i svakodnevne aktivnosti. Iz perspektive djeteta predškolskog uzrasta, matematiku treba vezati za neposredna praktična iskustva. Dijete na ranom predškolskom uzrastu prvi kontakt sa matematikom uglavnom ostvaruje kroz čulno-perceptivna iskustva i kognitivne funkcije. Sve počinje od kontakta sa roditeljem, upoznavanja najbližeg okruženja, manipulisanjem bezbjednim predmetima svakodnevne upotrebe i primjerenim igračakama. Potom, postepeno razvijaju osjećaj za vrijeme, kroz dnevne rutine - vrijeme buđenja, spavanja, uzimanja obroka, igre, dolaska i odlaska iz vrtića itd. Na ovom uzrastu dijete ima potrebu da ostvari kontakt sa predmetima iz okruženja, interesuje se za stvari iz fizičke sredine, „istražuje“, kombinuje po nekom sopstvenom redu i pravilu, postepeno spontano otkriva uzročno-posljedične odnose i ovladava „šemama“ rješavanja jednostavnih problema koristeći ranija iskustva. Ovladavanje osnovnim matematičkim vještinama i sticanjem kompetencija djeca kasnije spontano proširuju iskustva i koriste ih u igrovnim aktivnostima i složenijim životnim situacijama. Na kreativan i maštovit način djeca konstruišu, projektuju ili simuliraju obrasce i šeme po kojima će naći rješenje za određene problemske situacije. Sva iskustva koja su u početku sporadična vremenom će se sistematizovati, postaće rutina koja će pomoći djeci da se izbore sa izazovima složenijih situacija. Veoma je važno da se usvajanje osnovnih matematičkih koncepata i otkrivanje uzročno-posljedičnih veza i odnosa na predškolskom uzrastu odvija na zabavan način, kroz igru i dnevne rutine, bez pretjeranog didaktiziranja, vođeno principom životnosti.

U direktnoj korelaciji sa matematičkim kompetencijama su i istraživačke kompetencije putem kojih djeca treba da stiču predstave i iskustva o osnovnim zakonitostima koje se tiču dešavanja u neposrednom prirodnom okruženju. Djeca na predškolskom uzrastu imaju naglašenu potrebu da posmatraju, upoznaju i istražuju okolinu u kojoj žive, postavljaju pitanja. S obzirom da roditelji i vaspitači predstavljaju model za dijete, važno je da oni imaju jasne stavove zasnovane na naučnim dostignućima o prirodnim procesima, predstavama, zakonitostima. Oni treba da podrže i podstiču radoznalost i entuzijazam kod djece, tako što će usmjeriti pažnju djece na uočavanje pojava i procesa u prirodnom okruženju, postavljati pitanja, tražiti odgovore od djece. Sa aspekta razvojnih mogućnosti, djeca posjeduju određena iskustva koja treba nadograditi. U tom smislu postavljaju mnoštvo pitanja, vole da testiraju granice realnosti, isprobavaju odnosno „pronalaze“ rješenja, slijedeći vlastitu radoznalost. Takođe je neophodno da djeca ovladavajući osnovnim zakonitostima logičkog mišljenja funkcionalizuju svoje iskustvo, razviju praktične rutine i navike korisne prije svega za postepeno osamostaljivanje i ovladavanje sopstvenim postupcima. Gotovo u svakoj aktivnosti djeca se susreću sa nekim prirodnim zakonitostima odnosno procesima. Upravo ti momenti imaju pokretački potencijal za djecu, podstičući ih da posmatranjem i dubljim sagledavanjem postepeno uočavaju različite jednostavne i složenije relacije. Na taj način djeca kroz iskustvene uvide postepeno razvijaju kritičko mišljenje i argumentovano zaključivanje. S obzirom da na ovom uzrastu djeca još nijesu ovladala mehanizmima apstraktnog mišljenja treba ih što više izložiti autentičnim praktičnim iskustvima u funkciji konstruisanja znanja. Važno je stvoriti pretpostavke za aktiviranje što više čula, da se podrže razni stilovi učenja, individualni ritam napredovanja.

**B. Ključni ciljevi**

 ***„Želio bih da učimo o oblicima, o trouglu, šestouglu...“***

***B.1. Matematika***

*Dijete progresivno, u skladu sa uzrastom:*

* Razvija i koristi čulnu osjetljivost i razlikuje doživljaje za saznavanje i upoređivanje predmeta, pojava i sl.;
* Postepeno upoznaje nove oblike i razvija vještinu manipulisanja predmetima (hvatanja, držanja, guranje, ubacivanja itd);
* Razvija različite strategije učenja i otkriva najefikasniji način rješavanja datog problema putem pokušaja i pogrešaka; rješava jednostavne probleme upotrebom pomoćnih alatki;
* Postepeno uočava jednostavne znakove i simbole-povezuje ih sa njemu bliskim praktičnim radnjama i predmetima (znak za svoje mjesto u garderobi, znak za krevetac, ormarić, torbicu, itd);
* Uočava i povezuje aktivnosti sa određenim vremenskim intervalima vezujući vremenske intervale sa nekom praktičnom radnjom u kući, vrtiću (postepeno uočava obrazac vremenskih ciklusa: dan-noć, jutro-podne-veče, redosljed dana u nedjelji, redosljed mjeseci, smjena godišnjih doba itd.);
* Razvija sposobnost rješavanja raznih problema koristeći više pristupa i strategija; koristi pomoćne alatke;
* Razvija sposobnost razumijevanja prostornih relacija u odnosu na sebe, kao i vještinu snalaženja u realnom prostoru (u kući, vrtiću, na ulici, parku itd);
* Uočava sličnosti i razlike, usvaja značenje pojedinih znakova i simbola iz neposredne okoline komentariše ih i povezuje sa životno-praktičnim situacijama, razvija rutinu poštovanja istih;
* Razvija vještinu upoređivanja predmeta po veličini u rastućem i opadajućem nizu (upoređivanje i serijacija);
* Rješava složenije problemske situacije na nov način koristeći se ranijim iskustvom;
* Razvija vještinu pridruživanja elemenata jedan prema jedan, po principu povezivanja elementa određenog skupa sa jednim elementom drugog odgovarajućeg skupa (korespodencija);
* Razvija vještinu razlikovanja i grupisanja predmeta po nekom svojstvu (boja, oblik, veličina, namjena itd.) (klasifikacija)[[36]](#footnote-37);
* Razvija vještinu opažanja kvantitativnih vrijednosti npr: malo-mnogo, najmanje-najviše, nimalo-veoma mnogo, isto ili jednako itd, u skladu sa tim grupiše predmete;
* Izvodi praktične radnje za mjerenje dužine – mjerenje „od oka“ (procjena), mjerenje pedljom, mjerenje kanapom, mjerenje stopom i koracima, štapom, metarskom trakom...;
* Razvija vještinu mjerenja utvrđivanjem brojne vrijednosti mjerene veličine upotrebom mjernih instrumenata koji su bili nekada i koji su danas u upotrebi (koraci, pedalj, štap, metarska traka...);
* Prepoznaje osnovne geometrijske oblike i strukture i povezuje ih sa predmetima iz kuće, vrtića, okruženja itd. (figure-krug, kvadrat, trougao; tijela u obliku kocke, lopte, valjka...).;
* Praktičnim uporednim radnjama procjenjuje masu/težinu različitih materija: papir, drvo, plastika, kamen, vuna, pamuk, metali;
* Prepoznaje brojeve od 0 do 9 kao simbole za određene vrijednosti, pokazuje razumijevanje odnosa između tih brojeva;
* Primjenjuje različite strategije promišljanja, uspostavljajući vezu između prošlosti, sadašnjosti i budućnosti;
* Razvija različite strategije za preispitivanje i rješavanja problema.

***B. 2. Prirodno-ekološka raznolikost svijeta***

***„Volio bih da učimo o satovima i planetama...“***

***„Voljela bih da učimo o životinjama i njihovom životu, gdje žive, kako izgledaju, kakve su veličine...“***

*Ključni ciljevi*

*Dijete progresivno, u skladu sa uzrastom:*

* Upoznaje sebe, svoje tijelo, njegove djelove i njihovu funkciju, uočava sličnosti i razlike u izgledu i proporcijama djece i odraslih, dječaka-djevojčica, muškaraca-žena... itd.;
* Uočava, komentariše i otkriva sličnosti i razlike između ljudi i životinja, sličnosti i razlike između različitih vrsta životinja (koristi i štete od njih), međusobnu zavisnost;
* Uočava razliku između biljnog i životinjskog svijeta i njihove relacije i uzročno-posljedične odnose;
* Saznaje da se živa bića razmnožavaju, žive i umiru;
* Uočava razliku između živog i neživog svijeta;
* Upoznaje se sa prirodnim pojavama, posmatra, uočava, komentariše, izvodi zaključke (koristi i štete od prirodnih pojava, zaštita od prirodnih pojava, tipične prirodne pojave za određeno godišnje doba, za određeno mjesto - kiša, vjetar, oluja, grad, snijeg, suša, požar, zemljotres, vulkanske erupcije, poplave...) itd.;
* Otkriva i upoznaje svoje neposredno i šire okruženje i sebe kao njegov dio;
* Otkriva i upoznaje funkcije predmeta i uređaja koji ga okružuju;
* Počinje da shvata protok i dužinu trajanja nekog događaja – razvija osjećaj za mjerenje vremena, povezuje ga sa nekom radnjom iz ličnog iskustva;
* Posmatra i uočava agregatna stanja supstancije u odnosu na spoljne faktore (voda, para, led, vlaga, rosa, kondenzacija...) itd.;
* Razvija ličnu percepciju za temperaturne razlike sopstvenog tijela, vazduha, vode, zemlje ...povezuje ih sa spoljnim faktorima, godišnjim dobima: komentariše, opisuje, uviđa, zaključuje...;
* Stvara osnovne predstave o bliskim a zatim udaljenijim mjestima, rijekama, morima, rijetkim životinjama, drugim i drugačijim narodima na planeti Zemlji, pojavama na nebu itd.;
* Putem praktičnih radnji (jednostavni eksperimenti) otkriva i upoznaje značaj vode i vazduha i svjetlosti kao izvore života;
* Otkriva putem praktičnih radnji način nastajanja zvuka i njegovo prostiranje i značaj;
* Razvijaju sposobnosti planiranja i previđanja (postavlja pitanja, predviđa, iznosi ideje);
* Predlaže strategije rješavanja određenog problema koristeći se ranijim iskustvom (isprobava rješenja, uočava i ispravlja greške, postavlja novu strategiju/hipotezu...itd.);

**C. 1. Prijedlozi životno-praktičnih aktivnosti sa djecom do 3 godine**

* Učestvuje u aktivnostima prepoznavanja mirisa i ukusa (životinja, hrane, napitaka itd);
* Orijentiše se prema izvoru zvuka, prepoznaje glasove ljudi, životinja, raznih uređaja, mašina, muzičkih instrumenata, zvukova iz prirode itd.;
* Orijentiše se prema izvoru svjetlosti;
* Dodirom prepoznaje i razlikuje svojstva i stanja različitih materijala (toplo-hladno, meko-tvrdo, suvo-mokro itd);
* Učestvuje u aktivnostima pronalaženja sakrivenih predmeta;
* Pokazuje predmete, uparuje predmete sa slikom predmeta, imenuje predmete sa kojima je u svakodnevnom kontaktu (znak za svoje mjesto u garderobi, znak za krevetac, ormarić, torbicu, itd.);
* Koristi svoje tijelo pri rješavanju jednostavnih praktičnih problema (hvata, gura, ubacuje predmete itd);
* Praktikuje dnevne rutine (dolazak u vrtić, obavljanje kulturno-higijenskin navika, uzimanje obroka, vrijeme za aktivnosti u radnoj sobi, dvorištu, vrijeme za šetnju u parku, vrijeme za odlazak kući...itd) i na taj način stvara osjećaj za redosljed, vrijeme i prostor – primjenjuje matematiku u sopstvenom ritmu življenja;
* Učestvuje u igrama imitacije - imitira radnje koje izvode odrasli (gura autić, baca loptu, pali – gasi svjetlo, tobože pije iz šolje, imitira upotrebu kašike itd).;
* Posmatra i na zahtjev pokazuje bića ili predmete iz neposrednog okruženja i svakodnevnog života;
* Učestvuje u aktivnostima razvrstavanja različitih predmeta po određenom principu (oblik, boja, veličina i sl.) uz upotrebu šablona...(geometrijska tijela se stavljaju u odgovarajuća udubljenja, manja kocka u veću kocku, tanka cijevčica u širu cijev, predmet određene boje u polje odgovarajuće boje...);
* Upotrebljava razna oruđa pri rješavanju malih praktičnih problema: dohvatanje, približavanje, odgurkivanje, privlačenje, izvlačenje u svim situacijama kada ne može rukom da dohvati predmet koji želi;
* Učestvuje u aktivnostima rješavanja životno praktičnih problemskih situacija, koristeći predmete iz neposrednog okruženja (da bi dohvatio predmet koji su na visini koristi stolicu, sanduk... obara predmet štapom i sl.);
* Sklapa slagalice od dva do tri elementa;
* Učestvuje u šetnjama dvorištem i posmatra pojave u prirodi;
* Sluša zvukova iz prirode (kiše koja pada, šum lišća, fijuk vjetra...).

**C. 2. Prijedlozi životno-praktičnih aktivnosti sa djecom od 3 do 6 godine**

* Učestvuje u aktivnostima, koje iziskuju posmatranje, imenovanje i komentarisanje znakova i simbola iz neposredne okoline (vrtić, kuća, prodavnica, ulica i sl.) i poštuje ih;
* Od više sredstava koja su mu na raspolaganju, a samo jedno je adekvatno za rješavanje problema, nakon više pokušaja, bira odgovarajuće sredstvo;
* Određene radnje iz lične perspektive povezuje sa prolaskom vremena npr: jutro-podne-popodne-veče, povezuje ih sa nekim aktivnostima koje ono obavlja ili njegovi članovi porodice, od ponedeljka do petka se ide u vrtić, subotom i nedjeljom se ne ide u vrtić, vikendom idem kod babe i dede, poslije nedjelje dolazi ponedeljak, noću spavamo a danju idemo u vrtić, redosljed mjeseci, promjena godišnjih doba itd.;
* Razgovara o protoku vremena uz upotrebu odgovarajućih aplikacija (dan/noć; jutro, podne, poslije podne, veče; dani u nedjelji; mjeseci; godišnja doba i sl.);
* Na zahtjev pokazuje šta se nalazi u odnosu na njega - ispod- iznad, ispred- iza, lijevo- desno, gore- dolje i sl.;
* Pravi nizove od kocki ili sličnih predmeta;
* Povezuje svaki element određenog skupa sa samo jednim elementom odgovarajućeg skupa (npr. ako je pet zečeva i svaki zec treba da dobije jednu šargarepu, tada je potrebno pet šargarepa);
* Učestvuje u aktivnostima u kojima razvrstava i grupiše predmete po boji, obliku, veličini, namjeni itd;
* Upoređivanjem različitih predmeta pokazuje na veći ili manji, najveći ili najmanji i sl.;
* Na zahtjev pokazuje na veliki ili mali predmet, na malo predmeta ili mnogo predmeta, na najmanje i najviše, na jedan ili dva predmeta ili sl.;
* Upoređuje veličine (kamen, kuća, prozor, spratovi zgrade i sl.);
* Uparuje stvari i predmete istih svojstava (uparivanje čarapa, kockica, igračaka i sl.);
* Izvodi praktične radnje za mjerenje daljine – mjerenje pedljom, mjerenje kanapom, mjerenje koracima, štapom, metarskom trakom...;
* Posmatranjem i manipulacijom predmetima različitih dimenzija (širina-dužina-visina- debljina...) stiče praktična iskustva o geometrijskim oblicima, tijelima;
* Posmatra i komentariše uočene razlike u okruženju u oblicima, veličini kuća, zgrada, krovova, ulica itd.;
* Pravi i oblikuje tijesto (mjerenje i odnosi količine sastojaka);
* Učestvuje u aktivnostima i igrama s vodom (presipanje vode iz suda u sud, iz velike zdjele u malu zdjelu, puni flašu vodom i prazni i sl.);
* Učestvuje u igrama s pijeskom (sipa u zdjelice, presipa, sije, modeluje vlažan pijesak i sl.);
* Igra društvene igre (domine, šah, monopol, karte, mice i sl.);
* Učestvuje u igrama uloga (kupovina na pijaci, u prodavnici i sl.) u kojoj koristi novac u malim apoenima i povezuje ga sa vrijednostima određene robe, predmeta i sl.;
* Upotrebljava pazle sa slovima i brojevima;
* Učestvuje u aktivnostima u kojima koristi „mjerne“ instrumenate za dan, mjesec, godinu, sat... (koraci, pedalj, štap, metar... itd.) i iskazuje „izmjereno“ u vidu broja;
* Posmatra, pokazuje, imenuje, razlikuje, komentariše bića i predmete iz neposrednog i šireg okruženja;
* Posjećuje seosko domaćinstvo, farmu, zoo vrt, prodavnice, apoteke, pijacu i sl.
* Sadi, sije, posmatra rast biljaka, sakuplja različito sjemenje i lišće, pravi herbarijum, pravi album sa slikama životinja po izgledu, staništu, načinu kretanja i sl.;
* Izrađuje igračke od prirodnog i ambalažnog materijala (lutke, kućice za ptice i sl.);
* Učestvuje u aktivnostima u okviru ekološkog centra u radnoj sobi u kojem se obrađuju ekološke teme;
* Učestvuje u pravljenju malog vrta u dvorištu vrtića;
* Učestvuje u izletima u prirodi, učestvuje u razgovoru o promjenama u prirodi, o tome šta nas okružuje;
* Brine se o ličnoj higijeni i higijeni prostora (pere ruke, pere zube, posprema igračke, radnu sobu, odlaže otpad u kantu, učestvuje u čišćenju i uređenju dvorišta i sl.);
* Oblači se i obuva u skladu sa vremenskim prilikama;
* Učestvuje u aktivnostima vezanim za brigu o sopstvenom zdravlju (boravak na svježem vazduhu, zdrava ishrana, fizička aktivnost i sl.);
* Učestvuje u sakupljanju, pravilnom sortiranju, odlaganju otpadnog materijala, razvija odgovoran i ekonomičan odnos prema materijalnim bogatstvima tj. stvara profit od sopstvenog rada;
* Sakuplja polustruktuirani i nestruktuirani materijal (ambalažni i prirodni) i od njega, na kreativan način, izrađuje nove predmete za igru;
* Učestvuje u aktivnostima, u kojima komentariše i izvodi zaključke o različitim problemima (koristi i štete od prirodnih pojava, zaštita od prirodnih pojava, tipične prirodne pojave za određeno godišnje doba, za određeno mjesto - kiša, vjetar, oluja, grad, snijeg, suša, požar, zemljotres, vulkani, poplave...) itd.;
* Izrađuju meteorološki kalendar praćenja dnevnih promjena, godišnjih doba, meteoroloških pojava...itd.;
* Prepoznaje znakove i simbole kojima se označavaju radnje koje se obavljaju u nekom periodu dana, nedjelje, godine itd.;
* Izrađuje makete saobraćajnih raskrsnica, saobraćajnih sredstva, znakova, kroz igre uloga imitira saobraćajnog policajca, pješaka, vozača i sl.;
* Posjećuje obližnju raskrsnicu, vodeći računa o sopstvenoj bezbjednosti, kao i drugih učesnika u saobraćaju;
* Izvodi eksperimente sa vodom (zagrijavanje, hlađenje i uočava uticaj promjene temperature na tečnost i odgovarajuća agregatna stanja, eksperimenti sa predmetima različite gustine (pluta-lebdi-tone), eksperimenti rastvorljivosti različitih supstanci u vodi);
* Eksperimentiše sa svjetlošću, vodom, vazduhom i uočava, analizira i komentariše njihov značaj za živu prirodu (sađenje biljaka i praćenje njihovog rasta u različitim uslovima, sa i bez svjetlosti, sa i bez vode i sl.);
* Sakuplja i analizira različite uzorke zemlje, kamenčića, uglja, drveta i sl.;
* Proizvodi zvuk udaranjem u podlogu, predmet, sluša i komentariše zvukove koji je proizveo;
* Razlikuje različite zvukove i razumije njihovo značenje (npr. automobilska sirena – upozorava na opasnost);
* Sluša i razlikuje zvukove koji nastaju na mjestima u kojima ljudi grade ili istražuju (gradilišta, fabrike, aerodrom, saobraćajnice...);
* Izvodi eksperimente – naelektrisavanje tijela trenjem (npr. češalj ili lenjir trljaju o kosu ili vunu), a potom uočava, analizira, komentariše i zaključuje promjene koje se dešavaju;
* Pregleda enciklopedije, slikovnice, gleda naučno-popularne emisije na tv-u o udaljenijim mjestima, rijekama, morima, rijetkim životinjama, drugim i drugačijim narodima, planetama, pojavama na nebu i sl.

**D. Pitanja za refleksivnu praksu vaspitača**

* Da li sam i na koji način ponudio/la više različitih iskustava djeci koja će pomoći da unaprijede proces učenja?
* Da li djeci dajem objašnjenja korišćenjem jednostavnih, opisnih rečenica od najranijeg uzrasta kako bi im objasnili značenje pojmova i koncepata?
* Da li sam dobro upoznao/la grupu, kao i individualne specifičnosti i iskustva djece?
* Da li sam zadovoljio/la potrebu djece za igrom?
* Da li su aktivnosti koje realizujem sa djecom u funkciji osamostaljivanja djeteta, odnosno da li iskustva i znanja koja dobijaju u vrtiću pomažu za rješavanje jednostavnih problema u realnim životnim situacijama?
* Da li i kako podstičem različite strategije pristupa rješavanju problema?
* Da li podstičem kritičko mišljenje kod djece i slobodu iznošenja misli?
* Da li djeci nudim aktivnosti, različitog intenziteta po složenosti i trajanju?
* Da li koristim postojeće pouzdane i kvalitetne digitalne platforme i alate?
* Da li pratim i registrujem naglašena interesovanja djece za neku oblast ili više oblasti?
* Da li i kako koristim prirodne potencijale iz neposrednog okruženja (dvorište, park, šuma, rijeka ...), u cilju realizacije istraživačkih aktivnosti sa djecom?

### 5. PODRUČJE: UMJETNOST I KREATIVNO IZRAŽAVANJE

***„Voljela bih da učim da pravim nešto od gline...“***

***„Voljela bih da su uvijek dozvoljene vodene bojice.“***

**A. Uvodne odrednice o području**

Umjetnost i kreativno izražavanje je polje u kojem se dijete kroz igru na holistički način razvija, iskazuje, upoznaje sa različitim umjetničkim formama i kulturnim nasljeđem. Kvalitet i raznovrsnost onoga što djeca vide, čuju i u čemu učestvuju od izuzetnog je značaja za razvoj njihovog razumijevanja, samoizražavanja, rječnika i sposobnosti da komuniciraju ovim putem. Kreativne igre iz ovog područja odvijaju se kroz podsticajne i pozitivne interakcije sa okolinom (odraslima i djecom) i raznovrsnim sredstvima i materijalima u procesu istraživanja. Aktivnosti iz ovog područja treba da budu sastavni dio svakodnevnog života i rada u vrtiću. Djeci je potrebno pružiti mogućnosti za slobodno istraživanje i izražavanje svega onoga što žele, osjećaju, doživljavaju, zapažaju i misle. Umjetnost je važan oblik samoizražavanja koji podstiče maštu, kreativnost,divergentno mišljenje, a sticanje umjetničkih iskustava doprinosi razvoju djece u različitim razvojnim domenima: kognitivnom, jezičkom, socijalnom, emocionalnom i fizičkom.

Kreativnost je proces u kom djeca kroz istraživanje i otkrivanje, formiraju orginalne ideje, realizuju ih, postaju svjesni sebe i drugih i tako razvijaju vlastitu individualnost. Uviđaju da postoje različita gledišta i načini izražavanja, što doprinosi postepenom prihvatanju drugih, drugačijih, različitosti, uopšte. U predškolskom dobu je kreativnost usmjerena na stvaralački proces, dok se generisanje ideja i kreiranje stvaralačkog produkta odvija u kasnijim razvojnim stadijumima. Baveći se umjetnošću i kreativnim izražavanjem djeca uče o svojoj i upoznaju različite druge kulture iz svoje neposredne okoline i šire. Podsticanjem stvaralačkog izražavanja ideja, iskustva i emocija razvijaju se kulturna svijest i izražavanje. Osnažuje se i gradi svijest djeteta o lokalnoj, nacionalnoj i evropskoj kulturnoj baštini i njihovom mjestu u svijetu. Kod djeteta se postepeno izgrađuje interkulturalna orijentacija, razumijevanje i prihvatanje kulturne i jezične raznolikosti, tolerancije.

U stvaralačkom istraživanju fokus ne treba da bude na konačnom rezultatu već na procesu stvaranja u kome će djeca zajedno sa drugima učiti i istraživati kroz igru. Ne insistiramo na podučavanju i sticanju vještina na štetu imaginativnog izražavanja djece. Djeca u ovom procesu učestvuju na originalan i jedinstven način, slijedeći svoju unutrašnju motivaciju i produkujući inovativna i kreativna rješenja u vidu njihovih ”malih djela”. Slobodno istražuju i „oprobavaju“ se u različitim oblastima umjetnosti: likovnoj, muzičkoj, pozorišnoj, plesnoj, književno-literarnoj.

Likovna umjetnost je jedan od načina komunikacije djece sa odraslima od najranijeg uzrasta, dok još uvijek nije dovoljno razvijena govorna komunikacija i u tome je njen veliki značaj. U multimodalnom pristupu umjetnosti, slušanje odabranih muzičkih primjera može biti stumulus za izražavanje djetetovog muzičkog doživljaja i imaginacije kroz pokret, likovni i/ili verbalni izraz. Slušanje muzike može se realizovati i kada muzika prati ostale (izvanmuzičke) aktivnosti. Dijete istražuje zvukove koji ga okružuju i postupno manipuliše njima, što predstavlja prvi korak ka dječijem muzičkom stvaralaštvu, koje se može izraziti i kroz spontano izmišljanje melodija pjevanjem. Amorfne melodije koje djeca stvaraju igrajući se, predstavljaju i jednu vrstu introspekcije i komunikacije sa samim sobom. U uzrastu od četvrte do šeste godine djeca prelaze sa senzorne na manipulativnu fazu usvajanja muzičkih sadržaja, razvijaju auditivnu percepciju, a muzika podstiče i njihovu interakciju i socijalizaciju. Izvođenje brojalica, kratkih ritmičkih cjelina, igre s pjevanjem i pokretom, muzičke dramatizacije, na holistički način razvijaju muzičke sposobnosti i podstiču kako prirodno samoispoljavanje, tako i otvorenost za grupne stvaralačke procese. Kreativni pokret je za djecu prijatna aktivnost koja zadovoljava njihovu prirodnu potrebu za kretanjem podstaknutu muzikom i uz muziku. Djeca u toj igri oslobađaju emocije, postepeno uče da kontrolišu svoje pokrete i usklađuju ih sa pokretima druge djece. Stoga je važno uvažavati ono što djeca stvaraju i obratiti pažnju na sve oblike umjetničkog izražavanja. Dječija djela treba predstaviti ostalima u vaspitnoj grupi, vrtiću, lokalnoj zajednici…, čime se promoviše njihova individualnost, razvija samopouzdanje i doprinosi socijalizaciji i zajedništvu.

U kontekstu kontinuiranog praćenja i posmatranja djece, moguće je kroz kreativne i umjetničke aktivnosti nekad primijetiti značajnije individualne razlike i/ili odstupanja među djecom koje vaspitačima mogu biti od značaja u kreiranju optimalnog vaspitno-obrazovnog rada sa djecom (na primjer, ako dijete ne pokazuje interesovanje za aktivnosti, ne razumije i/ili ne izvršava određene naloge, motorički je nespretno, otežano manipuliše i povezuje predmete sa njihovom upotrebom, ne zadržava pažnju na zadatim aktivnostima, teško kontroliše emocije, nesaradljivo je i sl.)

***B.* Ključni ciljevi**

***B. 1. Likovna umjetnost* i vizuelno izražavanje**

*Dijete progresivno, u skladu sa uzrastom:*

* Razvija sposobnost oponašanja crtanja odraslih na raznim podlogama;
* Slobodno je u izboru materijala i aktivnosti;
* Razvija interesovanje za crtanje i slikanje, i koristi različite materijale kada je crtanje u pitanju (voštane boje, pasteli, olovke, krede za ploču, flomasteri, štapići);
* Eksperimentiše i prihvata izazove sa različitim materijalima i preuzima rizike u istraživanju koristeći različite mogućnosti simboličkog izražavanja, koje uključuju likovne, grafičke, motoričke izraze,
* Razvija radoznalost i želju za učešćem u likovnim istraživačkim igrama, upotpunjući svoja senzo-perceptivna iskustva i razvija maštu i kreativnost;
* Upoznaje različita sredstva i materijale za crtanje, slikanje, vajanje i otiskivanje materijala iz prirode (i njihove osobine) i upotrebljava ih kao likovna sredstva;
* Istražuje prirodu i mogućnosti raznih nestrukturiranih materijala u likovnom izražavanju;
* Stiče različita čulna iskustva (čulima vida, dodira, sluha i mirisa) i prikazuje ih putem likovnog izražavanja;
* Razvija estetske percepcije i senzibilitet putem opažanja linija, boja, oblika, formi, tekstura...;
* Razvija sposobnost crtanja jednostavnih oblika, ređanja na različite načine u različitim prostorima;
* Spretno se grafički izražava (graviranje na kartonu, na glini...), bojama predstavlja ljude, životinje, biljke i druge objekte, figure, uspostavljajući postepeno kontrolu nad onim što crta, slika, stvara… i sigurnost pokreta;
* Uočava i razlikuje valerske vrijednosti (svijetlo-tamno, crno-bijelo);
* Obogaćuje rječnik novim riječima u vezi sa likovnom umjetnošću (boje, linije, oblici, prostor, tekstura...);
* Upoznaje likovna djela druge djece i odraslih (likovnih umjetnika i djece);
* Upoznaje raznovrsne likovne materijale, istražuje svojstva i mogućnosti upotrebe različitih prirodnih, kao i recikliranih materijala u likovnim aktivnostima i koristi ih na odgovarajuće efikasan način;
* Razvija sposobnost estetskog procjenjivanja svojih, kao i likovnih radova druge djece, umjetničkih djela i sposobnost učestvovanja u razgovorima o likovnoj umjetnosti sa umjetnicima;
* Upoznaje lokalnu kulturu i kulturnu baštinu, djela stvaralaca likovne umjetnosti iz Crne Gore i evropske kulture;
* Procjenjuje likovno stvaralaštvo odraslih, postepeno i druge djece;
* Upoznaje svijet dječijeg pozorišta izgled scene, kostima, lutki, rekvizita...;

***B. 2. Muzika, ples, dramsko stvaralaštvo***

* Reaguje na zvuk pomjeranjem glave ili ruku, gornjeg dijela tijela lijevo- desno, naprijed-nazad;
* Razvijaja sposobnost slušanja i sposobnost reprodukovanja malog broj slogova ili jednog samoglasnika;
* Podražava pjevanje odraslih gukanjem ili ga podražava tapšanjem; razvija sposobnost oponašanja intonacije glasa odraslih i spontanog pjevanja uz jednostavan ritam, a kasnije u melodiji i ritmu;
* Razvija pažnju pri slušanju muzike i reaguje na nju pokretom;
* Razvija sposobnost pjevanja dječijih napjeva u kojima je zastupljena rima;
* Razvija osjećaj za ritam, ispoljava želju za izvođenje pokreta uz muziku, za igranjem uz muziku sa drugom djecom i odraslima;
* Razvija interesovanje za oponašanje prirodnih i drugih zvukova, izgrađujući muzikalnost, melodijski sluh i memoriju;
* Razvija sposobnost ispoljavanja svog doživljaja muzike kroz pokret;
* Razvija ritmičnost i spretnost u izvođenju plesnih pokreta;
* Izgrađuje samopouzdanje pri učešću u ritmičkim tačkama;
* Ritmičkim izgovaranjem brojalica i razbrajalica razvija pravilno izgovaranje slogova;
* Istražuje zvukove koji ga okružuju i improvizuje ritam koristeći svoje tijelo ili jednostavne ritmičke instrumente (improvizovane instrumente, zvečke, štapiće itd.);
* Razvija senzibilitet za uticaje prirodne sredine u muzičkim aktivnostima na otvorenom, opažajući zvukove u svom okruženju i zvukove iz prirode;
* Opaža muziku u svom okruženju, pokazujući interesovanje za usvajanje pjesama i pjevanje;
* Razvija svoj muzički sluh i ukus slušanjem raznih vrsta umjetničke muzike (instrumentalne i vokalne) u izvodjenju djece i odraslih;
* Izražava svoj doživljaj slušanja muzike kroz spontano stvaranje pokreta ili likovnim prikazom;
* Prepoznaje karakter kompozicije, iskazuje kako je doživljava verbalno ili putem pokreta ili likovnim sredstvima;
* Razvija osjećaj za ritam izgovaranjem slogova, brojalica i teksta pjesama;
* Samostalno kreira i kombinuje naučene pokrete uz muziku;
* Razvija interesovanje za zajedničko pjevanje dječijih umjetničkih pjesama;
* Oslobađa se i razvija samopouzdanje u zajedničkom pjevanju pred manjom ili većom grupom/publikom;
* Razvija sposobnost istraživanja i stvaralačkog pjevanja, kao i istraživanja zvukova proizvodeći ih na različite načine;
* Sluša i interpretira zvukove u formi jedinstvenog izraza – tijelom, glasom, upotrebom instrumenata;
* Prepoznaje i razlikuje zvukove raznih instrumenata;
* Obogaćuje muzička iskustva učešćem u raznim oblicima muziciranja (pjevanje, sviranje i pokret uz muziku);
* Upoznaje različite dječije umjetničke pjesme, primjere vokalnih, instrumentalnih i vokalno-instrumentalnih kompozicija;
* Eksperimentiše zvukovima i tonovima na Orfovom instrumentariju, tj. na melodijskim (flauta, zvončići, metalofon, melodika..) i ritmičkim instrumentima (daire, trijangl, činele...);
* Upoznaje tradicionalne pjesme i igre svoje zajednice, Crne Gore, Evrope, učestvujući u predstavljanju na raznim kulturnim dešavanjima;
* Primjenjuje jednostavne rekvizite i scenske elemente u igrama dramatizacije i lutkarskim predstavama;
* Upoznaje se s pojmom kostimografije (inventivno kreiranje kostima i maski) i scenografije (likovno oblikovanje scenskog prostora)[[37]](#footnote-38).

***B. 3. Audio-vizuelno stvaralaštvo***

* Razvija vizuelne predstave na osnovu akustičih podsticaja (zvuk-ritam-boja; boja-ritam-zvuk);[[38]](#footnote-39)
* Upoznaje i koristi različite izražajne medije-fotografije, video-materijale, kao i digitalne materijale, sa posebnim fokusom na materijale dostupne na platformi Digitalna škola;
* Prepoznaje, razlikuje, doživljava, kritički procjenjuje fotografije, dječje filmove (crtane, animirane), različite video-sekvence;
* Kreira različite audio-vizuelne produkte i uživa u samom procesu stvaranja i kreativnog izražavanja;
* Koristi digitalne (bezbjedne) i edukativne digitalne sadržaje prilagođene uzrasno-razvojnim karakteristikama djeteta (npr. materijali dostupni na platformi Digitalna škola);
* Razvija osjetljivost za ritam i harmonijske kolorističke odnose u likovnom rješenju[[39]](#footnote-40);
* Razvija likovne estetske vrijednosti na osnovu auditivnog i vizuelnog doživljaja;
* Uočava tematsku povezanost umjetničkih izraza kroz scensku, likovnu, književnu i muzičku umjetnost;
* Upoznaje kulturno nasleđe neposredne i šire zajednice (vizuelne umjetnosti, drama, tehnologija, književnost, muzičko stvaralaštvo i drugi kulturni produkti);
* Razvija doživljaj smisla i ljepote ljudskog stvaranja, kao i pripadništvo kulturnom i globalnom identitetu.

**C. 1. Prijedlozi životno-praktičnih aktivnosti sa djecom do 3 godine**

* Učestvuje u ređanju igračaka po policama u radnoj sobi, ređanju papuča po boji…;
* Hvata predmete za crtanje šakom i prstima i crta uz muziku;
* Posmatra kako odrasli crta, oponaša ga;
* Crta po podlogama različite veličine i debljine raznim sredstvima za crtanje u početku debljim (voštanim pastelom, grafitnom olovkom, flomasterima…) a kasnije tanjim;
* Crta prstima na podlogama posutim brašnom ili drugim sipkavim materijama (npr. crta prstićima po brašnu - dijete prstićem crta po brašnu oblike koje vidi na papiru, na kojem su nacrtani geometrijski oblici);
* Slika temperama, razmazuje ih prstima ili debelim četkicama;
* Slika raznim neobičnim sredstvima za slikanje: četkicama, slamčicama, točkovima od autića, valjcima…;
* Eksperimentiše bojama (npr. aktivnosti: presaviti papir na pola, otvoriti i na jednoj polovini nakapati npr. žutu, a na drugoj zelenu boju, dijete imenuje boje, potom preklopi papir na pola i ponovo otvori; objašnjava kako je nastala boja i eksperimentiše sa drugim bojama);
* Igra se tijestom, tijestom u boji (gnječi, valja, otkida od mase, oblikuje kuglice, vraća u masu);
* Igra se plastelinom, glinamolom i oblikuje po sopstvenom izboru, koristeći oklagije i modlice, pravi kobasice i razne oblike;
* Učestvuje u aktivnostima s papirom (papirne maramice, ubrusi, salvete, krep papir, folija, bijeli papir…) gužva i cjepka papir, pravi loptice, savija papir i pravi lepeze;
* Otiskuje dlan ili prste, šablone od prirodnih materijala (krompir, lišće i druge plodove) i predmete, poput čepova od plute, čepova od flomastera, štapića za uši…;
* Igra se i eksperimentiše različitim materijalima iz prirode i primjenjuje ih kao likovna sredstva (šumski plodovi, orasi, grančice, kamenčići, zrnevlje i druge sjemenke, ljuske …);
* Sluša razne zvukove i primjerenu (odabranu) muziku, pokrećući djelove tijela i tako proizvodi zvuk,
* Igra prve pokretne ritmičke igre tašunaljke i cupaljke i pjevuši uspavanke (tapše, vrti se u krug, podiže ruke...);
* Igra se raznim muzičkim igračkama, proizvodi i sluša zvukove;
* Sluša jednostavne kompozicije;
* Učestvuje u aktivnostima koje su praćene muzikom kao što su proslave rođendana i drugi događaji;
* Učestvuje u prvim pokretnim i ritmičkim igrama;
* Izvodi pokrete dijelovima tijela: otvara i zatvara šake, klima glavom, njiše jednu nogu...;
* Izvodi nove pokrete u igri: stoji u kolu, hoda u kolu i okreće se oko sebe, pleše;
* Pjeva napjev prilikom raznih aktivnosti;
* Izvodi složenije pokrete uz muziku: laki čučanj, mali naklon, ruke na bokovima, ples u dvoje uz držanje za obje ruke, pokušava formirati krug u troje, samo se priključuje u kolu...;
* Sluša laganu muziku, pjevuši i lagano pleše uz nju, a uz veselu muziku igra i poskakuje u ritmu;
* Povremeno spontano pjevuši svoje melodije prateći sopstvene samostalne igre i aktivnosti (na pr. dok vuče ili gura igračke), pri čemu često umjesto teksta ponavlja samoglasnike, pojedine suglasnike (na pr. “m m m”) ili grupu lakih slogova (na pr. “la la la” , “na na na…);
* Pjeva imitirajući odrasle u pjevanju pjesama;
* Sluša priče praćene muzičkim ilustracijama;
* Pjeva pjesme uz imitiranje pokreta i izvodi vlastite spontane pjesme;
* Pjeva-izvodi brojalice uz pljeskanje i pokrete tijela;
* Sluša raznovrsnu muziku naročito umjetničku;
* Pravi prve zvečke od ambalažnog i prirodnog materijala (npr. pravi razne loptice od kesa proizvodeći tako razne zvukove koje djeca uočavaju i razlikuju);
* Eksperimentiše zvukovima i upotrebljava jednostavne muzičke instrumente (npr. aktivnost *zvučne kutije*: dijete treba da nađe dvije iste kutije (bočice), koje proizvode isti zvuk, potom uzima jednu od ponuđenih kutija desnom rukom, zatim sluša zvuk da bi lijevom rukom tražilo kutiju sa istim zvukom, a kada pronađe, dijete pravi kontrolu greške tj. provjerava da li je isti simbol na dnu kutije i sve tako redom).
* Učestvuje u dramskim i lutkatskim predstavama.

**C. 2. Prijedlozi životno-praktičnih aktivnosti sa djecom od 3 do 6 godina**

* Gužva, cjepka, stiska, otkida... razne vrste materijala;
* Crta raznim sredstvima (voštani pastel, flomaster, grafitna olovka, olovka u boji i kreda i boji), koji ostavljaju liniju kao trag na podlogama raznih veličina i vrsta, novim crtačkim tehnikama: bijela kreda, ugljen i tuš u boji;
* Crta bez određene teme ili na teme bliske njegovom iskustvu;
* Crta najjednostavnije prikaze ljudskih figura, omiljenih životinja i objekata, oblik i teksturu predmeta i objekata iz okruženja;
* Crta različitim vrstama linija na ograničenoj površini;
* Crta sve veći broj detalja na crtežima, grupiše objekte na papiru, ređa u nizove i stvara kompoziciju;
* Eksperimentiše raznim bojama (temperama), ostavlja tragove četkicama različitih debljina, boja manje površine papira razmazivanjem boje prstima ili četkicom;
* Slika raznim sredstvima: klikerima, slamčicama, kanapima, četkicama za zube, valjcima…;
* Oslikava površine raznim bojama, koristeći boju u dekorativne svrhe, miješa osnovne boje, otkriva i imenuje izvedene boje, slika vodeći računa o tonskom skladu i predstavlja teksturu bojom;
* Igra istraživačke igre koristeći vajarske materijale (tijesto, tijesto u boji, plastelin, glinamol…);
* Otkida veće ili manje komade materijala, oblikuje ih, dodaje materijal, mijenja oblik, razobličava ga i oblikuje ga u nove trodimenzionalne forme… stvarajući figure;
* Oblikuje-vaja forme vertikalno i horizontalno na podlozi, reljefno više elemenata na jednoj podlozi;
* Oblikuje figure ljudi i životinja postavljene po vertikali, u akciji, u međusobnom odnosu;
* Gradi oblike izvlačenjem iz mase, iz jednog većeg komada;
* Otiskuje prstima, gužvicama papira, sunđera, tekstila… po raznim površinama;
* Oblikuje, kombinuje, niže, lijepi od prirodnog materijala, razne prirodne sirove i suve plodove;
* Oblikuje-gradi u prostoru od različitih vrsta industrijskog otpadnog materijala (kutije, plastične boce, čaše od jogurta, folija, stiropor, meka žica, kanap, koža, skaj, razne vrste tekstila, razne vrste papira…);
* Izrađuje slikovnice, korice, crta ilustracije;
* Izrađuje dekorativne keramičke predmete;
* Učestvuje u izradi maski i kostima za maskenbal, u pripremanju scenografije i rekvizita za pozorišne predstave;
* Učestvuje u igrama sa ginjol lutkama, marioneta lutkama, na koncu, ili lutkama napravljenim za šake...;
* Učestvuje u razgovarima o svojim i radovima druge djece, kopijama poznatih umjetničkih djela;
* Posjećuje umjetničke galerije ili ateljee umjetnika i razgovara o njihovim djelima i zajedno stvaraju;
* Posjećuje muzeje i etnološke izložbe, učestvuje u razgovorima o tradicionalnom narodnom stvaralaštvu;
* Estetski uređuje radnu sobu u toku igre;
* Osluškuje zvukove iz prirode, učestvuje u igrama tišine (cvrkut ptica, zujanje pčela, šum lišća na vjetru, zvuk suvog lišća u ruci ili pod nogama…);
* Učestvuje u igrama istraživanja zvukova raznih predmeta i igračaka iz okruženja (okreće ih, ispituje ih, trese…);
* Oponaša prirodne i druge zvukove i šumove, javljanje raznih životinja;
* Sluša različite dječije umjetničke pjesme, kraće primjere vokalnih, instrumentalnih i vokalno-instrumentalnih kompozicija;
* Koristi svoje tijelo kao izvor zvuka za stvaranje ritmičke pratnje pjesama (pljeskanje, lupkanje rukama o koljena, lupkanje nogama o pod, rukama o sto…);
* Koristi dječije ritmičke instrumente (zvečke, štapiće, bubanj i trijangl), izvodi ritmičke pratnje pjesama;
* Uvježbava solo pjevanje i pjevanje u horskom izvođenju, čemu prethodi pažljivo slušanje teksta i muzike (uvježbavanje korišćenja glasa kao instrumenta, uvježbavanje izgovaranja glasova i slogova uz ritam, uvježbavanje pravilnog disanja i jasnog izgovora, kao i pravilnog držanja tijela prilikom pjevanja),
* Izgovara i izvodi brojalice sa drvenim štapićima;
* Otkriva različite zvukove muzičkih instrumenata, sluša ih i svira na dječijim muzičkim instrumentima (npr. predložena aktivnost *Osam sestara* – na osnovu priče u kojoj su sestre Do, Re, Mi, Fa, So, La, Si, Do obučene u haljine različitih boja, djeca sestre, odnosno note pamte po boji. Nakon toga na sintizajzeru na dirke se zalijepi kolaž papir određenih boja i dijete svira i sluša njihov zvuk. Na pripremljenom većem linijskom sistemu djeca otiskuju čepovima note različitih boja i na taj način komponuju. Kasnije mogu da pokušaju da odsviraju tu kompoziciju na sintisajzeru);
* Pravi muzičke instrumente od ambalažnog materijala(npr. aktivnost *ksilofon,*obojati vodu u zasebnim flašama (8), različitim nijansama, a zatim na prvoj flaši označiti markerom 2cm od dna i povećavati nivo po 2cm do zadnje flaše, a potom i spreman je za upotrebu; djeca metalnom kašikom lupkaju po zidu flaše ("instrument" koji je dekorisan) da bi uočila različite tonove, a umjesto kašike mogu se koristiti i druge udaraljke (drvene, plastične...);
* Sluša snimke zvuka instrumenata, razgovara o njima, proizvodi zvuke na njima, nakon prethodno usvojene pjesme pjeva uz pljeskanje i određivanje ritma, izvodi pjesmu pomoću instrumenata po sopstvenom izboru, usvaja navike pravilnog držanja i sviranja na njima, svira na instrumentima, uvježbava naučeno ponavljanjem, pažljivo prati nastupe druge djece, ne ometajući ih i čekajući svoj red, izvodi naučeno pred publikom (za vaspitnu grupu, na priredbi itd.)
* Učestvuje u muzičkim igrama sa pjevanjem i izvodi kraće igre uz instrumentalnu pratnju;
* Izmišlja melodije na jednostavne stihove (dijete pjevuši dijelove poznatog teksta pjesme i kreira sopstvenu melodiju);
* Izmišlja riječi na zadatu melodiju, da izmišlja melodiju na zadati tekst i da izmišlja i riječi i melodiju,
* Vodi male muzičke razgovore i stvara brojalice (u saradnji sa vaspitačem dijete stvara nove tekstove, obogaćuje stare poznate sadržaje, stvara tekstove obogaćene humorom itd);
* Pjeva dječije umjetničke i narodne pjesme;
* Oponaša pokrete jednostavnih plesova i narodnih kola;
* Kombinuje poznate korake uz određenu muziku i izvodi nove muzičke plesne tačke za javne nastupe;
* Pjeva pjesmice sa odraslima, pridružuje se i učestvuje u izvođenju himne vrtića i crnogorske himne;
* Prati kulturna dešavanja u lokalnoj zajednici;
* Učestvuje u razgovorima s muzičarima i sluša kako sviraju prilikom njihovog gostovanja u vrtiću ili posjete muzičkoj školi ili muzičkom centru;
* „Čita“ crtež, fotografiju i kreira priču;
* Izmišlja priču, kreira pjesmu i pleše uz nju;
* Izmišlja i izvodi anamacije koristeći odgovarajuće lutke...
* Upoznaje se i koristi edukativne i kreativne digitalne sadržaje (npr. platforma Digitalna škola).

**D. Pitanja za refleksivnu praksu vaspitača**

* Kako ohrabrujem djecu i podstičem njihovu unutrašnju motivaciju, za likovne aktivnosti, te izražavanje pokretom?
* U kojoj mjeri stvaram povoljnu atmosferu, pripremam i stvaram sredinu u kojoj ima dosta podsticaja i različitog materijala koji su dostupni djeci?
* Kako prepoznajem i prilagođavam se mogućnostima sve djece i doprinosim ispoljavanju individualnosti?
* Šta radim ako se neka djeca ne angažuju u nekim oblicima likovnog ili muzičkog izražavanja?
* Da li prilikom odabira muzike polazim od postavljenih ciljeva, uzrasta, razvojnih mogućnosti, interesovanja djece, vrste aktivnosti u kojima djeca učestvuju itd.?
* U kojoj mjeri podstičem socijalizaciju, izgrađujem zajedništvo i saradnju kroz igru i partnerski odnos - u paru, u manjim grupama i većim grupama?
* Koliko često podstičem i omogućavam da djeca razgovaraju i komentarišu radove i u kojoj mjeri i kako ih upućujem i usmjeravam na razne načine kritičkog procjenjivanja vlastitih i radova njihovih vršnjaka?
* Šta radim da korišćenjem raznih sredstava i materijala (posebno nestrukturiranih i prirodnih), podstičem kreativnost i omogućim učešće što većeg broja djece u kooperativnim aktivnostima?
* Koliko često koristim različite prostore u vrtiću za mnogostruke oblike umjetničkog izražavanja, poput likovnog, muzičkog, pozorišnog, plesnog, književno-literarnog stvaranja (holovi, dvorište, neku lokaciju u lokalnoj zajednici…)?
* Na koji način podstičem djecu da predstave karakteristike svoje kulture i pokažu interes za kulturu druge djece?
* Koliko i kako ohrabrujem kulturu odgovornosti i njegovanje lične i higijene prostora u kojem se odvijaju likovne i druge aktivnosti?
* Na koji način roditelje i zajednicu motivišem da doprinesu estetskom uređenju zajedničkih prostora u vrtiću?
* Na koji način podstičem preduzetnički duh kod djece (kreiranje raznovrsnih ideja, samostalno biranje različitih načina kreativnog rješavanja problema, sagledavanje značaja svojine, ideja i djela drugih ljudi?

………………………………………………………………………………………………………

# NJEGA DJETETA

Vaspitni rad sa djecom do tri godine usmjeren je na stvaranje pogodne vaspitne sredine u kojoj će se dijete razvijati u skladu sa uzrasnim i razvojnim mogućnostima. Adekvatnom organizacijom vaspitne sredine djeci je omogućeno da stiču iskustva, saznaju i otkrivaju sebe i svoju okolinu. U tom smislu je veoma važno obezbijediti *jedinstvo njege i vaspitnog rada*, jer se na taj način, u saradnji sa porodicom, stvaraju adekvatni uslovi da djeca postepeno ovladavaju motorikom, osnovnim fiziološkim potrebama i elementarnim higijenskim navikama. Zato je svakom djetetu, u cilju njegovog što potpunijeg razvoja, neophodno pružiti *odgovarajuću i kontinuiranu njegu* i obezbijediti zadovoljenje njegovih osnovnih fizioloških potreba.

Osnovna karakteristika djece jaslenog uzrasta jeste naglašena senzitivnost prema različitim promjenama i izazovima pri zadovoljavanju primarnih i ostalih potreba. Stoga odrasli koji rade sa njima moraju prepoznati, razumjeti i blagovremeno zadovoljavati ove njihove potrebe. Prvi i osnovni uslov pravilne njege je uspostavljanje emocionalne veze između odraslog i djeteta. Odrasli takođe sve aktivnosti djece treba da prati govorom, vizuelizacijom (ilustracije...) i svim sredstvima neverbalnog sporazumijevanja (mimika, izraz lica, pogled, pokret, položaj tijela…).

Medicinska sestra ima posebno značajnu ulogu u njezi djeteta, naročito u najranijem uzrastu. Njena uloga posebno dobija na značaju imajući u vidu činjenicu da se tokom prve godine života djeteta gotovo sav neposredni vaspitni uticaj na dijete postiže kroz proces njege i hranjenja. S razvojem i cjelovitim sazrijevanjem djeteta, potreba za njegom ne prestaje. Pažljivom timskom potporom od strane vaspitača/ce, medicinske sestre i ostalih odraslih dijete se prirodno usmjerava ka postepenom osamostaljivanju u svim sferama. U osjetljivom periodu tranzicije iz porodičnog ka institucionalnom okruženju, od posebne je važnosti za dijete uspostavljanje funkcionalnijeg kontinuiteta između pomenutih okruženja i građenje odnosa prihvatanja drugih. Stoga je cjelokupni vaspitni rad i njega djece jaslenog uzrasta orijentisana ka razvijanju djetetove potrebe da razumiju svoje potrebe, osjećanja, da istražuju okolinu, otkrivaju odnose u svom neposrednom okruženju.

Shvatanje njege kao mehaničkog procesa je pogrešno. Učešće djeteta u zajedničkim praktičnim aktivnostima sa medicinskom sestrom je efikasnije, jer dijete u toku njege razvija sposobnost saradnje, razumijevanja namjera drugog, saopštavanja sopstvenih želja itd. Djeca takođe učestvuju u radnjama odraslog i radnjama vezanim za neke predmete svakodnevne upotrebe i igračaka za održavanja lične higijene djeteta izgrađujući određene navike, razvijajući samostalnost i inicijativu, tako da već u trećoj godini mogu biti prilično samostalna u obavljanu nekih od ovih radnji.

Dakle, kada je u pitanju njega djece izuzetno je važna uloga kako medicinske sestre, tako i vaspitača/ice. Naime, medicinska sestra prvenstveno treba da prati osnovne fiziološke potrebe djeteta u saradnji sa vaspitačem/icom, kako bi dijete spontano moglo nastaviti i prepustiti se svojim aktivnostima.

Takođe, medicinska sestra, osim njege koju obavlja, u kontinuiranoj saradnji i komunikaciji sa vaspitačem/icom, učestvuje u realizaciji planiranih aktivnosti, organizovanju i uređivanju fizičke i socijalne sredine, posmatra i prati razvoj djeteta, doprinoseći građenju kvalitetnog i zdravog okruženja, uz kontinuiranu saradnju sa roditeljima[[40]](#footnote-41).

# PLANIRANJE VASPITNO-OBRAZOVNOG RADA

***„Pa volio bih da možemo da učimo šta ja želim.“***

*Tematsko planiranje*

Holistički, interdisciplinarni, integrativni pristup predškolskom kontekstu sa djetetom u središtu vaspitno-obrazovnog procesa iziskuje fleksibilniji proces planiranja i prirodnog povezivanja različitih sadržaja iz dječjeg svijeta. Tematsko planiranje polazeći od programa i principa, koji su početno istaknuti (demokratičnosti i pluralizma, otvorenosti programa, jednakih mogućnosti, uravnoteženosti, horizontalne i vertikalne povezanosti, saradnje sa porodicom i zajednicom), razvojno-uzrasnog nivoa djece/grupe, aktuelnih događanja, dječjih interesovanja, roditeljskih predloga omogućava vaspitačima fleksibilan i kontekstu prilagođen pristup. Pri realizovanju programskih ciljeva, u okviru planiranih tema, nužno se vodi računa o korelaciji između *područja aktivnosti* kao i između razvojnih domena. U procesu izbora i razvijanja tema, vaspitači uvažavaju programske ciljeve, posebno imajući u vidu aktuelni kontekst u kome rade, potrebe djece, kontekstualne specifičnosti, iskustveno, kulturološko nasleđe itd. Kroz kontinuirani diskurs u grupi, na nivou tima u vrtiću ili na još širem nivou, sa roditeljima, vaspitači usaglašavaju teme, diskutuju realizovane aktivnosti, markiraju tekuće izazove u praksi i ponovo, cjelishodnije planiraju slijedeće korake. Tematsko planiranje ne implicira tradicionalno raspoređivanje programski precizno struktuiranih ‘sadržaja’ po vremenskim dugoročnim i kratkoročnim sekvencama, već predstavlja razvojni proces kontinuiranog praćenja interesovanja, potreba djece, interakcije i komunikacije djece međusobno i sa odraslima. U tom smislu tematski planovi, za krajnji ishod nemaju znanje kao skup realno provjerljivih i mjerljivih pokazatelja, nego vještine i način dolaženja do njih, tj. način konstruisanja znanja, sticanja iskustva, izgrađivanja kompetencija. Na taj način planiranje vaspitno-obrazovnog rada u predškolskim ustanovama je usmjereno na proces, polazi od unutrašnje motivacije djeteta, razvija metodu integrisanog učenja, temelji se na permanentnom praćenju i procjenjivanju, uključuje roditelje i druge odrasle, fleksibilno je i situaciono uslovljeno[[41]](#footnote-42).

Broj planiranih aktivnosti vezanih za saradnju sa porodicom i društvenom sredinom zavisi od zainteresovanosti roditelja[[42]](#footnote-43), iskustva vaspitača, tekuće teme, različitih situacionih okolnosti.

Pritom cjelovita dnevna organizacija života u vrtiću je otvorena za smislene i tematski integrisane aktivnosti, ne samo izdvojeni djelovi dana kroz usmjerene aktivnosti. Opšti ciljevi, kao konstante predstavljaju univerzalne okosnice cjelovitog planiranja vaspitno-obrazovno procesa za djecu na svim uzrastima, poput samostalnosti, očuvanja i unapređenja cjelokupnog zdravlja, kreativnosti, socijalizacije, razvijanja pozitivne predstave o sebi, sticanja znanja, umijeća, vještina itd. Potom slijede konkretniji, užespecifikovani ciljevi za pojedina programska područja učenja/aktivnosti (Jezik i komunikacija; Rastem, krećem se; Lični i društveni odnosi; Matematika i priroda/ekološka raznolikost svijeta; Umjetnost i kreativno izražavanje) ukomponovani u dati tematski okvir, a kao krajnji nivo operacionalizacije kurikularnih opštih/dugoročnih i programskih ciljeva, vaspitači imaju mogućnost postavljanja individualnih ciljeva za djecu, utemeljenih u praćenju, posmatranju, bilježenju i selekcioniranju razvojno indikativnih elemenata koje pozicioniraju unutar dječje mape ili portfolia[[43]](#footnote-44). Planiranje je kontinuirani proces, koji predstavlja i polazište i ishodište cjelokupnog vaspitno-obrazovnog rada.

U okrilju interaktivnog i integrativnog pristupa planiranju vaspitno-obrazovnog procesa u predškolskim ustanovama, pored tematskog, može biti veoma cjelishodno i projektno planiranje, koje ima za cilj dosezanje određenih saznanja putem istraživanja u okviru odabranih koncepata i tema.

*Projektno planiranje*

Kako ističe Rinaldi (2006), ukoliko učenje djece shvatamo kao proces koji nije linearan, koji je iznad svega socijalan i kolaborativan, u kome svaki učesnik utiče na proces saznanja svih drugih učesnika, kao proces u kome djeca razvijaju svoje teorije o stvarnosti, pripisujući im svoja značenja, koja potom preispituju, testiraju, gradeći neprekidno nova – onda proces učenja u vrtiću ne smijemo opisivati bilo kakvim fiksnim kategorijama – planiranja kurikuluma ili planiranja učenja, na primjer - već upravo u terminima koji naznačavaju njegovu neizvjesnost – kao proces *putovanja* za koji nismo sigurni kuda i kako će završiti. Upravo u tom smislu se u *Reggio Emilia* pedagogiji upotrebljava pojam *progettazione* odnosno projektovanje ili projekatsko učenje, koje konotira kompleksnost procesa učenja kao “mnogostrukih nivoa akcija, koje su određene i neodređene istovremeno, izvedene kroz dijalog između djece i odraslih”[[44]](#footnote-45).

Projektno planiranje predstavlja još jedan model integrativnog pristupa vaspitno-obrazovnom procesu u predškolskoj ustanovi i omogućava dublje i dugoročnije proučavanje odabrane teme, uz dosledno uvažavanje programskih ciljeva, potreba i specifičnih interesovanja djece, raspoloživih uslova i sredstava. Poput tematskog i projektno planiranje se primjenjuje kao model integrisanog kurikuluma, podrazumijevaći produbljeno traganje djece i odraslih za određenim odgovorima na problemska pitanja koja su zajednički predmet interesovanja u vaspitnoj grupi ili vrtiću. Koliko će trajati projekat, zavisiće od interesovanja djece, raspoloživih resursa, okolnosti u kojima se realizuju povezane aktivnosti. U tom smislu, projekat ima fleksibilno trajanje, od jednog dana do nekoliko mjeseci, kontinuirano ili isprekidano, sa pauzama, prekidima, ponovnim počecima i sl. [[45]](#footnote-46). Poenta je u aktivnoj ulozi djeteta “tokom koje ono svoje kognitivne sposobnosti transformiše u vještine učenja”[[46]](#footnote-47), razvijajući ih kroz kontinuiranu interakciju sa vršnjacima i odraslima i napredujući u svim svojim razvojno-individualnim dimenzijama. Pritom, kao i kod izbora tema, problematika koja se u okviru projekta produbljeno i obuhvatno razvija ishod je zajedničkog izbora vaspitača i djece. Rad na odabranoj temi odvija se u sklopu onoga što je vaspitač planirao “kao nešto važno za djecu, nešto čemu će pristupiti s različitih područja znanja i s različitim intenzitetom‘[[47]](#footnote-48). U okviru humanističko-razvojnog pristupa “Korak po korak”, koji je koncepcijski poslužio kao polazište za izmijenjeni paradigmatski prelaz u savremenoj predškolskoj orjentaciji, ističe se da su u osnovi izabrane teme projekta vodeća dječja pitanja: *šta znam?*, *šta želim da znam?*, *šta sam naučio?*.

Projekti mogu biti fokusirani na odabranu temu u okviru nekog područja učenja (iako su sva područja isprepletena), s ciljem dubljeg istraživanja dječjih mogućnosti u toj oblasti (npr. rano učenje stranog jezika ili matematike). U *Reggio* pristupu, projekatsko planiranje se zasniva na propitivanju dječjih interesovanja bez unaprijed utvrđenih ciljeva i kroz kooperativno provjeravanje postavljenih hipoteza, vaspitači uče o tematici, ali i načinu učenja djece i korišćenju različitih medija (crtanje, slikanje, oblikovanje gline…) i sredstava. Teme projekata mogu biti različitog obima, trajanja i značaja. Projekt se obično odvija fazno. U početnoj fazi djece i vaspitači biraju temu i razgovaraju o njoj. Potom se tema razvija kroz manja istraživanja i prikazivanje urađenog, a slijedi razmjena ideja i otkrića među djecom i vaspitačima[[48]](#footnote-49). Riječ je zapravo o cikličnoj strukturi projekta, koja najčešće prolazi kroz faze odabira i početne razrade teme, ustanovljavanja postojećih znanja i razumijevanja djece (putem ekstenzivnog dokumentovanja) na osnovu čega vaspitači notiraju početne teorije djece o datoj temi, zajedničku refleksiju vaspitača i planiranje novih resursa i mogućih pravaca učenja (obično putem planiranja rasprava djece ili planiranje nekih novih resursa koji bi proširili polje učenja djece), izvođenje i praćenje aktivnosti i potom zajednička evaluacija i djece i odraslih o aktivnostima i dalja razrada teme odnosno planiranje novih smjerova projekta, čime se zapravo ulazi u novi ciklus projekta[[49]](#footnote-50). Naglašavamo da, s obzirom na *rizomatsku* prirodu znanja, rad na projektu nikad nije moguće unaprijed predvidjeti niti planirati, niti izvoditi na neki univerzalni način.

Teme projekata usredsređene su na sadržaje iz prirodnih i društvenih oblasti, otvaraju prilike za razvoj vještina u drugim područjima poput jezika i pismenosti, matematike, umjetničkog izražavanja, tehnologije itd.[[50]](#footnote-51)

**Pitanja za refleksivnu praksu vaspitača**

* Da li prilikom odabira *teme/projekta* polazim od dječjih potreba i interesovanja, vodeći računa o prilagođavanju događajima u konkretnoj sredini? Da li do teme dolazim kroz razgovor sa djecom, roditeljima i na osnovu posmatranja i bilježenja?
* Da li prilikom planiranja vaspitno-obrazovnog rada polazim od *programskih ciljeva?*
* Vršim li operacionalizaciju i konkretizaciju programskih ciljeva u skladu sa odabranom temom, mogućnostima, predznanjima i interesovanjima djece? Da li poslije formulisanih *tematskih ciljeva* planiram adekvatne *aktivnosti* posredstvom kojih ću realizovati postavljene ciljeve?
* Da li, kako bi nedjeljni ciljevi bili što uspješnije realizovani, za svaki dan posebno planiram odgovarajuće *grupne i individualizovane aktivnosti*, tokom jutarnjeg okupljanja, frontalnog rada, rada po centrima interesovanja itd.? Da li, u skladu sa postavljenim ciljevima i odabranim aktivnostima, planiram odgovarjuće *metode, sredstva i materijale* koje ću koristiti u radu?
* Da li konkretne ciljeve i aktivnosti određujem iz ugla djeteta?
* Da li prilikom planiranja vodim računa o ravnomjernoj zastupljenosti svih programskih područja učenja?
* Da li planiranje vaspitno-obrazovnog rada zasnivam na posmatranju djece u različitim situacijama, razgovorima sa djecom i roditeljima, analizi produkata dječjeg stvaralaštva itd.?
* Planiram li aktivnosti kroz koje se djeca u mojoj grupiigraju „kako bi učila ili uče kroz aktivnosti koje vodi vaspitač? [[51]](#footnote-52)
* Da li u okviru realizacije vaspitno-obrazovnog rada sa evaluacijom hronološki evidentiram ono što se dešavalo u vaspitnoj grupi/vrtiću i neposrednom okruženju (prirodnom i društvenom)?
* Opisujem li najvažnije aktivnosti preko kojih se tema/projekat realizovao/la, interakciju djece sa vršnjacima i odraslima i aktivnosti i materijale za koje su djeca pokazala najveće interesovanje?
* Dajem li osvrt na realizovane i nerealizovane ciljeve kroz koje vršim evaluaciju svog rada i na osnovu toga sa djecom planiramo i otvaramo novu temu/projekat?
* Planiram li aktivnosti za dodatnu podršku djeci sa posebnim potrebama?
* Planiram li aktivnosti koje se odnose na uključivanje porodice i zajednice pri usaglašavanju i realizovanju tema/projekata?

# DOKUMENTOVANJE PEDAGOŠKOG PROCESA U PREDŠKOLSKOJ USTANOVI

Neodvojivi dio vaspitno-obrazovnog predškolskog procesa čini pedagoška dokumentacija i evidencija. U tradicionalnom više mehanicistički orjentisanom kontekstu, dokumentacija je bila precizno definisana, usmjerena na rezultate i normirane pokazatelje.

U kontekstu holističkog, individualizovanog pristupa dječjem učenju i razvoju, integrisanog kurikuluma i planiranja, od posebnog je značaja kontinuirano, plansko, sistematično praćenje, posmatranje, bilježenje i evidentiranje različitih pokazatelja o dječjem napredovanju, individualno i na nivou grupe. Razvojna dokumentacija, nastaje kao rezultat prikupljanja različitih pokazatelja, dobijenih primjenom odgovarajućih instrumenata, i ne predstavlja samo „popis dokaza“ o praksi. Ideja je da primjerci dokumentacije omoguće rasprave o praksi, između kolega, roditelja, saradnika, omugućavajući dublje promjene u kontekstu za dobrobit djeteta.

Razvojno dokumentovanje se prirodno temelji na sistematskom praćenju, kontinuiranom posmatranju i argumentovanom vrednovanju efekata pedagoške prakse[[52]](#footnote-53). Posmatranje kao integrativni dio cjelovitog predškolskog kurikuluma je spontano, neformalno, ali i participativno i sistematsko, praćeno odgovarajućom evidencijom. Sistematsko posmatranje omogućava efikasnije realizovanje i preispitivanje primjenjivosti aktuelnog *programa*, tj. procjene relevantnosti i operativnosti datih ciljeva i njihove otvorenosti prema dječijim interesovanjima. Kontinuiranim praćenjem vaspitači dobijaju odgovor da li, i na koji način vaspitno-obrazovni proces odražava potrebe djece uključene u vrtićki život. U svrhu obuhvatnije i objektivnije procjene napretka djeteta u pojedinim razvojnim oblastima, vaspitači mogu posmatrati djecu u raznim situacijama, u vrtiću i izvan njega (npr.: za vrijeme dolaska i odlaska djece, tokom frontalnih aktivnosti, za vrijeme rada po centrima interesovanja, tokom slobodnih aktivnosti, za vrijeme rutinskih, ritualizovanih aktivnosti, u igri napolju, za vrijeme pripreme i realizacije javnih nastupa, tokom izleta i posjeta...). Sistematsko posmatranje praćeno je različitim tipovima dokumentovanih zabilješki vaspitača o djetetu i predstavlja integrativni dio cjelovitog predškolskog kurikuluma. Pažljivo i kontinuirano posmatranje omogućava i efikasnije planiranje, izbor tema (tematsko ili projektno planiranje) za realizaciju, ali i preventivno djelovanje: podaci do kojih se dođe praćenjem dječjeg razvoja, pomažu u blagovremenom otkrivanju i prevenciji teškoća i problema na koje nailazi dijete.

Objektivno, obuhvatno i kontinuirano posmatranje i praćenje dječjeg ponašanja predstavlja:

1. proces koji se odvija bez ili sa diskretnim učešćem vaspitača,

2. proces koji ne remeti spontani dječiji rad tj.igru,

3. osjetljiv proces, koji omogućava dobijanje važnih, konkretnih i iznijansiranih informacija,

4. proces lišen u mjeri mogućeg, ličnih osjećanja, mišljenja, očekivanja, etiketiranja ili subjektivne interpretacije i prosuđivanja[[53]](#footnote-54).

Od vještine bilježenja i preciznosti, obuhvatnosti zapisanih i sačuvanih podataka, u velikoj mjeri, zavisi i funkcionalnost planiranja, ali i kreiranja responzivnog vaspitno-obrazovnog ambijenta.

U praksi nalazimo različite vrste zapisa/bilješki o posmatranim situacijama, u vrtiću: neformalnih, prigodnih bilješki, odlomaka, dnevnika, video i audio snimaka, kumulativnih bilješki, anegdotskih, narativnih bilješki, sociograma, upitnici, ček-liste, intervjui idr. Deskriptivno narativni zapisi se grade kontinuirano, tokom cijele godine i fokusirani su na uzorke datih situacija, npr.: način opraštanja od roditelja, uspostavljanje kontakta, obavljanje rutinskih aktivnosti, način uspostavljanja kontakta sa odraslim osobama i/ili sa vršnjacima, snalaženje u grupi, interakcija sa materijalom, jezička ekspresija/način izražavanja, rad sa polustrukturisanim materijalom, susret sa novim ambijentom i situacijama. Budući da je u pitanju je proces, pa je vrlo važno blagovremeno evidentirati prateća dešavanja i locirati ih u vremenski, prostorni, situacioni kontekst, kako bi, prilikom uređivanja i kasnijeg uspješnijeg interpretiranja bili efikasniji.

Od okvirnog referentnog paradigmatskog okvira, zvaničnog kurikuluma, zavisi i priroda kreiranja i oblikovanja portfolia ili dječje mape. U praksi različitih predškolskih sistema i praksi nalazimo različite forme portfolia. Socio-konstruktivistički paradigmatski okvir determiniše dokumentovanje bazirano na dječjem aktivnom učešću i kreiranju vlastitog napretka. dokumentovanje smatra agensom dijaloga i demokratizacije obrazovanja[[54]](#footnote-55).

Stoga je savremeni kontekst okvir za otvaranje uslova da evidentiranje i dokumentovanje umjesto spolja zadatog, postane sredstvo emancipacije djeteta i vaspitača. Ovakav način vođenja dokumentacije postaje vlasništvo samih vaspitača omogućavajući im funkcionalnije planiranje i uređivanje vaspitno-obrazovnog ambijenta, responzivnog za sve učesnike. U okviru *diskursa participacije* (umjesto dugopreovlađujućeg *diskursa moći*) pedagoška dokumentacija postaje sredstvo refleksivnog preispitivanja vaspitača, u svrhu boljeg razumijevanja, istraživanja i preispitivanja vlastite prakse putem dijaloga i razmjene[[55]](#footnote-56) .

Ako je pretpostavka i mjera efikasnosti pedagoškog djelovanja u predškolskoj ustanovi, dijete, onda je i način evaluacije postignuća najcjelishodniji, ako pitanja/kriterijumi proizilaze iz potreba djeteta, a ne postupaka procjene.

Zato dokumentovanje ne treba da bude samo odgovor na procedure i pravila do željenih i očekivanih ishoda, već živi, dinamični proces koji je promjenljiv, ko-konstrišući, participativni i nužno integrativni dio cjelovitog predškolskog kurikuluma. Dokumentovanje je kontinuirano ciklično promišljanje prakse zasnovano na posmatranju, praćenju, evidentiranju urađenog, kroz različite forme zapisa, koji predstavljaju tačke generisanja novih pravaca razvoja programa, bližih potrebama djece i svih učesnika.

Dokumentacija (koja se može prikupljati i u fizičkoj i u elektronskoj formi, prema preferencijama i raspoloživim resursima vaspitača):

Individualni portfolio[[56]](#footnote-57);

Dječji radovi (individualni i zajednički);

Narativne i anegdotske bilješke;

Fotografije i video zapisi;

Različite vrste drugih bilješki: poruke roditeljima, kratki planovi, predlozi djece i roditelja;

Crteži, mape, skice, kalendari…[[57]](#footnote-58)

Dokumentovanje je aktivni agens u vaspitno-obrazovnom procesu u predškolskoj ustanovi, te predstavlja medijum interakcije između svih učesnika u praksi. Dokumentacija u savremenom kontekstu ima proaktivno dejstvo i predstavlja *diskurzivnu vezu*[[58]](#footnote-59) između programa i konteksta, polazište i ishodište prakse, osnov za generisanje novih tema ili ideja za projekte. Ovako oblikovana dokumentacija je “živa”, otvorena za razmjenu ideja o značenjima ciljeva i aktivnosti u svim područjima učenja, izazovima u procesu aktualizovanja relevantnih tema i podatnih projekata, kao i mogućnostima za primjenu programa. Težište dokumentovanja se pomjera sa “čekiranja” ostvarenog i rezultata ka dokumentovanju značenja koje te aktivnosti i sam proces imaju za djecu i vaspitača.

***Digitalni alati***

U predškolskom uzrastu poželjno je uspostaviti adekvatan, funkcionalan i primjeren način upotrebe informaciono-komunikacijske tehnologije i komunikacije. Digitalne platforme su pomoćno i sredstvo potpomognutog učenja i komunikacije na koje se dijete upućuje na primjeren i bezbjedan način korišćenja, uz kontinuirano promovisanje obezbjeđivanja sigurnosti u digitalnom okruženju.

[Digitalna škola (digitalnaskola.edu.me)](https://digitalnaskola.edu.me/) – namijenjena djeci, roditeljima, vaspitačima i nastavnicima, kao I upravama vaspitno-obrazovnih ustanova. Sadrži riznicu materijala za djecu uzrasta do 6 godina.

*Storyjumper-* koristan za predstavljanje priča, tema, projekatskih priča, događaja iz života u grupi/vrtiću.

*Thinglink-*program koji omogućava izdvajanje značajnih djelovau nekom videozapisu, uz dodatno mapiranje, potcrtavanje istaknutih segmenata auditivnim i/ili vizuelnim hipertekstom.

*Padlet-*digitalna interaktivna tabla za postavljanje fotografija, bilješki, crteža, u čijoj izradi učestvuju djeca, roditelji, vaspitači…

Cboard - besplatna veb aplikacija koja pomaže komunikaciji korišćenjem simbola i prenošenjem teksta u govor [[59]](#footnote-60).

Digionica– platforma za učenje, nastavu, komunikaciju i saradnju u digitalnom okruženju. Osmišljena je da objedini resurse i mnoštvo digitalnih materijala za rad i učenje za različite korisnike: djecu i adolescente, roditelje, staratelje, vaspitače, nastavnike i druge profesionalce u obrazovnom sistemu.

Školski portal[[60]](#footnote-61) – namijenjen nastavnom osoblju, roditeljima kao izvor dokumenata, informacija, podataka, primjera iz prakse, ideja za neposredan rad, alata.

Bebbo aplikacija, Digitalna škola, I C-board aplikacija za djecu sa smetnjama u govoru i komunikaciji[[61]](#footnote-62).

Zeleni paket Junior-namijenjen učenicima u osnovnoj školi, ali primjenjiv u radu sa djecom u predškolskom kontekstu (strana ZZŠ).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

# SREDINA ZA UČENJE

(fizička sredina kao pretpostavka klime uzajamnosti i pozitivne međuzavisnosti)

***„Voljela bih da imamo nekog kuću... i malu baštu da sadimo...“***

***„Omiljeno mjesto mi je kad se igramo u dvorištu... kad se igramo u parku, ali tamo nismo stalno“***

Okruženje ili sredina za učenje u najširem smislu, objedinjuje različite ambijente u kojima djeca borave, odslikavajući obrazovnu filozofiju, vrijednosti i uvjerenja vaspitača i kreatora vaspitno-obrazovnog sistema usmjerenog na dijete i procese učenja, razvoja i interakcije. Sredina za igru i učenje u svim svojim dimenzijama utiče na različite aspekte djetetovog socio-emocionalnog, kognitivnog i motoričkog razvoja u međusobnom prožimanju. Zato se u *Reggio Emilia* pristupu, sredini i pripisuje uloga „trećeg vaspitača“, budući da ona upravo u punoći zrcali prirodu programa, pozicije učesnika u njoj i uvjerenja profesionalaca o najboljem interesu djeteta.

Vaspitači kreiraju okruženje u kojem se kod djece razvija osjećaj pripadanja, zajedništva i participacije u sagrađenju jedinstvene kulture zajednice u kojoj žive sa vršnjacima i odraslima. Osjećaj pripadnosti vrtićkoj sredini doprinosi djetetovoj fizičkoj i emocionalnoj sigurnosti i dobrobiti, razvoju pozitivnog identiteta i socijalno-komunikacijskih vještina, koje osnažuju atmosferu uzajamnosti u zajednici. Uloga vaspitača i odraslih je da kreiraju dinamično okruženje u kojem se svako dijete osjeća uvaženim u svojoj jedinstvenoj ulozi, doprinoseći istovremeno hoheziji i dobrobiti grupe.

Radni ambijent je struktuiran tako da odgovara različitim učesnicima i omogućava variranje metodskih strategija i oblika rada, a djeci obezbjeđuje prilike za istraživanje, rješavanje problemskih situacija, kooperativno djelovanje, razmjenu ideja sa vršnjacima i odraslima i unapređivanje vlastitih znanja i vještina. Pritom, vaspitači rafiniraju ambijent posebno imajući u vidu uzrast djece (jaslice, vrtić), porodični milje iz koga dolaze, kontekst i situacione okolnosti. Stoga je potrebno obezbijediti mnoštvo različitih, a odgovarajućih materijala, koji su adekvatno organizovani, lako dostupni, zanimljivi, podatni za kombinovanje, učenje, samostalnu i kooperativnu igru.

Pritom, *otvoreni sistem[[62]](#footnote-63)* i humanističko-interakcionistički orjentisani *pristup,* blizak potrebama djece i učesnika iz određenog konteksta, promoviše fleksibilno kreiranje prostorno-vremenske organizacije cjelovitog vaspitno-obrazovnog procesa. Fleksibilnost se odnosi na strukturu fizičkog ambijenta, koji se pažljivo planira shodno programskim idejama, vodećim ciljevima, tematskim ili projektnim izborima, koje u grupi ili vrtiću procesno razvijaju učesnici. Od posebnog je značaja da radne sobe u predškolskoj ustanovi (jaslice i vrtić) i spoljašnji prostori budu uredni, predvidivi, estetski upodobljeni, da odražavaju dječja interesovanja i kulture njihovih porodica, te da je ambijent funkcionalno struktuiran, sa dovoljno prigodnog prirodnog i didaktičkog materijala.

No, fleksibilnost je i dimenzija vremenske dinamike u vrtiću. Cjelodnevno se u predškolskoj ustanovi organizuju odgovarajuće vaspitno-obrazovne aktivnosti, proizašle iz aktuelne teme ili projekta, dječjih interesovanja, situacionih okolnosti i njihovo trajanje i vrijeme organizovanja nije propisano, niti preskriptivno zadato. Naravno, to ne znači da vaspitači ne treba da prave orjentacioni, okvirni plan aktivnosti, uključujući i organizaciju prostora i vremenske dinamike, ali uniformno data satnica „obaveznih, usmjerenih“ aktivnosti u jaslicama/vrtiću, kolidira sa pomenutim „otvorenim“ i interakcionističkim pristupom djetetu kao vodećem agensu vaspitno-obrazovnog procesa. Vaspitači imaju priliku i autonomno pravo da variraju sadržaje rada, prilagođavajući se potrebama djece, učesnicima, raspoloživim uslovima, nivou interesovanja za određenu tematiku. Stoga aktivnosti imaju različito trajanje i cjelodnevno se razvijaju odgovarajući tematski organizovani sadržaji.

Dovoljno prostora i vremena za igru i učenje, djeci daje prilike da istražuju, uče, osamostaljuju se, razvijaju socijalne vještine. Pažljivo planiran i primjereno raspoređen namještaj, po potrebi organizovani centri interesovanja omogućavaju djeci sigurno i slobodno kretanje, igru, izbore i učenje. Centri interesovanja ili određene prostorne, namjenski kreirane i zaokružene cjeline u radnoj sobi su uslovljene temom ili sadržajem projekta, uzrastom djece, raspoloživim materijalom za igru i učenje. To mogu biti već poznati centri interesovanja (konstruktivni, senzorni, umjetnički, igre uloga, literarni idr), ali i neki novi uslovljeni okolnostima, aktuelnim događajima, tematskim i/ili projektnim ciljevima. Kinestetičko-senzorni centar je posebno funkcionalno mjesto za igru u radnoj sobi za najmlađu djecu (jaslični uzrast). Različiti materijali djeci sugerišu čulno diferenciranje doživljaja, senzitivno prepoznavanje i razlikovanje tekstura, mirisa, zvukova, ukusa, melodija, pokreta...Centri interesovanja su jasno označeni (slikovni simboli/piktogrami i verbalne oznake), odvojeni niskim policama, stolovima i opremljeni odgovarajućim materijalom koji se dopunjava, osvježava, prilagođava temi/projektu, uslovima, aktuelnim događajima, godišnjem dobu (različiti prirodni materijali). Raspored centara i raspoloživih prirodnih, polu i nestruktuiranih materijala, kao i didaktički oblikovanih sredstava za igru i učenje, omogućava samostalni ali i rad u paru ili grupi. Ukoliko dijete ima potrebu za svojim „momentima tišine“, na koje je utemeljeno ukazuje M. Montesori, to im je omogućeno u „tihom centru“.

Za rad u velikoj grupi potrebno je dovoljno odgovarajućeg inventara. Obavezni dio fizičkog i cjelovitog funkcionalnog prostora koji je integrativni dio predškolskog kurikuluma i emituje uvažavanje sve djece je i spoljašnji/dvorišni prostor vrtića, koji prvenstveno mora biti bezbjedan, potom funkcionalno uređen, omogućavajući nesmetanu igru, kretanje, skrivanje, istraživanje.

Dječji radovi na zidovima, projekti u kojima učestvuju djeca i odrasli u vrtićkoj i lokalnoj zajednici, zajednički produkti djece, odražavaju atmosferu zajedništva, pripadnosti, pozitivne međuzavisnosti.

Teme i projekti koji se realizuju u vrtiću mogu cjeloviti ambijent transformisati u npr. park, pijacu, kamp, ​​zanatsku radnju ili neki drugi konceptualni tematski ili projekatski okvir koji je djeci poznat i životno blizak[[63]](#footnote-64).

Fotografije djece i njihovih porodica u radnom ambijentu svjedoče o zajedništvu i prirodnoj povezanosti između porodične i vrtićke sredine, odn. cjelovitog društvenog konteksta. To je i prilika da dijete prirodno prihvati druge i drugačije od sebe i svoje porodice, pripadnike drugih kultura.

U prostoru se mogu naći pored fotografija, plakati, slikovnice i knjige, oglasne table za roditelje, kratki izvještaji, časopisi, radni materijali, muzički instrumenti, različiti predmeti vezane za različite kulture.

Estetska dimenzija prostora je izuzetno značajna za dječji doživljaj lijepoga i izgrađivanje ukusa.

Kontinuirano praćenje i posmatranje djece u radnom prostoru omogućava vaspitačima i ostalim odraslim učesnicima u kreiranju jasličnog/vrtićkog ambijenta da procijene koje materijale djeca češće biraju, kako ih koriste i dijele s vršnjacima, da te povratne informacije evidentiraju i na temelju kontinuiranog dokumentovanja planiraju još efikasnije organizovanje sredine za igru i učenje.[[64]](#footnote-65)

**Pitanja za refleksivnu praksu vaspitača**

* Da li sredinu za učenje organizujem tako da sadrži sve tri bitne komponente: ***unutrašnja sredina*** (opšti prostor, centri interesovanja i materijali), **spoljašnja sredina** (spoljašnji prostor, stalna i pokretna oprema i materijali) i ***lokalna sredina*** (ljudi, materijali i situacije)?
* Da li je radna soba i spoljašnji prostor uređen tako da djeca mogu slobodno da se kreću, da samostalno prave izbore i uče socijalne vještine tako što neposredno stupaju u interakciju sa drugom djecom?
* Da li je ponuđeno dovoljno materijala da je svakom djetetu omogućeno da ima po nekoliko izbora različitih aktivnosti? Da li ponuđeni materijali omogućava djeci da se igraju sama, pored druge djece koristeći zajednički materijal i da rade timski?
* Da li je materijal raznovrstan (poznat, nepoznat, jednostavan, komplikovaniji...)? Da li je djeci ponuđen struktuirani, polustruktuirani i nestruktuirani materijal? Da li preovladava nestruktuirani materijal, s obzirom na njegovu primjerenost različitim uzrastima, inspirativnost i produktivnost?
* Da li su materijali izloženi pregledno i atraktivno? Da li izazivaju reakcije djece i provociraju ih na aktivnost?
* Da li su materijali i igračke bezbjedni?
* Da li je sredina za igru i učenje organizovana bez opterećujućih elemenata, sadržaja koji odvlače pažnju, ili stimulusa koji uznemiruju dijete? Da li se koriste simboli za označavanje (PECS) koji podstiču komunikaciju, interakciju i razmjenu? Da li je muzika prigodnog sadržaja, visine zvuka? Da li je namještaj dosljedno raspoređen da omogućava predvidivost, stabilnost, rutinu, sigurnost?
* Da li podstičem i obogaćujem dječju igru, postavljajući im pitanja, opisujući pažljivo ono što rade, učestvujući u rješavanju problemskih situacija...?
* Da li svakodnevno planiram i realizujem aktivnosti i igre u „spoljašnjem prostoru“?
* Da li obezbjeđujem da lokalna sredina bude važan dio cjelokupne sredine za učenje? Kako to činim?

## PORODICA I ZAJEDNICA

***„U vrtiću bi bila moja sestra, mama... dolazile bi stalno naše porodice...“***

 (socijalna sredina)

Partnerstvo između predškolske ustanove i porodice podrazumijeva punu odgovornost obje strane, uz međusobno uvažavanje. Profesionalci, tj.vaspitači, stručni saradnici, medicinske sestre i drugi odrasli uvažavaju djecu i njihovo različito porijeklo, vrijednosti, stilove života te karakteristike porodice. Podržavajući dječja iskustva, način učenja, specifična interesovanja, vaspitači uključuju roditelje poštujući njihove informacije o djeci i kreirajući ambijent podrške za sve. Dopunjavanje i preklapanje sfere funkcija i uticaja porodice i vrtića na vaspitanje i obrazovanje djece, determinante su partnerskog odnosa ovih prirodno povezanih sistema[[65]](#footnote-66).

Primarna sredina, u kojoj djeca usvajaju navike, vještine, vrijednosti i osjećaju fizičku, emocionalnu i socijalnu pripadnost je prije svega, porodica. Djeca u porodici najprije uče o sebi i postepeno utemeljuju vlastiti identitet, koji će razvijati kroz dalje sazrijevanje i život u zajednici. Imajući u vidu da roditelji i drugi članovi porodice najbolje poznaju dijete, prirodno je da vaspitači, medicinske sestre, stručni saradnici i drugi odrasli u jaslicama/vrtiću u stalnom međusobnom dijalogu planiraju ciljeve, koji su u najboljem interesu djeteta. Zajedno će lakše procjenjivati napredovanje djeteta u različitim sferama razvoja i učenja. Naravno, za efikasno partnersko djelovanje porodice i predškolske ustanove, neophodno je međusobno poznavanje, uzajamno poštovanje i priznavanje različitih, ali jednako važnih, djelotvornih intencija i uticaja na dijete.

U svrhu senzitivnijeg i suportivnijeg ponašanja prema djetetu i odnosa koji odiše poštovanjem i razumijevanjem porijekla svih učesnika u vrtićkoj zajednici, treba imati u vidu različite porodične modele. Djeca dolaze iz dvoroditeljskih, ali i jednoroditeljskih, rekonstruisanih, dvo ili višegeneracijskih ili drugačije strukturisanih porodica i treba imati na umu da su ta različito oblikovana primarna socijalna jezgra prirodne sredine za odrastanje djeteta.

Djeca mogu poticati iz različitih kulturnih ili etničkih grupa ili govoriti različitim jezicima, pa je neophodno poštovati te raznorodne potrebe, stilove, porijekla, interesovanja, specifičnosti i kultorološke raznolikosti. Potrebno je učiti na različite načine o različitim porodičnim specifičnostima, kako bismo gradili istinsko partnerstvo zasnovano na međusobnom poznavanju, poštovanju, otvorenom odnosu, pozitivnoj komunikaciji, s namjerom istinske brige o djetetovoj dobrobiti. U tom smislu, jaslice/vrtići postaju kulturno responzivni i podržavajući za svu djecu i njihove porodice. Takođe, djeca odrastaju u uslovima različitih navika, očekivanja i percepcija rodnih uloga, rutina i radnih običaja, pa vaspitači, uočavajući te različite porodične „impostacije“ roditeljima/starateljima pomažu u boljem razumijevanju dječjeg razvoja i postavljanju individualnih i grupnih dugoročnih ciljeva. Partnerstvo sa porodicom i zajednicom se temelji na uvjerenju da je za razvoj i dobrobit djece neophodno njegovati prirodni i nužni kontinuitet između ovih međuzavisnih sredina. Saradnja između profesionalaca i članova porodice se ne temelji na jednakomjernom nivou kompetencija partnera u ovoj prirodnoj komunikaciji, već je poenta upravo na njihovoj asimetričnoj i međusobno dopunjujućoj djelotvornoj uzajamnosti. Da roditelji ne bi osjećali nelagodu usled nedostajućih vlastitih stručnih kompetencija, neophodno je da im profesionalci pokažu poštovanje, saosjećanje, uvažavanje njihovih vještina, znanja i vrijednosti.

Vaspitači prate interesovanja roditelja i članova porodice, putem razgovora, anketa i nude im odgovarajuće modele uključivanja, poput učešća u vaspitno-obrazovnim aktivnostima u jaslicama/vrtiću, zajedničkog organizovanja izleta, učešća u programima za roditelje, opremanja prostora, učešća u izboru tema, koje će se razvijati u radu sa djecom, angažovanja u procesu „dubokog poniranja“ u razvojnim fazama projekatskog istraživanja. Najčešće govorimo o neposrednoj komunikaciji vaspitača i članova porodice, potom, pisanoj komunikaciji, neposrednom učešću roditelja u radu sa djecom i aktivnostima roditelja u predškolskoj ustanovi[[66]](#footnote-67).

Prava partnerstva sa porodicama impliciraju njihovo uključivanje u odluke koje se odnose na podsticanje njihovog djeteta, ali i vrtića u cjelini[[67]](#footnote-68). Roditelji se uključuju u postavljanje ciljeva učenja za njihovu djecu, praćenje i procjenjivanje njihovog napretka. Jedan od načina podsticanja i praćenja djeteta, koje ima određene smetnje i teškoće u razvoju u vrtiću je tokom izrade individualnih razvojno-obrazovnih planova (IROP).

Studije pokazuju da su pozitivna iskustva prelaska iz vrtića u školu od ključne važnosti za cjelokupni uspjeh u školovanju. Plan prelaska djeteta iz vrtića u osnovnu školsku kreiran je 2016. godine i realizuje se u intervalu od nekoliko mjeseci prije i nekoliko mjeseci nakon upisa u prvi razred osnovne škole. Program prelaska iz vrtića u osnovnu školu je sastavni dio rada ustanove. Planirane aktivnosti se kontinuirano realizuju tokom školske godine koja prethodi upisu u osnovnu školu i odvijaju se etapno: umrežavanje i formiranje zajedničkog tima, promotivno-informativne aktivnosti, saradnja vrtić – škola, koja uključuje sastanke, radionice, upoznavanje djeteta sa osnovnom školom, preuzimanje portfolia kreiranog u vrtiću za djecu s posebnim obrazovnim potrebama, predstavljanje IROP-a; aktivnosti sa djecom, aktivnosti sa i za roditelje, porodicu, saradnja sa zdravstvenim ustanovama; saradnja sa resursnim centrom, kao sa komisijom za usmjeravanje.

**Pitanja za refleksivnu praksu vaspitača**

* + Da li ostvarujem kontinuitet života u vrtiću i porodici uključujući porodicu na različite načine?
	+ Da li vrtić/grupa učestvuje u životu uže/šire zajednice? Da li su lokalne privredne, kulturne, poslovne, obrazovne, sportske organizacije upoznate sa radom i aktivnostima u vrtiću? Da li ostvarujem kontakte sa školom u svrhu afirmisanja prirodnog kontinuiteta u obrazovnoj vertikali?

# ULOGA VASPITAČA

 ***– „Zašto postoje učiteljice u vrtiću?“ – „Jer svako hoće da one postoje za to. One postoje da bi nešto naučile djecu.“***

 ***„Uče nas da budemo dobri.“***

Uloga vaspitača je da stvara uslove za ispoljavanje inicijative i kreativnosti djece, pokrene mehanizme zapažanja, uočavanja, prepoznavanja... itd, usmjeri interesovanje i pažnju djece na kritičko razmišljanje, kako u cilju praćenja njihovog napredovanja, tako i u cilju dobijanja povratne informacije u odnosu na postavljene ciljeve. Uvid u nivo i kvalitet ovladavanja određenim pojmovima, vještinama, znanjima itd. pomaže vaspitaču kod odmjeravanja ciljeva za naredne aktivnosti i po po potrebi da se još zadrži na određenim segmentima za koje procijeni da je djeci potrebna dodatna podrška.

 Važno je da vaspitač svoj ritam rada prilagodi realnim mogućnostima djece u konkretnoj vaspitnoj grupi, kako po pitanju uzrasnih specifičnosti, tako i po pitanju individualnih razlika u tempu razvoja djece, njihovim specifičnim interesovanjima, kao i eventualnim ograničenjima.Vaspitač treba da vodi računa da uveže materiju kako unutar jednog poručja, tako i između ostalih područja u cilju kontinuirane progresije i integralnog uticaja na ukupan razvoj djeteta. Veoma je važno da aktivnosti budu konstrukcijske ali i sakonstrukcijske, kako između djece, tako i djece i vaspitača i ostalih učesnika. U tom smislu vaspitač treba da postigne ravnotežu između nekog ko „upravlja“ procesom i njegove interaktivne uloge odnosno partnera u igri i učenju, u cilju postepenog osamostaljivanja djece i obezbjeđivanja prilika u kojima sami upravljaju procesom učenja. Vaspitač treba da podstiče i podrži radoznalost djece da se aktivno bave nekom temom, da stvara uslove da se povezuje ranije iskustvo i znanje i da se to primijeni u novim situacijama. Vaspitač treba kod djece da razvija uvjerenje da ne postoji samo jedan jedini ispravan odgovor ili samo jedan jedini put do odgovora odnosno rješenja nekog problema, itd. Kad god je to moguće treba podsticati reflektivnu atmosferu u vaspitnoj grupi i izložiti djecu različitim mehanizmima mišljenja, dozvoliti im polmičku diskusiju, pomoći im da formulišu pitanja itd.

Metodičko-didaktičke preporuke:

Vaspitač/ca:

* Planira situacije za igru i učenje, posebno prateći proces stvaranja, a ne rezultate;
* Podržava djecu u izborima aktivnosti koje ih zanimaju, koje su za njih smislene,
* Koristi različite izvore učenja, mjesta i situacije, različite štampane i digitalne medije,
* Motiviše djecu na interakciju i komunikaciju, verbalizovanje osjećanja, misli, akcija…
* Afirmiše istraživačke aktivnosti djece, podstičući ih da pitaju, pretpostavljaju, iniciraju, procjenjuju, istrajavaju u različitim individualnim i grupnim aktivnostima,
* Podstiče djecu na zajedničko čitanje i prepričavanje priča, diskutovanje dnevnih događaja, korišćenje različitih izvora saznanja
* Kreira sa djecom nove produkte, kao rezultat zajednički pročitanih priča, prepričavanja... (npr.kreiramo svoju verziju slikovnice/priče koju smo prethodno pročitali),
* Organizuje fizičku i socijalnu sredinu,
* Pruža podršku djetetu u rješavanju konfliktnih situacija, u saradnji između djece, u uzrasno homogenizovanim ili u heterogenim grupama kao i između djece i odraslih,
* Kontinuirano vodi dokumentaciju o dječjem ponašanju, napredovanju, potrebama, interesovanjima, postignutim ciljevima, u svrhu boljeg razumijevanja djeteta,
* Pomaže djeci da sami dokumentuju svoje učenje,
* Podržava djecu u procesu razvoja njihove rane jezičke, matematičke, vizuelne pismenosti,
* Podupire različite načine kreativnog izražavanja djeteta (vizuelno, muzičko, dramsko, literarno izražavanje..),
* Približava djeci kulturno nasleđe lokalne i šire društvene zajednice,
* Podstiče djecu na zajedničko istraživanje, sagledavanje i otkrivanje zakonitosti i uzročno-posledičnih relacija u svijetu prirodnih pojava,
* Ohrabruje djecu da postavljaju i provjeravaju svoje pretostavke o prirodnim, društvenim, fizičkim pojavama („radne teorije“ djece[[68]](#footnote-69)),
* Kontinuirano pravi sa djecom asocijativno povezivanje prethodnih i novih iskustava,
* Podstiče djecu da koriste različite izvore učenja, uz bezbjednu upotrebu kvalitetnih I edukativnih digitalnih sadržaja
* Podstiče djecu da uz kontrolu i praćenje upotebljavaju efikasno digitalne alatke u upoznavanju, promišljanju i propitivanju aktuelnih tema ili projekata.

Konačno, vaspitač kroz proces participativnog razumijevanja prakse aktivno prati, analizira, procenjuje efekte sopstvenog i učenja djece. Na taj način je u prilici da se lično angažuje produbljenije, uključujući vlastite motivacione i vrednosne ideje u samu pedagošku praksu, što je značajno i za releksivnu praksu, koju promovišemo. Kroz praksu zasnovanu na kontinuiranim „dogovorima” i „pregovorima” sa djecom i ostalim učesnicima, profesionalci izgrađuju kvalitetniji vaspitno-obrazovni proces, bliži potrebama vlastitog konteksta[[69]](#footnote-70).

Kultura vrtića kao zajednice učenja

**Fleksibilni prostor za igru i učenje**

**Različiti načini grupisanja djece**

**Fleksibilna vremenska dinamika**

.......................................

*Program za predškolsko vaspitanje i obrazovanje* nastao je kao rezultat kolaborativnog procesa profesionalaca i djece u aktuelnom kontekstu, koji su, shodno svojim mogućnostima i načinu procjenjivanja o aktuelnom stanju i potrebama, ugradili svoje predloge u nacrt dokumenta. Djeca su učestvujući u kratkim i za njih osmišljenim i primjerenim intervjuima (etička dimenzija), dala svoju percepciju vrtića kao idealnog mjesta za svoj boravak, igru i učenje (intervjui su obavljeni u predškolskim ustanovama u Podgorici i Nikšiću). Konačno, konsultujući praktičare, donosioce politike o kvalitetu predškolskog vaspitanja, nastavnike koji inicijalno pripremaju vaspitače, ali i analizirajući modele predškolskih programa iz okruženja (Slovenija, Srbija, Hrvatska) i drugih uglednih sistema (Finska, Novi Zeland, Belgija, Velika Britanija), oslonjeni na savremene referentne strateške i zakonske okvire, oblikovan je dati model Programa. Ujedno, intencija je da dati koncept bude adekvatna osnova za kontinuirano promišljanje i razvijanje prakse, u kojoj se podupire učenje i razvoj djece i preispituju načini na koje mogu koristiti i razvijati program u svom jedinstvenom kontekstu u kome se grade specifična iskustva djeteta u interakciji sa zajednicom (program kao istraživački i refleksivni pristup praksi). Integrisanjem područja učenja poručujemo da dječje saznavanje zahtijeva holistički, integrisani i projekatski pristup učenju.

***„Volio bih da učimo kako se životnje zovu na engleskom. Volim engleski, volio bih da idem u neku novu državu i da pričam engleski.“***

# PROGRAM ZA ENGLESKI JEZIK

**Uvod**

Engleski jezik danas služi kao *lingua franca*, kako u Evropi tako i u cijelom svijetu i predstavlja dio osnovne pismenosti neophodne za nastavak obrazovanja u zemlji i inostranstvu, za život i rad, kao i za cjeloživotno učenje. Znanje engleskog jezika je neophodno u vremenu brzih promjena, naročito u oblasti informacionih i komunikacionih tehnologija, kao i praćenja i učešća u interkultruralnim, interdisciplinarnim i globalnim zbivanjima. Samim tim i izučavanje engleskog jezika u predškolskom vaspitanju i obrazovanu dobija na značaju.

Ovakav status engleskog jezika utiče na jezičku politiku svake, pa i naše zemlje i zahtijeva još veću zastupljenost izučavanja engleskog jezika u obrazovnom sistemu. Uvođenje obaveznog izučavanja engleskog jezika u predškolskim ustanovama ide tome u prilog.

Učenje stranih jezika u predškolskom uzrastu ima brojne prednosti. Istraživanja pokazuju da je prvih šest godina djetetovog života ključno u razvoju jezika, pa ne bi trebalo odlagati učenje stranih jezika. Postoji samo jedan uslov koji mora biti ispunjen, a to je uredan govorno-jezički razvoj. Osnova jezika se stvara oko treće godine i čim je dijete savladalo maternji jezik spremno je za usvajanje nekog drugog jezika. Smatra se da izloženost dvama jezicima ne predstavlja poteškoću i djeca imaju sposobnost da odvoje i usvoje oba jezika.

Usvajanje izvornog naglaska je jedna od najuočljivijih prednosti izučavanja stranog jezika u ranoj dobi. Slušajući strani jezik (čitanje, crtani filmovi, pjesme) djeca usvajaju tačan, izvorni naglasak što je vrlo važno jer praksa pokazuje da je to kod odraslih početnika jedna od najvećih poteškoća. Stvaraju su temelji strukture jezika, jer djeca upijaju i pamte brzo i lako. Djeca usvajaju vokabular i gramatiku na prirodan način, kao kod maternjeg jezika. Igra, pjesma, gluma, razgovor samo su neke od aktivnosti učenja, a upravo takve aktivnosti su prirodne tj. primjerene dječjoj dobi. Isto tako stvaraju se temelji za razvoj višejezičnosti i multikulturalnosti.

Izučavanje stranog jezika u predškolskoj dobi doprinosi razvoju radoznalosti, samostalnosti i kreativnosti djeteta. Zatim, razvija osjećaj napredovanja, a time i samopouzdanja. Takođe, rano izučavanje stranog jezika omogućava djetetu da postane svjesno da živi u višejezičnom i multikulturnom svijetu što pospješuje poštovanje i razumijevanje drugih kultura, naroda, jezika i običaja. I društvo u cjelini može imati velike koristi od posticanja ranog učenja stranih jezika u predškolskom obrazovanju u ekonomskoj, socijalnoj i drugim sferama života.

1. **Ciljevi**

**2.1 Opšti ciljevi**

Opšti ciljevi izučavanja engleskog jezika proističu iz navedenih prednosti ranog izučavanja stranih jezika kao i jezičke politike obrazovnog sistema:

* unapređivanje opštih jezičkih kompetencija
* stimulisanje dječjeg mentalnog, fizičkog i socijalnog razvoja imajući na umu razvojne karakteristike djece uzrasta 3-6 godina
* izgrađivanje pozitivnog transfera između maternjeg i stranog jezika
* izgrađivanje pozitivnog stava prema novom jeziku i motivacije za komunikaciju na stranom jeziku
* razumijevanje riječi i izraza na engleskom jeziku i njihovo korišćenje u praktično-životnim situacijma
* usvajanje fonetskog sistema engleskog jezika (izgovor glasova, akcenat i intonacija)
* razvijanje samopouzdanja, osjećaja napredovanja. uspješnosti i pozitivne slike o sebi
* razvijanje svijesti o postojanju različitih jezika i kultura
* razumijevanje i prihvatanje različitosti
	1. **Specifični ciljevi**

**Dijete:**

* razumije i izvršava osnovna upustva za rad (listen, look, sing, draw, colour, circle, match ... );
* razumije i reaguje na TPR uputstva (wave,dance, hands down, hands up, jump, open arms wide, stand up, sit down, walk, touch, clap, turn around, point to …, mime …, make ….. in the air, close/open …, move like …, put on/take off...);
* izgovara glasove engleskog jezika i imitira intonaciju i ritam onoga što čuje;
* razumije i koristi pozdrave (hello, bye, goodbye, welcome...);
* predstavlja sebe i drugoga (I’m …, this is …. );
* imenuje predmete u radnoj sobi (chair, table, pencil, crayon….);
* iskazuje posjedovanje (I’ve got a (ball)/I’ve got (crayons);
* imenuje članove uže i šire porodice (mum, dad, brother, sister, baby, aunt, uncle, grandma, grandpa, cousin);
* imenuje različita zanimanja (teacher, doctor, nurse, policeman, footballer...);
* razumije i koristi izraze učtivog ponašanja (please, sorry, here you are, thank you, you’re welcome...);
* imenuje boje (red, blue, green, yellow, orange, pink, white, black, purple, brown);
* imenuje brojeve (1-10);
* imenuje kućne ljubimce, domaće i divlje životinje (dog, cat, cow, sheep, pig, horse, lion, monkey, elephant …);
* imenuje prostorije u kući/stanu (house, room, bedroom, bathroom, living room, kitchen );
* kratko opisuje premete i životinje navodeći veličinu (big, small, short, long) i boju;
* imenuje godišnja doba i vremenske prilike (spring, summer, autumn, winter, sunny, rainy, windy, hot, cold);
* imenuje dane u sedmici i mjesece;
* imenuje djelove tijela (body, head, hand, arm, leg, shoulder, knees, feet, toes, face, eyes, ears, mouth, nose, hair);
* imenuje hranu i piće (milk, apples, bread, chicken, cake, fish…);
* imenuje svoje igračke (doll, puppet, teddy bear, ball, car, train...);
* imenuje prevozna sredstva (car, bus, train, ambulance, fire truck...)
* imenuje djelove odjeće (T-shirt, jeans, socks, sweater, dress, skirt, jacket, shoes, boots, hat...);
* imenuje oblike predmeta (circle, triangle, square, rectangle);
* izražava prostorne odnose (on, in, under, behind);
* izražava dopadanje i nedopadanje (I like/I don’t like …..);
* izražava svoja osjećanja (I`m happy/sad/cold/hot/hungry/thirsty);
* čestita rođendane i praznike (Happy birthday, Happy New Year, Marry Christmas, Happy Easter);
* daje kratke odgovore na postavljena pitanja;
* razumije pjesmice i priče koje sluša;
* navodi svakodnevne radnje (I get up, I brush, my teeth/ hair, I have breakfast, I tidy the room...).
1. **Aktivnosti**

Aktivnosti treba da budu tako osmišljene da omogućavaju spontano usvajanje engleskog jezika, da u njima djeca uživaju, da stimulišu njihov razvoj i budu u skladu sa njihovim uzrastom. Kroz aktivnosti djeca usvajaju značenje riječi i sintagmi/rečenica. Sintagme/rečenice se usvajaju kao leksički sklopovi (language chunks) koji imaju svoju komunikativnu funkciju i djeca ne treba da uče o njihovoj gramatičkoj strukturi.

Djeca :

* slušaju kraći tekst i reaguju uglavnom neverbalno (crtanjem, bojenjem, razvrstavanjem slika, oblikovanjem i izradom predmeta od različitih materijala, fizičkom aktivnošću – mimikom, gestom i pokretom i slično) i rjeđe verbalno (izgovaranjem riječi i kratkim odgovorima)
* recituju, pjevaju, broje
* igraju jezičke igre
* učestvuju u TPR aktivnostima
* igraju uloge (role–play)
* učestvuju u dramatizacijama
* učestvuju u kratkom razgovoru sa drugom djecom ili nastavnikom/nastavnicom
* simuliraju sporazumijevanje u jednostavnim situacijama
* gledaju nesinhronizovane animirane filmove

**Refleksivna pitanja**

➢ Da li u planiranju polazim od programskih ciljeva?

➢ Da li usklađujem rad sa vaspitačima? (odabir teme, ciljeva, aktivnosti...)

➢ Da li i kako aktivnosti prilagođavam uzrastu, mogućnostima, potrebama i interesovanjima djeteta?

➢ Da li stvaram uslove (organizacija prostora, vremena, didaktički materijal, interakcija između djece) koji podstiču komunikaciju na stranom jeziku?

➢ Da li podstičem svako dijete da aktivno učestvuje u aktivnostima i slobodno se izražava?

➢ Da li stvaram situacije i kontekst učenja kroz igru i uvezujem ga sa životno realnim situacijama? Kako podstičem povezivanje usvojenih znanja i vještina sa mogućim svakodnevnim iskustvom?

➢ Da li koristim različite metode i sredstva u radu sa djecom (metoda potpunog fizičkog odgovora, dramatizacija, audio-vizuelni zapisi itd.)?

➢ Da li i na koji način pratim i sa vaspitačima razmjenjujem informacije o napredovanju djece?

➢ Da li i kako učenje prilagođavam djeci sa razvojnim odstupanjima?

➢ Da li i kako koristim dostupnu asistivnu tehnologiju i sredstva potpomognute komunikacije?

1. **Metodska uputstva[[70]](#footnote-71)**

Djeca predškolskog uzrasta (3 do 6 godina) pokazuju izuzetno interesovanje i sposobnost usvajanja stranog jezika. Urođeni mehanizam za usvajanje maternjeg jezika treba aktivirati u procesu usvajanja stranog jezika tako što će djeca biti animirana da u tom procesu učestvuju aktivno i kreativno. Treba imati u vidu da djeca mlađeg uzrasta imaju mnogo fizičke energije i osjećaju potrebu da budu fizički aktivna. Djeca pamte skoro jednako **slušanjem, gledanjem i kroz fizičku aktivnost**. Stoga je preporučljivo da djeci bude omogućeno da usvajaju jezik na sva tri navedena načina.

Osnovni pristup u radu sa djecom je zasnovan na principu poštovanja dječje ličnosti tj.pružiti priliku djetetu da bude svoje i da se razvija sopstvenim tempom. Ako želimo da proces učenja bude usmjeren prema ličnosti djeteta, potrebno je **poznavati fizičke, emocionalne i kognitivne karakteristike** svakog djeteta. Učenje stranog jezika na ranom uzrastu iziskuje primjenu specifičnih metoda i pristupa, kao i oblika rada. **Integrisanje sadržaja iz različitih područja aktivnosti** učiniće učenje stranog jezika efikasnijim i svrsishodnijim.

Djeca ovog uzrasta imaju čitav niz emotivnih potreba, lako je pobuditi im osjećanja, sporije uče i brzo zaboravljaju, usmjerena su ka zadovoljavanju sopstvenih potreba, brzo im postaje dosadno, zbog čega **često treba smjenjivati aktivnosti** u radu sa njima. S druge strane, mogu iznenađujuće dugo da ostanu koncentrisana ako su za nešto zainteresovana. Ono što se mora imati u vidu je i činjenica da uzrasna dob ne mora uvijek da odgovara razvojnoj. Isto tako, neka djeca su već upoznata sa engleskim jezikom, dok su druga apsolutni početnici.

Iako je često lakše koristiti maternji jezik pri davanju instrukcija da bi se nešto uradilo brže i lakše, potrebno je **u najvećoj mogućoj mjeri koristiti engleski jezik**.

Za učenje stranog jezika na ranom uzrastu od neprocjenjivog značaja su **didaktička sredstva i jezičke igre**, koje bitno utiču na dinamiku rada, a samim tim i na održavanje dječje pažnje. Posebnu pogodnost za učenje engleskog jezika predstavlja mnoštvo materijala dostupnog djeci i izvan vaspitno-obrazovnog konteksta, a koji odlično može da posluži u didaktičke svrhe. Posebno treba paziti da su zastupljeni različiti načini učenja: uči se gledanjem, slušanjem, pokretom, govorom, pjesmom, imitacijom, dodirom, pogađanjem i glumom, a što je najvažnije, sve to na zabavan način kroz igru.

**Metoda potpunog fizičkog odgovora** (Total physical response) se zasniva na teroriji da se pamćenje podstiče kada je povezano sa pokretom. TPR metoda pri kojoj djeca fizičkom aktivnošću reaguju na uputstva koja dobijaju od nastavnika je osmišljena je po uzoru na situacije sa usvajanjem maternjeg jezika u komunikaciji između roditelja i djece.

**Razumijevanje govora** je prva vještina koju djeca razvijaju prilikom učenja stanog jezika, jer je osnova za učenje jezika upravo ono što čuju. Potrebno je da aktivnosti slušanja budu i **vizuelno potkrijepljene**. Treba imati na umu da djeca ne moraju da razumiju svaku riječ i ona to treba da znaju. Po Krašenu, djeca mlađeg uzrasta, kada su izložena stranom jeziku, mogu proći kroz tzv. **nijemi period (silent period).** Ovaj period ne ukazuje da je riječ o teškoćama u usvajanju jezika i završava se kada dijete bude spremno da govori.

Aktivnosti, nastavni materijali, pjesmice, priče i likovi u njima treba da budu djeci zanimljivi. Potrebno je da se planiraju aktivnosti koje su zasnovane na djetetovom ličnom iskustvu, uključujući iskustvo iz knjiga, filmova, kompjuterskih igrica. Djeca vole da pričaju o svakodnevnoj rutini, ustajanju, odlasku u vrtić, doručku, igri, kupovini, odlasku u park, putovanjima, rođendanima, praznicima. Stoga, aktivnosti treba da uključuju **elemente personalizacije** koja im omogućuje da novi jezik povezuju sa svojim svijetom i iskustvima. Pri izboru pjesmica za djecu mlađeg uzrasta treba voditi računa da uključuju sljedeće elemente: jednostavne riječi i fraze, pamtljivu melodiju, emocionalnu komponentu, odgovarajuće pokrete ili radnje, jasan i relevantan kontekst. Dok slušaju **pjesmice i brojalice**, djeca se podstiču da ih prate ritmičkim pokretom, mimikom i drugim aktivnostima. **Pričanje priča** zahtijeva posebnu pripremu. Djeca treba da su smještena tako da mogu jasno da vide i čuju onoga koji priča priče i najbolje je da sjede u polukrugu. Bilo da se priča čita iz knjige ili da se koristi DVD, priča uvijek treba da bude praćena ne jednim već sa dva seta slika, one koje pripremi nastavnik i one koje stvori dječija mašta. Uobičajena aktivnost nakon slušanja priča je dramatizacija. **Dramatizacije** pjesmica, brojalica i priča stimuliše razvoj vještine govora, istovremeno poštujući različitu brzinu učenja svakog djeteta.

Pri prvom susretu, nastavnik može da koristi lutku za upoznavanje sa djecom i pridobijanje njihove pažnje. Uloga lutaka u simuliranju komunikativnih situacija je od izuzetnog značaja. Lutke razgovaraju međusobno i sa djecom i mogu se koristiti i u prezentaciji novih riječi i struktura, pri postavljanju pitanja, u dijalozima.

Preporučuje se da rad počne i završi na isti način (‘’hello and goodbye routine’’), jer se djeca tada osjećaju sigurnijom, uz određenu fleksibilnost zbog različitih uslova u kojima se odvija učenje.

Veoma je značajno da aktivnosti ne budu nametnute, već prilagođenje mogućnostima, interesovanju i potrebama djece. Nastavniku je na raspolaganju veliki broj mogućnosti da podstiče samopouzdanje kod djece zato što uvijek ima nešto što se može pohvaliti.

Veoma je važno da nastavnik bude kreativan, dobar organizator svih aktivnosti u kojima i sam učestvuje. Uloga nastavnika je da bude jezički model, jer izgovor nastavnika ipak ima važnu ulogu na ovom uzrastu, tako da nastavnik treba da govori jasno, razgovjetno i lagano. Potrebno je da nastavnik obezbijedi bogato, podsticajno okruženje u kojem će djeca rado komunicirati, te da stalno i postpeno proširuje mogućnosti učenja i pomaže djeci u učenju, igri i rješavanju problema jednostavnim nagovještajem, podsticajem ili pitanjem.

Područje aktivnosti – Engleski jezik se realizuje u periodu od septembra do kraja juna i to dva puta sedmično u trajanu od 30 minuta. Preporučuje se da vaspitač bude u grupi tokom realizacije aktivnosti na engleskom jeziku.

Prilikom planiranja vaspitač i nastavnik engleskog jezika usklađuju teme, ciljeve i aktivnosti, odnosno izrađuju tematske, nedjeljne i dnevne planove vaspitno-obrazovnog rada. Takođe, prilikom planiranja, pripremanja materijala i organizovanja aktivnosti, vaspitač i nastavnik engleskog jezika uzimaju u obzir interesovanja i mogućnosti djece s posebnim obrazovnim potrebama.

Procjenjivanje napretka djece treba da bude globalno, kontinuirano i formativno. Direktno i sistematsko praćenje djece treba da bude glavna tehnika u procesu procjenjivanja. Formalnog sumativnog ocjenjivanja na predškolskom uzrastu nema[[71]](#footnote-72).

***Program kreirali:***

Tatjana Novović, Filozofski fakultet Nikšić

Fran Vuljaj, Zavod za školstvo

Ermina Alomerović, Zavod za školstvo

Mirela Šćepanović, JPU “Ljubica Popović” Podgorica

Irena Badnjar, JPU “Đina Vrbica” Podgorica

Anita Marić. Zavod za školstvo

Gordana Spasojević, JPU “Ljubica Popović” Podgorica

Tamara Milić, Ministarstvo prosvjete

Danka Novović, JPU “Ljubica Popović” Podgorica

Jovana Marojević, Filozofski fakultet Nikšić

Nada Knežević, JPU “Eko Bajka” Pljevlja

Marijana Blečić, Filozofski fakultet Nikšić

Melita Sijarić, JPU “Đina Vrbica” Podgorica

\*Program za područje aktivnosti Engleski jezik (2016) prilagodila Nataša Perić, Zavod za školstvo

1. Proces konsultovanja sa djecom sproveden je u dvije predškolske ustanove u Crnoj Gori – JPU „Ljubica Popović“ u Podgorici i JPU „Dragan Kovačević“ u Nikšiću. Istraživanje je na terenu izvelo devet istraživača (studenata sa Master studija pedagogije, Master studija inkluzivnog obrazovanja i Master studija predškolskog vaspitanja i obrazovanja na Filozofskom fakultetu u Nikšiću), uz saglasnost i koordinaciju pomenutih ustanova. Slobodnim intervjuima obuhvaćeno je 75 djece, i to 28 dječaka i 47 djevojčica. Istraživanje je imalo za cilj da se stekne uvidu u to kako dijete percipira vrtić i svoj boravak u njemu. [↑](#footnote-ref-2)
2. Vaspitači su odgovarali na anketna pitanja o kvalitetu, manjkavostima, specifičnostima, potrebama djece i svih učesnika u aktuelnom institucionalnom predškolskom kontekstu (260 ispitanika popunjavalo je putem *google drive* upitnika, koji je procesuiran u Zavoda za školstvo RCG). Autori ankete su autori programa. Predlažu: ciljno-procesni pristup učenju uz uvažavanje razvojno-uzrasnih specifičnosti, ali i puno razumijevanje za individualne razlike djece i kontekstualne posebnosti sredine u kojoj rade. Očekuju i dalje određeni referentni okvir i jasnije ciljne smjernice sa predlozima aktivnosti, ali i više autonomije u pedagoškoj organizaciji i artikulaciji tema i aktivnosti sa djecom. Smatraju nužnim uključivanje zainteresovanih neposrednih i posrednih sudionika u vaspitno-obrazovnom procesu predškolske ustanove (stručnih saradnika, roditelja, predstavnika lokalne zajednice). Očekuju poštovanje pedagoških normativa u pogledu broja djece, responzivnosti sredine za učenje, didaktički i ukupne infrastrukturne opreme. [↑](#footnote-ref-3)
3. Evropska komisija/EACEA/Eurydice, 2019. Sažetak izvještaja Eurydice mreže: Ključni podaci o ranom i predškolskom vaspitanju i obrazovanju u Evropi. Luksemburg: Kancelarija za izdavaštvo Evropske unije. [↑](#footnote-ref-4)
4. Evaluacija je realizovana 2015. godine uz podršku UNICEF-a, na osnovu EU Okvira za kvalitetno rano i predškolsko obrazovanje [↑](#footnote-ref-5)
5. [QualityinECECservices-AlbaniaBosniaandHerzegovinaKosovoMontenegro.pdf](file:///C%3A%5CUsers%5Cmkovacevic%5CDownloads%5CQualityinECECservices-AlbaniaBosniaandHerzegovinaKosovoMontenegro.pdf) (2015) [↑](#footnote-ref-6)
6. Razvoj programa roditeljske podrške predviđen je novom Strategijom. [↑](#footnote-ref-7)
7. Vigotski, L.(1983): Mišljenje i govor. Beograd: Nolit. [↑](#footnote-ref-8)
8. Mac Naughton, G. (2003): Shaping Early Childhood, Learners, Curriculum and Context, Opet University Press, London. [↑](#footnote-ref-9)
9. Deleuze, Guattari, 1997 prema Rinaldi, 2006 [↑](#footnote-ref-10)
10. Rinaldi, C. (2006): *In Dialog with Reggio Emilia,* Routledge, London. [↑](#footnote-ref-11)
11. Novović,T., Mićanović, V.(2019). Predškolstvo u Crnoj Gori-od pedagoške koncepcije ka praksi, Podgorica: Zavod za udžbenike i nastavna sredstva Crne Gore, ISBN 978-86-303-2290-7, COBISSCG-ID 39427856 [↑](#footnote-ref-12)
12. “Scaffolding” označava posebnu vrstu interakcije između djece i odraslih, koja se slikovito objašnjava metaforom „skela“ odnosno podupiranja i podrške djetetovog učenja od strane odraslog ili kompetentnijeg vršnjaka. “Scaffolding” ili „skele“ konotiraju specifičan sistem socijalne podrške za djetetove napore, koji je brižljivo podešen prema njihovim potrebama (Berk, Winsler 1997; Jordan 2004). [↑](#footnote-ref-13)
13. Marojević i sar., (2019). "Pedagogija slušanja" vs. "pedagogija slušanja odgojitelja": etnografsko istraživanje o autonomiji djeteta u vrtićima u Crnoj Gori”. [Društvena istraživanja : časopis za opća društvena pitanja](https://hrcak.srce.hr/drustvena-istrazivanja), [Vol. 29 No. 4](https://hrcak.srce.hr/broj/19615), 2020 [↑](#footnote-ref-14)
14. Bronfenbrenner, U. (1995). *Razvojna ekologija kroz prostor i vrijeme: perspektiva budućnosti*. [↑](#footnote-ref-15)
15. Freire, P. (2017): *Pedagogija autonomije,* Clio, Beograd. [↑](#footnote-ref-16)
16. Žiru, H. (2011): *O kritičkoj pedagogiji,* Beograd: Eduka. [↑](#footnote-ref-17)
17. Pristup usmjeren na dijete, vrtić koji promoviše demokratije (2020). Podgorica: Zavod za udžbenike i nastavna sredstva I Pedagoški centar Crne Gore. [↑](#footnote-ref-18)
18. Marjanović, A. (1987): Dečja igra i stvaralaštvo. Beograd: Predškolsko dete. [↑](#footnote-ref-19)
19. Novović, T., Mićanović, V. (2019): Predškolstvo u Crnoj Gori-od pedagoške koncepcije ka praksi, Podgorica: Zavod za udžbenike i nastavna sredstva Crne Gore, ISBN 978-86-303-2290-7, COBISSCG-ID 39427856 [↑](#footnote-ref-20)
20. Vigotski, L.(1983): Mišljenje i govor. Beograd: Nolit. [↑](#footnote-ref-21)
21. Pristup usmjeren na dijete, vrtić koji promoviše demokratije (2020). Podgorica: Zavod za udžbenike i nastavna sredstva i Pedagoški centar Crne Gore. [↑](#footnote-ref-22)
22. Woodehed, M. (2012). Različite perspektive o ranom detinjstvu: teorija, istraživanje i politika. Beograd: Institut za pedagogiju i andragogiju Filozofskog fakulteta [↑](#footnote-ref-23)
23. Krnjaja, Ž., Pavlović Breneselović, D. (2014): [↑](#footnote-ref-24)
24. Statham, J., and E. Chase. 2010. Childhood Well-being: A Brief Overview. London: Childhood Wellbeing Research Centre. [↑](#footnote-ref-25)
25. Amerijckx, G., and P. C. Humblet. 2014. “Child Well-being: What Does it Mean?” Children & Society 28 (5): 404–415. [↑](#footnote-ref-26)
26. Laevers, F. 2017. “How are Children Doing in ECEC? Monitoring Quality Within a Process oriented Approach.” In Monitoring Quality in Early Childhood Education and Care and Experiences from Selected Countries, edited by N. Klinkhammer, B. Schäfer, D. Harring, and A. Gwinner, 177–200. Munich: Germany Youth Institute. [↑](#footnote-ref-27)
27. Novozelandski predškolski program (Te Whāriki, Early Childhood Education Curriculum – New Zealand) [↑](#footnote-ref-28)
28. Program za područja aktivnosti u predškolskom vaspitanju i obrazovanju za djecu od 3 do 6 godina (2011). http://www.zzs.gov.me/naslovna/programi/predskolsko) [↑](#footnote-ref-29)
29. [↑](#footnote-ref-30)
30. Key Compenetncies for Lifelong Learning, Luxembourg: Publications Office of the European Union, 2019. [↑](#footnote-ref-31)
31. Uz podršku UNICEF-a, razvijen je Priručnik za roditelje djece uzrasta od rođenja do 18 godina, može biti koristan za rad i sugestije roditeljima. [↑](#footnote-ref-32)
32. Deci, E.L., & Ryan, R.M. (1985). Intrinsic motivation and self-determination in human behavior. New York: Plenum. [↑](#footnote-ref-33)
33. Juul, J. (2011). Živjeti s kompetentnom djecom. U: Burić, H. (Ur.), Djeca u Europi. Zagreb: Korak po korak, br. 6. [↑](#footnote-ref-34)
34. Lansdown, G. (2010). The realisation of children’s participation rights: critical reflections. U: Percy-Smith, B., Thomas, N. (ur.), A Handbook of Children and Young People’s Participation- Perspectives from theory and practice. Routhledge, 11-23. [↑](#footnote-ref-35)
35. Imajući u vidu konceptualna teorijsko-naučna polazišta programa, jasno je da se apostrofira jedinstveni predškolski kontekst, u kojem se odvija osobena interakcija djece, vaspitača, roditelja i drugih učesnika, a vaspitači imaju priliku da vlastitu praksu istražuju, propituju i kontinuirano unapređuju. U tom procesu kontinuirane samo/evaluacije im mogu biti od pomoći predložena pitanja za refleksivnu praksu. [↑](#footnote-ref-36)
36. Platforma Digitalna škola nudi 180 interaktivnih igara koje su, u značajnoj mjeri, usmjerene na razvoj matematičkih vještina i može biti jedan od korisnih izvora za radu sa djecom. [↑](#footnote-ref-37)
37. Kojić, M., Karlavaris, B., Kojić, S. (2020): Metodika likovnog vaspitanja dece predškolskog uzrasta. UCG. [↑](#footnote-ref-38)
38. Ibid. [↑](#footnote-ref-39)
39. Ibid. [↑](#footnote-ref-40)
40. Program njege i vaspitno-obrazovnog rada sa djecom uzrasta do 3 godine, Zavod za školstvo, Podgorica 201, str. 34 [↑](#footnote-ref-41)
41. Krnjaja, Ž., Miškeljin, L. (2006): Od učenja ka podučavanju. Beograd: Laćarak, AM Graphic [↑](#footnote-ref-42)
42. Zanimljiva iskustva pružaju učesnici programa, koji se sprovodi 5 vrtića u Crnoj Gori, uz podršku UNICEFa Brižne porodice, već sprovodi. Takođe, prije dvije godine razvijen je koncept podrške roditeljima koji podrazumijeva održavanje radionica u cilju podizanja svijesti roditelja o raznim razvojnim područjima djece [↑](#footnote-ref-43)
43. [↑](#footnote-ref-44)
44. Rinaldi, C. (2006): In Dialog with Reggio Emilia, Routledge, London. str.103. [↑](#footnote-ref-45)
45. Rinaldi, C. (2006): In Dialog with Reggio Emilia, Routledge, London. [↑](#footnote-ref-46)
46. Katić,V. (2008). Različitost pristupa u radu na projektima. Dijete Vrtić Obitelj, 53. [↑](#footnote-ref-47)
47. Miljak, A.(1999). Rad na projektima, ‘Dijete Vrtić Obitelj’, V (18/19), 19-20, Zagreb, str.19 [↑](#footnote-ref-48)
48. Katz, Lilian G. (1994): Images from the world: Study seminar on the experience of the municipal infant-toddler centers and preprimary schools of Reggio Emilia, Italy. In Lilian G. Katz i Bernard Cesarone (Ur.), Refl ections on the Reggio Emilia approach (pp. 7-19). Champaign, IL: ERIC Clearinghouse on Elementary and Early Childhood Education. [↑](#footnote-ref-49)
49. Slunjski, E. (2012): *Tragovima dječjih stopa,* Profil International, Zagreb. [↑](#footnote-ref-50)
50. Pristup usmjeren na dijete, vrtić koji promoviše demokratije (2020). Podgorica: Zavod za udžbenike i nastavna sredstva i Pedagoški centar Crne Gore. [↑](#footnote-ref-51)
51. Pristup usmjeren na dijete, vrtić koji promoviše demokratije (2020). Podgorica: Zavod za udžbenike i nastavna sredstva i Pedagoški centar Crne Gore. [↑](#footnote-ref-52)
52. Krnjaja, Ž., Miškeljin,l. (2006): od podučavanja ka učenju. Beograd: AD Graphic. [↑](#footnote-ref-53)
53. Ibid. [↑](#footnote-ref-54)
54. McKenna, E.D. (2003): Documenting Development and Pedagogy in the Swedish Preschool:The Portfolio as a Vehicle for Reflection. Learning, and Democracy , Göteborg: Cornell University [↑](#footnote-ref-55)
55. Krnjaja, Ž., Pavlović Brenesović, D. (2022). Priručnik za doumentovanje. Beograd: Ministarstvo prosvete, nauke I tehnološkog razvoja. [↑](#footnote-ref-56)
56. Pogledati školski portal.edu.me [↑](#footnote-ref-57)
57. Krnjaja, Ž., Pavlović Breneselović, D. (2022). Priručnik za dokumentovanje. Beograd: Ministarstvo prosvete, nauke i tehnološkog razvoja. [↑](#footnote-ref-58)
58. Ibid. [↑](#footnote-ref-59)
59. Milić, T. (2020): Primjena aplikacije cboard u Crnoj Gori. Vaspitanje i obrazovanje. Zavod za udžbenike i nastavna sredstva, Podgorica. [↑](#footnote-ref-60)
60. Korisni linkovi:

Školski portal- predškolsko

<http://www.skolskiportal.edu.me/Pages/Pred%C5%A1kolskoobrazovanje.aspx>

Aktivnosti za djecu:

<https://montenegro.learningpassport.org/#/learningpath/17>

Aktivnosti za vaspitače:

<https://montenegro.learningpassport.org/#/learningpath/11>

Cboard aplikacija za razvoj komunikacije i učenja

<https://www.unicef.org/montenegro/media/21286/file/Cboard%20aplikacija%20uputstvo.pdf> [↑](#footnote-ref-61)
61. [↑](#footnote-ref-62)
62. Otvoreni sistem je kompleksni pristup koji povezuje humanističke modele programa i razvojno-humanistički orijentisane predškolske programe. Otvorenost sistema proizilazi iz same koncepcije predškolskog programa i odnosi se na kurikulum, porodicu, sredinu, društvenu zajednicu. [↑](#footnote-ref-63)
63. Pristup usmjeren na dijete, vrtić koji promoviše demokratiju, Zavod za udžbenike i nastavna sredstva, Podgorica i Pedagoški centar Crne Gore [↑](#footnote-ref-64)
64. Krnjaja,Ž., Miškeljin, L. (2006). Od učenja ka podučavanje. Beograd AM Graphic. [↑](#footnote-ref-65)
65. Pavlović Breneselović, D. (2014): Partnerstvo sa porodicom: tri paradigme, dva modela, jedna ili više stvarnosti, u Identitet profesije pedagog u savremenom obrazovanju. Januarski susreti pedagoga nacionalni naučni skup Filozofski fakultet Univerziteta u Beogradu. [↑](#footnote-ref-66)
66. Krnjaja, Ž., Miškeljin, L. (2006). Od učenja ka podučavanje. Beograd AM Graphic. [↑](#footnote-ref-67)
67. Pristup usmjeren na dijete, vrtić koji promoviše demokratiju, Zavod za udžbenike i nastavna sredstva, Podgorica i Pedagoški centar Crne Gore [↑](#footnote-ref-68)
68. *Radne teorije* se odnose na dječje razumijevanja svijeta i ideje koje se razvijaju tako što djeca koriste postojeća znanja u nastojanju da osmisle novo iskustvo, kroz svojevrsno *istraživanje i otkrivanje.* [↑](#footnote-ref-69)
69. Kovač Šebart, M. and Hočevar, A. (2012): Two Approaches to Documenting and Evaluating Preschool Quality. Croatian Journal of Education Vol.16; No.2/2014 pages: 525-546. [↑](#footnote-ref-70)
70. U ovom području, metodska uputstva su specifična budući da je riječ o posebnom programu, koga realizuju nastavnici engleskog jezika, pa im je ova vrsta smjernica potrebna. Zato se u ovom slučaju odstupilo od jedinstvene strukture programskih područja i ova metodska uputstva nisu inkorporirana u tematsku cjelinu “Uloga vaspitača”. [↑](#footnote-ref-71)
71. Program za područje aktivnosti Engleski jezik, 2016, koji je radila Komisija u sljedećem sastavu: Lj. Subotić, G. Kastratović, V. Pejović, N. Perić, R. Šarkinović. [↑](#footnote-ref-72)